**STATYBOS RANGOS SUTARTIES  
BENDROSIOS SĄLYGOS**

# Pagrindinės sąvokos ir Sutarties aiškinimas

## Sąvokos

Šioje Sutartyje didžiąja raide rašomos pagrindinės sąvokos turi žemiau nurodytas reikšmes:

* + 1. **Atliktų darbų aktas** – dokumentas, kuriame Rangovas nurodo Darbus, atliktus per ataskaitinį laikotarpį (taip pat atliktus nuo Sutarties įsigaliojimo dienos iki ataskaitinio laikotarpio pradžios), jų kiekius bei bendras vertes ir kurio pagrindu Rangovas prašo Užsakovo sumokėti už Darbus, atliktus per ataskaitinį laikotarpį;
    2. **Atsisakomi darbai** – Darbai ar jų kiekiai (apimtys), kurie Sutarties vykdymo metu Užsakovui tapo nereikalingi ir nebus įsigyjami, įskaitant Darbus, kurių nebereikia dėl Užsakovo užduoties reikalavimų arba Statinio projekto sprendinių būtino pakeitimo, klaidų ar trūkumų Užsakovo dokumentuose taisymo;
    3. **Bendrosios sąlygos** – šis Sutarties dokumentas, kuris vadinasi „Statybos rangos sutarties Bendrosios sąlygos“.
    4. **Dalis** – Užsakovo užduotyje arba Statinio projekte nurodytas atskiras statinys (jo dalis) arba kitoks atskiras ir savarankiškas Darbų rezultatas, kuris turi būti atliktas iki atitinkamai Daliai nustatyto termino pabaigos ir kurį Užsakovas nori perimti iš Rangovo anksčiau, negu bus užbaigti visi Darbai ar Objektas, arba kuris gali būti užbaigtas vėliau, nei įvyksta Objekto Darbų priėmimas arba įforminamas Objekto Statybos užbaigimo aktas. Sutarties sąlygos dėl Dalių yra taikomos, tik jeigu Dalys yra įvardytos Užsakovo užduotyje, Statinio projekte ir (arba) Specialiosiose sąlygose;
    5. **Darbai** – Užsakovo užduotyje ir (arba) Statinio projekte nurodyti Statybos darbai ir kiti paslaugų teikimo, prekių tiekimo, darbų atlikimo veiksmai (išskyrus Statybos užbaigimą), kuriuos Rangovas privalo atlikti pagal Sutartį (tokie kaip projektavimas, mokymai Užsakovo personalui ir (arba) kiti veiksmai, kurie yra nurodyti Užsakovo užduotyje arba Statinio projekte);
    6. **Darbų dokumentai** – Užsakovo dokumentai ir Rangovo dokumentai kartu;
    7. **Darbų perdavimo-priėmimo aktas** – dokumentas,kuriuo Rangovas perduoda, o Užsakovas priima užbaigtus Darbus ir kuriuo Šalys patvirtina, kad Darbai yra užbaigti. Jeigu Sutartyje yra įvardytos Dalys, Darbų perdavimo-priėmimo aktas yra sudaromas dėl kiekvienos Dalies atskirai;
    8. **Darbų terminai** – Galutinis terminas ir Etapų terminai kartu (jeigu Sutartyje yra įvardyti Etapai);
    9. **Etapas** – funkciniu ir organizaciniu požiūriu tarpusavyje susiję Darbai, apibrėžti Sutartyje ar jos prieduose kaip atskiras etapas, kurie turi būti atlikti iki tam etapui nustatyto termino pabaigos. Sutarties sąlygos dėl Etapų yra taikomos, tik jeigu Etapai yra aiškiai įvardyti Užsakovo užduotyje ir (arba) Specialiosiose sąlygose.
    10. **Etapo terminas** – Specialiosiose sąlygose nustatytas terminas, iki kurio pabaigos Rangovas turi užbaigti atitinkamą Etapą (jeigu Sutartyje yra įvardyti Etapai). Specialiosiose sąlygose apibrėžiama kiekvieno Etapo termino pradžia ir pabaiga arba tik pabaiga;
    11. **Galutinis terminas** – Specialiosiose sąlygose nustatytas terminas, skaičiuojamas nuo Sutarties įsigaliojimo dienos, iki kurio pabaigos Rangovas turi užbaigti visus Darbus. Jeigu Sutartyje yra įvardytos Dalys, yra nustatomas kiekvienos Dalies Galutinis terminas, o paskutiniosios Dalies Galutinis terminas tuo pačiu yra ir Darbų Galutinis terminas.
    12. **Garantinis terminas** – Specialiosiose sąlygose nurodytas terminas, skaičiuojamas nuo visų Darbų (Dalies) priėmimo dienos (neįskaitytinai);
    13. **Grafikas** – Rangovo parengtas ir Užsakovui pateiktas Darbų vykdymo tvarkaraštis, kuriame turi būti numatytas Darbų vykdymo eiliškumas ir tarpusavio priklausomybė, laikantis Galutinio termino (Dalių Galutinių terminų) ir Etapų terminų;
    14. **Išlaidos** – visos pagrįstos protingo dydžio tiesioginės išlaidos (išlaidos darbo užmokesčiui, Prekėms, statybvietei, valstybės rinkliavoms, kitiems mokėjimams tretiesiems asmenims ir pan.) ir pridėtinės išlaidos, kurias Rangovas patyrė arba privalės patirti vykdydamas Sutartį;
    15. **Įrenginiai** – produkcijos gamybos, paslaugų teikimo, energijos (elektros, dujų, šilumos ir kt) gamybos, vandens ėmimo, ruošimo, tiekimo, oro tiekimo, nuotekų transportavimo, valymo bei kitos ūkinės veiklos technologiniai įrenginiai bei įrengimai, reikalingi produkcijai, energijai gaminti, transformuoti, teikti paslaugas ar vykdyti kitą ūkinę veiklą;
    16. **Įstatymai** – Lietuvos Respublikoje galiojantys įstatymai ir kiti teisės aktai, įskaitant Europos Sąjungos teisės aktus, tarptautines sutartis ir Lietuvoje taikomą užsienio teisę;
    17. **Objektas** – statinys (-iai), jo dalis arba statinių kompleksas, dėl kurio (-ių) statybos, rekonstravimo, remonto arba griovimo Šalys sudaro Sutartį;
    18. **Papildoma suma** – fiksuoto įkainio sutarties Specialiosiose sąlygose nurodyta papildoma suma, skirta įsigyti papildomus darbus, papildomus darbų kiekius viršijančius Darbų kainų žiniaraštyje nurodytus Darbų kiekius, kai nekeičiama Užsakovo užduotyje ir Užsakovo parengtame Statinio projekte nustatyta Darbų apimtis;
    19. **Papildomi darbai** – darbai, prekės ar paslaugos arba jų kiekiai, kurie nenurodyti Užsakovo užduotyje arba Statinio projekte, tačiau yra tiesiogiai susiję su Darbais arba kitais Rangovo įsipareigojimais pagal Sutartį ir kuriuos būtina papildomai atlikti dėl Užsakovo užduoties reikalavimų arba Statinio projekto sprendinių būtinų pakeitimų (tarp jų – Darbų apimčių pakeitimo), klaidų ar trūkumų Užsakovo dokumentuose taisymo.
    20. **Pažyma apie atliktų darbų vertę** – dokumentas, kuriame Rangovas nurodo Darbų, atliktų per ataskaitinį laikotarpį, taip pat atliktų nuo Sutarties įsigaliojimo dienos iki ataskaitinio laikotarpio pabaigos, bendras vertes (suvestinis atliktų darbų aktas) ir kurio pagrindu Rangovas prašo Užsakovo sumokėti už Darbus, atliktus per ataskaitinį laikotarpį;
    21. **Pirkimas** – Užsakovo atliktas Darbų įsigijimas, dėl kurio yra sudaroma ši Sutartis;
    22. **Pirkimo dokumentai** – Pirkimo procedūrų metu Užsakovo pateikti arba nurodyti dokumentai (kaip apibrėžta PĮ 2 straipsnio 15 punkte), įskaitant Užsakovo užduotį ir (arba) Statinio projektą, pagal kurių sąlygas Užsakovas organizavo ir atliko Pirkimo procedūras bei pripažino Rangovą Pirkimo laimėtoju;
    23. **PĮ** – Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas;
    24. **Pradinės sutarties vertė** – Specialiosiose sąlygose nurodytavertė (be PVM), neatsižvelgiant į Sutarties pakeitimus po jos sudarymo;
    25. **Prekės** – Statybos produktai, Įrenginiai ir Priemonės kartu, arba bet kurie iš jų atskirai, priklausomai nuo konkrečios Sutarties sąlygos konteksto;
    26. **Priemonės** – įrankiai, prietaisai, įranga, pastoliai, tvoros ir kitokios techninės priemonės, statybiniai įrenginiai, mechanizmai ir transporto priemonės (statybinės mašinos, keltuvai, kranai ir pan.), statybos produktai, energijos ištekliai ir vanduo bei visi kiti dalykai, reikalingi tam, kad galima būtų vykdyti, užbaigti Statybos darbus ir ištaisyti visus jų defektus, taip pat įgyvendinti kitas Rangovo pareigas pagal Sutartį, tačiau kurie nėra skirti sudaryti Objekto sudėtinę dalį ir jos nesudaro;
    27. **Rangovas** – asmuo arba asmenys, kurie Specialiosiose sąlygose yra įvardyti kaip Rangovas, ir jų teisių perėmėjai;
    28. **Rangovo dokumentai** – duomenys, brėžiniai, skaičiavimai, modeliai, specifikacijos, Statinio projektas (išskyrus jei jį parengia ir pateikia Užsakovas) statybos taisyklės, bandymų vykdymo aprašai, bandymų rezultatų protokolai, naudojimo instrukcijos, išpildomoji dokumentacija, kiti techninės paskirties dokumentai, kurie yra reikalingi Darbų tinkamam vykdymui arba kurie patvirtina Darbų tinkamą įvykdymą, taip pat visi leidimai, sutikimai ir kiti dokumentai, kurie pagal teisės aktus ir / ar Sutartį, yra būtini Darbų vykdymui bei Statybos užbaigimui ir nepatenka į Užsakovo dokumentų sąvoką (*pvz., leidimai eismo apribojimams, leidimai laikiniems prisijungimams prie inžinerinių tinklų, leidimai laikinų statinių įrengimui, Statybos produktų, Įrenginių ir Priemonių gabenimui ir kt.*);
    29. **Rangovo pasiūlymas** – tai Rangovo pagal Pirkimo dokumentų reikalavimus pateiktų dokumentų ir duomenų visuma, pavadinta „Tiekėjo pasiūlymu“, kuriuo Rangovas pasiūlė Užsakovui atlikti Darbus ir įvykdyti kitus įsipareigojimus pagal Pirkimo dokumentuose nustatytas sąlygas ir kurį Užsakovas priėmė bei jo pagrindu sudarė šią Sutartį su Rangovu;
    30. **Rangovo personalas** – Rangovo atstovas, Specialistai, kiti Rangovo ir Subrangovų darbuotojai, taip pat kiti Rangovo arba Subrangovų pasitelkti fiziniai asmenys, kurie tiesiogiai dalyvauja atliekant Darbus ir įgyvendinant kitas Rangovo teises bei pareigas pagal Sutartį;
    31. **Specialiosios sąlygos** – Sutarties dokumentas, kuris vadinasi „Statybos rangos sutarties Specialiosios sąlygos“ ir kuriame yra nurodytos konkrečios Sutarties sąlygos (tokios kaip Pradinės sutarties vertė, Rangovo pasiūlymo kaina, Darbų terminai ir pan.) bei kiti konkretūs duomenys (tokie kaip Šalys, Objektas ir pan.), išvardyti priedai;
    32. **Specialistas** – Rangovo darbuotojas, kurio profesine kvalifikacija ir (arba) patirtimi rėmėsi Rangovas tam, kad atitiktų Pirkimo dokumentuose nustatytus kvalifikacijos reikalavimus, ir (arba) į kurio kvalifikaciją atsižvelgė Užsakovas, vertindamas Rangovo pasiūlymą;
    33. **Statinio projektas** – visuma Įstatymuose nustatytos sudėties dokumentų (įskaitant visus projekto rengimo etapus, taip pat ir statybos darbų technologijos (vykdymo) projektas, jei jis privalomas Įstatymų nustatyta tvarka), kuriuose pateikiami Statybos darbų idėja, sumanymas ir sprendiniai (statinio projekto dalys, žiniaraščiai, brėžiniai ir kt), skirtų statybą leidžiančiam dokumentui (-ams) gauti, statybai pradėti, vykdyti ir Statybos užbaigimui atlikti.
    34. **Statybos darbai** – kuriuos Rangovas privalo atlikti pagal Sutartį (atliekami statant (montuojant, tiesiant ir pan.) naują, rekonstruojant, remontuojant ar griaunant esamą statinį ir kt.).
    35. **Statybos produktai** – statybos produktai arba jų komplektai, kurie gaminami ir patiekiami į rinką, kad būtų nuolat įmontuoti į statinį arba jo dalis, ir kurių eksploatacinės savybės daro poveikį statinio eksploatacinėms savybėms, susijusioms su esminiais statinių reikalavimais, nustatytais 2011 m. kovo 9 d. Europos Parlamento ir Tarybos Reglamente (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB (Statybos produktų reglamentas), įskaitant įrenginius, prietaisus, įtaisus, įrangą ir sistemas, kuriuos naudojant vykdomi Statybos darbai ir kurie yra skirti sudaryti arba sudaro Objekto sudėtinę dalį (išskyrus Įrenginius ir Priemones);
    36. **Statybos užbaigimas** – tai statybos užbaigimo procedūros, vykdomos atlikus Darbus, pagal Įstatymuose numatytas taisykles, siekiant įforminti Statybos užbaigimo aktą;
    37. **Statybos užbaigimo aktas** – tai pagal Įstatymus įforminamas (t. y., surašomas ir (ar) išduodamas ir (arba) tvirtinamas) dokumentas, kuris patvirtina Objekto arba Dalies statybos (rekonstravimo, remonto, atnaujinimo (modernizavimo), paskirties keitimo, griovimo) pabaigą (Įstatymuose vadinamas statybos užbaigimo aktu, deklaracija apie statybos užbaigimą arba kitas Įstatymuose numatytas dokumentas);
    38. **Subjektas, kurio pajėgumais remiasi Rangovas** – ūkio subjektas, kurio pajėgumais rėmėsi Rangovas tam, kad atitiktų Pirkimo dokumentuose nustatytus kvalifikacijos reikalavimus. Subjektas, kurio pajėgumais remiasi Rangovas ir kuris tiesiogiai prisideda prie Sutarties vykdymo (veikia kaip subrangovas), tuo pačiu yra ir Subrangovas;
    39. **Subrangovas** – asmuo,kurį Rangovas numato pasitelkti arba pasitelkia atlikti Darbus, perduodamas jam dalį Sutarties vykdymo, įskaitant subrangovų subrangovus.
    40. **Sulaikoma suma** – Specialiosiose sąlygose nurodyto dydžio pinigų suma, kuri yra išskaičiuojama iš mokėjimų Rangovui pagal Sutartį, sulaikoma, kaip užtikrinimas, kad Rangovas tinkamai užbaigs Darbus, ir sumokama Rangovui įvykus visoms Galutinio atsiskaitymo sąlygoms;
    41. **Susitarimas** – tai dokumentas, pavadintas „Susitarimu“, kurį Šalys sudaro keisdamos Sutarties sąlygas;
    42. **Sutarties kaina** – pagal Sutartį Rangovui mokėtina galutinė bendra suma;
    43. **Sutartis** – Statybos rangos sutartis, kurią sudaro Bendrosios sąlygos ir Specialiosios sąlygos, Specialiosiose sąlygose išvardyti priedai ir Susitarimai;
    44. **Šalis** – Užsakovas arba Rangovas, kiekvienas atskirai, priklausomai nuo konteksto;
    45. **Šalys** – Užsakovas ir Rangovas kartu;
    46. **Užsakovas** – asmuo, kuris Specialiosiose sąlygose yra įvardytas kaip Užsakovas, ir jo teisių perėmėjai;
    47. **Užsakovo dokumentai** – Pirkimo dokumentai, procedūrų, leidimų, sutikimų ir kiti dokumentai, už kuriuos atsakingas Užsakovas, taip pat visa kita Užsakovo turima ir Rangovui pateikta informacija ir dokumentai apie statybvietę ir Darbus. Jei Statinio projektą (bet kurią jo dalį) parengia ir pateikia Užsakovas, jis taip pat tampa Užsakovo dokumentu;

### **Užsakovo personalas** – Užsakovo atstovas, kiti Užsakovo darbuotojai, darbų techninės priežiūros vadovas (Techninės priežiūros rangovo paskirti ir įgalioti asmenys), Projekto ekspertizės vadovas, taip pat kiti fiziniai asmenys, kuriuos Užsakovas (tiesiogiai arba per kitus asmenis) pasitelkia Užsakovo teisių bei pareigų pagal Sutartį įgyvendinimui;

* + 1. **Užsakovo užduotis** – dokumentas, kuris vadinasi „Užsakovo užduotis“ arba “Techninė specifikacija”, kuriame pateikta techninių ir kitų reikalavimų visuma ir kuris yra vienas iš Pirkimo dokumentų ir Sutarties priedų.
    2. **Valdžios institucijos** – Europos Sąjungos valdžios institucijos, taip pat Lietuvos Respublikos valstybinės, regioninės ir savivaldybių valdžios institucijos (viešojo administravimo subjektai), įskaitant, be kita ko, Europos Sąjungos, Lietuvos Respublikos valstybinės, regioninės arba savivaldybių valdžios institucijų įgaliotuosius valstybės tarnautojus; tuo atveju, kai Sutartyje yra minimi tretieji asmenys, ši sąvoka apima ir Valdžios institucijas;
    3. **VPĮ** – Lietuvos Respublikos viešųjų pirkimų įstatymas;
    4. Kitų Sutartyje didžiąja raide rašomų sąvokų reikšmės yra nurodytos Sutarties tekste.
    5. Sutartyje neapibrėžtos sąvokos suprantamos ir aiškinamos taip, kaip jas apibrėžia Įstatymai, galiojantys Sutarties sudarymo metu.

## Sutarties aiškinimas

* + 1. Sutartis turi būti aiškinama pagal Įstatymus.
    2. Diena Sutartyje reiškia kalendorinę dieną.
    3. Darbo diena Sutartyje reiškia bet kurią dieną, išskyrus šeštadienį, sekmadienį ir švenčių dienas Lietuvoje, nurodytas Lietuvos Respublikos darbo kodekse.
    4. Terminai pagal Sutartį yra skaičiuojami metais, mėnesiais, savaitėmis, dienomis ir valandomis. Išimtiniais atvejais terminas gali būti nurodomas kalendorine data.
    5. Kvalifikacija, rėmimasis kitų ūkio subjektų pajėgumais, Statybos darbų apimtis, peržiūra suprantami taip, kaip nustatyta PĮ bei įgyvendinančiuose teisės aktuose.
    6. Defektas reiškia Statybos produkto, Įrenginio arba Darbų ydą, trūkumą, taisytiną dalyką, įskaitant atvejus, kai kažko yra per mažai arbai visai nėra.
    7. Informuoti, pranešti, įspėti arba atsakyti reiškia pateikti informaciją, pranešimą, įspėjimą arba atsakymą raštu (įskaitant ir el. paštu).
    8. Patvirtinti – reiškia pateikti patvirtinimą raštu, arba pasirašyti dokumentą be išlygų ar su išlygomis, išskyrus atvejus, kai asmuo, pasirašydamas dokumentą, nurodo, jog atsisako jį patvirtinti.
    9. Straipsniai, punktai ir pastraipos reiškia Bendrųjų sąlygų straipsnius, punktus ir pastraipas, o dalys ir eilutės reiškia Specialiųjų sąlygų dalis ir eilutes, nebent aiškiai nurodyta kitaip.

## Dokumentų viršenybė

* + 1. Sutartį sudarantys dokumentai turi būti suprantami kaip paaiškinantys vienas kitą. Bet kokio Sutartį sudarančių dokumentų nuostatų neatitikimo ar neaiškumo atveju toks neatitikimas ar neaiškumas išaiškinamas dokumentus aiškinant tokia eilės tvarka:
       1. Specialiosios sąlygos turi viršenybę Bendrųjų sąlygų atžvilgiu; Pirkimo dokumentai ir Rangovo Pasiūlymas turi viršenybę Sutarties sąlygų atžvilgiu, išskyrus, kai Sutarties sąlygose aiškiai nurodoma kitaip.
    2. Tuo atveju, kai Šalių Susitarimu yra keičiama Sutarties sąlyga arba priedas, naujai sutartoji Sutarties sąlyga ar naujai sutartos priedo nuostatos turi viršenybę virš pakeistųjų. Parengtas ir suderintas Statinio projektas turi viršenybę Užsakovo užduoties ir Rangovo pasiūlymo atžvilgiu.
    3. Jeigu Šalys susitaria dėl Sutarties sąlygų arba priedo papildymo nauja sąlyga, neatitikimo ar neaiškumo atveju tokia sąlyga turi viršenybę atitinkamai virš kitų Sutarties sąlygų arba kitų to priedo nuostatų.

# Sutarties dalykas

* 1. Rangovas įsipareigoja, vadovaudamasis Sutarties sąlygomis, per Darbų terminus parengti Statinio projektą, jį suderinti Įstatymų nustatyta tvarka, pradėti ir atlikti bei užbaigti Darbus, perduoti atliktus Darbus Užsakovui ir pašalinti defektus, taip pat įvykdyti kitus Sutarties reikalavimus už Sutarties kainą (Užsakovo mokamą atlygį).
  2. Šalys, vykdydamos Sutartį, įsipareigoja laikytis visų Sutarties vykdymui taikytinų Įstatymų reikalavimų.
  3. Rangovas privalo užtikrinti, kad Darbai būtų atliekami rūpestingai, profesionaliai, sąžiningai, protingai, tinkamai, laiku ir kokybiškai, laikantis šios Sutarties sąlygų, pagrįstų Užsakovo nurodymų ir nepažeidžiant Rangovo profesinių ir etikos standartų.

# Rangovas ir kiti Sutarties vykdymui pasitelkti asmenys

## Kvalifikacija ir kiti Rangovo pasiūlymu prisiimti įsipareigojimai

* + 1. Rangovas atsako už tai, kad visu Sutarties vykdymo laikotarpiu Rangovas būtų kompetentingas, patikimas ir pajėgus įvykdyti Sutarties reikalavimus, įskaitant Subjektų, kurių pajėgumais remiasi Rangovas, pajėgumus:
       1. turėtų teisę verstis ta veikla, kuri yra reikalinga Sutarčiai įvykdyti;
       2. atitiktų techninio ir profesinio pajėgumo reikalavimus bei kitus tiekėjų kvalifikacijai Pirkimo dokumentuose nustatytus ir Sutarties tinkamam vykdymui būtinus reikalavimus;
       3. laikytųsi Pirkimo dokumentuose ir Rangovo pasiūlyme nurodytų įsipareigojimų ir parametrų naudingumo kriterijų reikšmių ir parametrų;
       4. užtikrintų nustatytų kokybės vadybos sistemos ir (arba) aplinkos apsaugos vadybos sistemos standartų laikymąsi, jeigu to reikalaujama Pirkimo dokumentuose, ir turėtų tą patvirtinančius dokumentus.
    2. Tuo atveju, kai Rangovas yra jungtinės veiklos partneriai, jie Užsakovui už Sutarties vykdymą atsako solidariai. Jeigu Subjektai, kurių pajėgumais remiasi Rangovas, yra prisiėmę solidarią atsakomybę su Rangovu dėl atitikimo finansinio ir ekonominio pajėgumo ar kitiems reikalavimams, už tokį atitikimą jie Užsakovui atsako solidariai su Rangovu.
    3. Rangovas taip pat atsako už tai, kad Rangovas, Sutartį tiesiogiai vykdantys Subrangovai ir Specialistai atitiktų jiems Įstatymų ir (arba) Pirkimo dokumentų nustatytus profesinės kvalifikacijos ir kitus reikalavimus bei turėtų teisę verstis ta veikla, kuriai jie pasitelkiami.
    4. Užsakovo prašymu Rangovas privalo nedelsiant, bet ne vėliau nei per 5 darbo dienas, pateikti Užsakovui dokumentus, patvirtinančius, kad Rangovas, Subrangovai, kurių pajėgumais remiasi Rangovas, ir kiti Subrangovai bei Specialistai atitinka jiems taikomus kvalifikacijos bei kitus reikalavimus. Dokumentai neteikiami, jei jie buvo pateikti su Rangovo pasiūlymu.
    5. Jeigu paaiškėja, kad Rangovas arba Subjektas, kurio pajėgumais remiasi Rangovas, ar Subrangovas, nebeatitinka Pirkimo dokumentų nustatytų reikalavimų, Rangovas privalo nedelsdamas, bet ne vėliau kaip per 30 dienų nuo paaiškėjimo, ištaisyti neatitikimus. Jei per nurodytą terminą neatitikimai neištaisomi Sutarties dalies, kuriai vykdyti Rangovas, Subjektas, kurio pajėgumais remiasi Rangovas, Subrangovas neatitinka nustatytų reikalavimų, vykdymas gali būti sustabdytas iki tol, kol bus pašalinti tokie neatitikimai.
    6. Jeigu pasikeičia Įstatymai, susiję su teise verstis ta veikla, kuri yra reikalinga Sutarčiai įvykdyti, arba su Sutarties vykdymui reikalingais profesinės kvalifikacijos reikalavimais Rangovui, Subjektams, kurių pajėgumais remiasi Rangovas, Subrangovams, Specialistams ar kitam Rangovo personalui, Rangovas atsako už tai, kad būtų įvykdyti Įstatymų reikalavimai. Jeigu Rangovas tinkamai ir laiku įvykdo tokių Įstatymų reikalavimus, bet dėl to vėluoja Darbai nesant Rangovo kaltės, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai. Jeigu Rangovas, Subrangovai ar Rangovo personalas patiria Išlaidų dėl tokių Įstatymų reikalavimų įvykdymo ar dėl Darbų vėlavimo, Rangovas turi teisę prašyti Užsakovo tokių Išlaidų kompensavimo.

## Subrangovų pasitelkimas ir keitimas

* + 1. Rangovas turi teisę pasitelkti Subrangovus atlikti bet kurią Darbų dalį, išskyrus išimtis, nurodytas Užsakovo užduotyje ir (arba) kituose Pirkimo dokumentuose (jeigu nurodyta).
    2. Su Rangovo pasiūlymu pateiktas Subrangovų sąrašas, informacija apie Subrangovus yra sudėtinė Sutarties dalis ir gali būti keičiamas šiame punkte žemiau nustatyta tvarka. Tik Sutarties ir Pirkimo dokumentų nustatyta tvarka suderinti Subrangovai gali būti Subrangovais pagal Sutartį ir tik tokių Subrangovų darbuotojai yra priskiriami Rangovo personalui pagal Sutartį bei gali patekti į statybvietę.
    3. Tuo atveju, kai Įstatymai nedraudžia asmeniui tapti Subrangovu Sutarties vykdymo tikslais, Rangovas turi teisę pasamdyti tokį savo ar Subrangovo pasirinktą Subrangovą. Rangovas turi teisę pakeisti Subrangovą kitu Subrangovu bet kuriuo metu ir nepriklausomai nuo to, kokios aplinkybės nulėmė būtinybę pakeisti tokį Subrangovą. Rangovas, norėdamas Darbams ar jų daliai atlikti pasitelkti ir/ar pakeisti Subrangovą, privalo apie tai informuoti šios Sutarties, PĮ 96 str. ir/ar Įstatymų nustatyta tvarka. Jei keičiamas Subjektas, kurio pajėgumais remiasi Rangovas jis privalo pateikti dokumentus, įrodančius, kad asmuo, kuriuo keičiamas Subjektas, kurio pajėgumais remiamasi atitinka visus jam pagal Pirkimo dokumentus taikomus reikalavimus.
    4. Rangovas įsipareigoja pranešti Užsakovui Sutarties sudarymo metu žinomų Subrangovų vardus ir pavardes arba pavadinimus, juridinių asmenų kodus, kontaktinius duomenis ir jų atstovus, taip pat kiekvienam Subrangovui perduodamų atlikti Darbų aprašymą.
    5. Rangovas turi informuoti Užsakovą apie Subrangovų sąrašo pakeitimus visu Sutarties vykdymo metu.
    6. Užsakovas privalo įvertinti Rangovo pateiktą informaciją apie Subrangovus, jų pakeitimus per 5 dienas nuo informacijos gavimo. Tuo atveju, jeigu Užsakovas per nustatytą terminą neišsiunčia pranešimo Rangovui, laikoma, kad Užsakovas pritarė Subrangovo įtraukimui ar pakeitimui ir pastabų ir/ar prieštaravimo dėl to neturi.
    7. Informavimas Įstatymų nustatyta tvarka (portale „Infostatyba“, portale „TPS vartai“, įrašymas statybos darbų žurnale ir pan.) apie Objekte dirbančius subrangovus yra laikomas tinkamu informavimu apie Subrangovų pasitelkimą, išskyrus, jei keičiamas (pasitelkiamas) Subjektas, kurio pajėgumais remiasi Rangovas.

## Susitarimai dėl tiesioginio atsiskaitymo su Subrangovais

* + 1. Subrangovai turi teisę pasinaudoti tiesioginio atsiskaitymo galimybe, pateikdami prašymą raštu Užsakovui.
    2. Tuo atveju, kai Subrangovas išreiškia norą pasinaudoti tiesioginio atsiskaitymo galimybe ir Rangovas tam neprieštarauja, Užsakovas ir Rangovas privalo sudaryti su Subrangovu trišalį susitarimą.

## Jungtinės veiklos partnerio pakeitimas

* + 1. Jeigu manoma, kad jungtinės veiklos partneris nesugebės tinkamai įvykdyti jam tenkančią Sutarties dalį, Rangovas (t.y. kiti jungtinės veiklos partneriai (-is)) gali pakeisti jungtinės veiklos partnerį kitu asmeniu kiekvienu atveju, kai jungtinės veiklos partnerio atžvilgiu egzistuoja kuri nors žemiau išvardinta aplinkybė:
       1. jam yra iškelta restruktūrizavimo ar bankroto byla;
       2. jam yra inicijuotos ar pradėtos likvidavimo procedūros;
       3. jo turtą valdo teismas ar bankroto administratorius;
       4. jo veikla yra sustabdyta ar apribota; arba
       5. jo padėtis pagal šalies, kurioje jis registruotas, teisės aktus yra tokia pati ar panaši, kaip nurodyta aukščiau šiame punkte;
       6. jis su kreditoriais yra sudaręs taikos sutartį (jungtinės veiklos partnerio ir kreditorių susitarimą tęsti tiekėjo veiklą, kai jungtinės veiklos partneris, prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti).
    2. Jeigu jungtinės veiklos partneris yra keičiamas egzistuojant šioje Sutartyje ar Pirkimo dokumentuose nustatytoms būtinosioms sąlygoms, Rangovas (t.y. likę jungtinės veiklos partneriai (-is)) turi teisę pakeisti jungtinės veiklos partnerį kitu asmeniu, kuris atitinka visus jam pagal Pirkimo dokumentus taikomus reikalavimus. Jei Rangovas pats atitinka visus keliamus reikalavimus, jis gali perimti visus pasitraukiančio jungtinės veiklos partnerio įsipareigojimus. Tuo tikslu Šalys privalo sudaryti Susitarimą straipsnyje „Sutarties pakeitimai“ nustatyta tvarka. Toks asmens pakeitimas negali lemti kitų esminių Sutarties pakeitimų ir taip negali būti siekiama išvengti PĮ taikymo.
    3. Jeigu Rangovas, Rangovo jungtinės veiklos partneris yra reorganizuojamas (įskaitant jungimą ar skaidymą), atskiriama dalis asmens arba jis pertvarkomas, arba dėl kitų objektyvių ir/ar subjektyvių aplinkybių nebegali vykdyti prisiimtų įsipareigojimų ir/ar atsisako juos vykdyti, ar vykdo netinkamai, Galima pakeisti jungtinės veiklos partnerį, jo teisių ir pareigų perėmėju arba pats Rangovas gali būti pakeistas jo teisių ir pareigų perėmėju, jeigu toks teisių ir pareigų perėmėjas atitinka visus jam pagal Pirkimo dokumentus taikomus reikalavimus. Tuo tikslu Šalys privalo sudaryti Susitarimą straipsnyje „Sutarties pakeitimai“ nustatyta tvarka. Toks asmens pakeitimas negali lemti kitų esminių Sutarties pakeitimų ir taip negali būti siekiama išvengti PĮ taikymo.

## Specialistai

* + 1. Rangovas pagrindinius Specialistus nurodo Pasiūlyme (ar Specialistų sąraše) kur nurodomos Specialistų funkcijos atliekant Darbus, jų vardai, pavardės, mobilaus telefono numeris, elektroninio pašto adresas, darbdavio pavadinimas ir kodas (jeigu šie kontaktiniai duomenys yra būtini Užsakovui Sutarties vykdymo tikslais). Specialistų sąrašas ir pateikta informacija gali būti tikslinama Sutarties vykdymo metu. Esant svarbioms aplinkybėms, Specialistas gali būti keičiamas kitu, atitinkančiu Specialistui keliamus reikalavimus.
    2. Rangovas turi pakeisti nurodytą Specialistą arba paskirti pavaduojantį Specialistą, kai:
       1. Specialistas neatitinka jam pagal Pirkimo dokumentus ir Įstatymus arba Rangovo pasiūlymą taikomų kvalifikacijos arba kitų reikalavimų (jeigu tokie yra nustatyti);
       2. Specialistas nebegali vykdyti savo funkcijų dėl pasibaigusių darbo santykių su Rangovu, nedarbingumo ar kitų priežasčių.
    3. Tuo atveju, kai Rangovas nori arba privalo pakeisti Specialistą arba paskirti laikinai pavaduojantį Specialistą, Rangovas turi iš anksto apie tai informuoti Užsakovą, pateikti siūlomo Specialisto kvalifikaciją ir atitikti Pirkimo dokumentų reikalavimams įrodančius dokumentus.
    4. Užsakovas privalo įvertinti gautus dokumentus per 2 darbo dienas nuo jų gavimo. Jeigu Užsakovas per šiame punkte nustatytą terminą neišsiunčia pranešimo Rangovui, laikoma, kad Užsakovas pritarė Specialisto pakeitimui ir/ar paskyrimui.
    5. Rangovas gali paskirti papildomus, padedančiuosius Specialistus tiek ir tokių, kiek jo manymu reikalinga tinkamai vykdyti Sutartį.

## Vadovavimas Darbams

* + 1. Visu laikotarpiu nuo Sutarties įsigaliojimo dienos iki Darbų pabaigos, taip pat vėliau tol, kol to reikia Rangovo įsipareigojimų įvykdymui, Rangovas privalo užtikrinti reikiamą vadovavimą Darbams. Tokio vadovavimo tikslai yra planuoti, organizuoti, valdyti, koordinuoti, prižiūrėti ir tikrinti Darbų atlikimą.
    2. Rangovas atsako už tai, kad Darbams vadovautų pakankamas skaičius asmenų, gerai mokančių lietuvių kalbą ir išmanančių atliekamus Darbus (įskaitant jų atlikimo būdus ir metodus, galimus pavojus ir būdus užkirsti kelią nelaimingiems atsitikimams) tam, kad Darbai būtų įvykdyti tinkamai ir saugiai.

# Šalių bendradarbiavimas

## Šalių bendradarbiavimo pareiga

* + 1. Vykdydamos Sutartį, Šalys privalo maksimaliai bendradarbiauti ir operatyviai keistis informacija, taip pat pateikti viena kitai operatyvius rašytinius pranešimus apie tai, kad atsirado ar egzistuoja bet koks įvykis, sąlyga ar aplinkybė, kuri gali paveikti Sutartį ar lemti jos pažeidimą.
    2. Užsakovas atsako už tai, kad techninės priežiūros vadovas (techninės priežiūros rangovas) (toliau bendrai – Techninis prižiūrėtojas) bei Užsakovo personalas bendradarbiautų su Rangovo personalu.
    3. Rangovas atsako už tai, kad Specialistai, Rangovo personalas bendrautų ir bendradarbiautų su Užsakovu ir jo personalu.
    4. Tais atvejais, kai Rangovas ar Rangovo personalas pagal Įstatymus arba Sutartį turi kreiptis į Techninį prižiūrėtoją, Rangovas gali kreiptis tiesiogiai.
    5. Tais atvejais, kai pagal Įstatymus arba Užsakovo užduotį privalo būti, bet nėra paskirtas Techninis prižiūrėtojas, jo funkcijas privalo atlikti Užsakovas, jeigu tai neprieštarauja Įstatymams. Tais atvejais, kai pagal Įstatymus arba Užsakovo užduotį privalo būti, bet nėra paskirtas Techninis prižiūrėtojas ir dėl to nevykdomos jo funkcijos, Rangovas įgyja teisę reikalauti, kad tokia pat trukme, kiek dėl šios priežasties faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį punkte „Papildomų Išlaidų kompensavimas ir Išlaidų perskaičiavimas“ nustatyta tvarka. Tais atvejais, kai pagal Įstatymus arba Užsakovo užduotį nėra privaloma paskirti Techninį prižiūrėtoją ir jis nepaskirtas, jam Sutartyje priskirtas funkcijas privalo atlikti pats Užsakovas.
    6. Rangovas įsipareigoja užtikrinti, kad Rangovo personalas Užsakovo prašymu dalyvautų diskusijose su Užsakovo personalu projektavimo, projektinių sprendinių, jų klaidų, defektų taisymo, projektinių sprendinių įgyvendinimo klausimais, taip pat Darbų ar Objekto defektų šalinimo klausimais iki Sutartinių įsipareigojimų pabaigos.
    7. Užsakovas įsipareigoja užtikrinti, kad Užsakovo personalas dalyvautų diskusijose su Rangovo personalu projektavimo, projektinių sprendinių, defektų taisymo, projektinių sprendinių įgyvendinimo klausimais, taip pat Darbų ar Objekto defektų šalinimo klausimais iki Sutartinių įsipareigojimų pabaigos.
    8. Rangovui susidūrus su Sutarties vykdymo kliūtimis, jis turi nedelsdamas, bet ne vėliau kaip per 5 darbo dienas, informuoti ir įspėti Užsakovą apie atsiradusias tokias kliūtis ir imtis nuo jo priklausančių protingų priemonių toms kliūtims pašalinti. Jeigu Rangovas nėra atsakingas dėl tokių kliūčių atsiradimo arba už jų pašalinimą, Šalys gali sudaryti (o Rangovo prašymu – privalo) Susitarimą, kuriuo Darbų terminai pratęsiami tiek, kiek dėl kliūčių šalinimo faktiškai vėluos Darbai. Tais atvejais, kai Užsakovas savo veiksmais ar neveikimu sukėlė Sutarties vykdymo kliūtis, Užsakovas turi pareigą atlyginti Rangovui jo Išlaidas kliūčių šalinimui.
    9. Užsakovas gavęs Rangovo pranešimą apie atsiradusias Sutarties vykdymo kliūtis, turi nedelsdamas, bet ne vėliau kaip per 5 darbo dienas, atsakyti, pateikti paaiškinimus ir nuomonę apie situaciją, pateikti galimus vykdymo kliūčių sprendimo būdus, pateikti kitą aktualią informaciją. Jeigu Užsakovas vėluoja informuoti / atsakyti Rangovui, Rangovas turi teisę reikalauti pratęsti Darbų terminus ir atlyginti Rangovo Išlaidas už Užsakovo vėlavimą informuoti Rangovą laikotarpį.

Jei Užsakovas gavęs Rangovo pranešimą apie atsiradusias Sutarties vykdymo kliūtis per nurodytą terminą nepateikia atsakymo, paaiškinimo, nuomonės ir/ar siūlymų, jis praranda teisę reikšti pretenziją (-as) dėl Rangovo parinktų ir taikomų vykdymo kliūčių sprendimo būdų bei priemonių.

Jeigu Rangovas vėluoja informuoti Užsakovą apie Sutarties vykdymo kliūtis, Rangovas praranda teisę reikalauti atlyginti Rangovo Išlaidas už Rangovo vėlavimo informuoti Užsakovą laikotarpį.

## Šalių atstovai

* + 1. Kiekviena iš Šalių Sutarties sudarymo metu privalo paskirti savo atstovą, atsakingą už Sutarties vykdymą, ir nurodyti jo kontaktinius duomenis Specialiosiose sąlygose.
    2. Laikoma, kad Specialiosiose sąlygose nurodyti Šalių atstovai yra teisėtai paskirti ir yra atsakingi už Sutarties vykdymą, turi Šalių įgaliojimus veikti jų vardu vykdant Sutartį ir priimti visus sprendimus Sutarties vykdymo klausimais, išskyrus Šalies atstovo pakeitimą kitu.
    3. Apie tai, ar Šalių atstovai turi Šalių įgaliojimus sudaryti Susitarimus, ar tokių įgaliojimų neturi, pažymima Specialiosiose sąlygose.
    4. Darbų vykdymo metu Šalis turi teisę atšaukti paskirtąjį atstovą arba pakeisti jį kitu asmeniu, atvejais, kai asmuo, atliekantis Šalies atstovo funkcijas, negali jų vykdyti dėl pasibaigusių darbo santykių su Šalimi ar dėl kitų objektyvių priežasčių (laikinojo nedarbingumo, karinės tarnybos ar kitų priežasčių, kai asmuo negali vykdyti darbo funkcijų), arba dėl nepakankamos kompetencijos ar patirties, per didelio darbo krūvio.
    5. Tuo atveju, kai Šalis nori atšaukti paskirtąjį atstovą ir paskirti kitą asmenį savo atstovu arba nori paskirti kitą asmenį laikinai vykdyti savo atstovo funkcijas atstovo laikino negalėjimo vykdyti darbo funkcijas laikotarpiu, Šalis privalo iš anksto apie tai informuoti kitą Šalį ir pateikti kitai Šaliai kontaktinius duomenis: vardą, pavardę, kontaktinį pašto adresą, el. paštą ir telefono (įskaitant mobilųjį telefoną) numerį.

# Darbų dokumentai

## Užsakovo dokumentai

* + 1. Užsakovas atsako už tai, kad iki Sutarties sudarymo būtų:
       1. atliktos visos pagal Įstatymus reikalingos teritorijų planavimo, strateginio pasekmių aplinkai vertinimo, planuojamos ūkinės veiklos poveikio aplinkai vertinimo, poveikio visuomenės sveikatai vertinimo ir kitos pagal Įstatymus būtinos atlikti procedūros, kurių atlikimas yra priskirtas Užsakovo atsakomybei ir kurios yra reikalingos tam, kad būtų galima įvykdyti Sutartį, jeigu Pirkimo dokumentuose nenumatyta kitaip;
       2. tinkamai suformuotas atitinkamos paskirties žemės sklypas (sklypai), kuriame yra statybvietė, ir Užsakovas būtų įgijęs reikiamas teises į jį bei į gretimas teritorijas, kurių reikia Statybos darbų vykdymui pagal Užsakovo užduotį;
       3. gauti visi reikiami pagal Įstatymus žemės ir statinių savininkų ir naudotojų sutikimai, reikalingi Sutarties vykdymui;
       4. nustatytos visos reikiamos specialiosios žemės naudojimo sąlygos, reikalingos Sutarties vykdymui;
       5. atlikti visi Sutarties vykdymui reikalingi žemės ir statinių statybiniai tyrimai bei kultūros paveldo tyrimai (išskyrus atvejus, kai Užsakovo užduotyje yra aiškiai nurodyta tai atlikti Rangovui);
       6. atlikta Statinio projekto ekspertizė (jeigu ji yra privaloma pagal Įstatymus arba Užsakovo sprendimą);
       7. išspręsti visi savivaldybės infrastruktūros plėtros klausimai, reikalingi Sutarties vykdymui;
       8. gauti statybą leidžiantys dokumentai, reikalingi Sutarties vykdymui (o tais atvejais, kai statybą leidžiantis dokumentas nėra privalomas, tačiau pagal Įstatymus yra privalomi trečiųjų asmenų rašytiniai sutikimai – gauti tokie sutikimai), išskyrus atvejus, kai už tai yra atsakingas Rangovas.
    2. Užsakovas atsako už tai, kad Sutarties vykdymo metu būtų atliktos papildomos ar pakartotinės procedūros, išvardytos 5.1.1 punkte, arba būtų gauti papildomi ar nauji sutikimai, leidimai ar kiti dokumentai, išvardyti 5.1.1 punkte, jeigu tai privaloma pagal Įstatymus ir Pirkimo dokumentuose nenumatyta kitaip.
    3. Užsakovas taip pat atsako už tai, kad Sutarties vykdymo metu būtų gauti dokumentai, kurie yra nurodyti Užsakovo užduotyje, Statinio projekte arba Įstatymuose kaip dokumentai, už kurių gavimą atsako Užsakovas.
    4. Jeigu Įstatymai nustato Užsakovo pareigą gauti konkretų dokumentą arba atlikti konkrečią procedūrą, bet Pirkimo dokumentuose arba Užsakovo užduotyje yra nurodyta, kad tokį dokumentą privalo gauti arba procedūrą privalo atlikti Rangovas, tuomet už tokio dokumento gavimą ar procedūros atlikimą atsako Rangovas ir toks dokumentas ar tokios procedūros dokumentai yra priskiriami Rangovo dokumentams.
    5. Užsakovas privalo pateikti Rangovui visus Užsakovo dokumentus, reikalingus Sutarties vykdymui. Užsakovas privalo pateikti Rangovui 5.1.1 punkte nurodytus Užsakovo turimus dokumentus per 3 darbo dienas po Sutarties įsigaliojimo dienos, užtikrinti kad visi dokumentai būtų išduoti, gauti ir pateikti Rangovui kaip galima operatyviau. Visi Užsakovo dokumentai teikiami lietuvių kalba.
    6. Jeigu Sutarties vykdymo metu paaiškėja, kad Sutarties vykdymui yra reikalingas konkretus Užsakovo dokumentas, Rangovas turi apie tai informuoti Užsakovą ir nurodyti protingą terminą, per kurį Užsakovas turėtų gauti ir pateikti tokį Užsakovo dokumentą, nurodyti dokumento pobūdį, tikslą, kuriam yra reikalingas tas dokumentas, ir jo reikšmę Sutarties vykdymui. Rangovas taip pat turi pateikti paaiškinimus Užsakovui apie tai, kokią įtaką Darbų terminams daro tai, jog trūksta tokio Užsakovo dokumento.
    7. Jeigu Darbai vėluoja dėl to, jog nėra gautas kuris nors Užsakovo dokumentas, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį šioje Sutartyje nustatyta tvarka.

## Rangovo dokumentai

* + 1. Rangovas privalo parengti arba gauti visus Rangovo dokumentus.
    2. Visi Rangovo dokumentai turi būti parengti lietuvių kalba, nebent Užsakovo užduotyje yra nurodyta kitaip.
    3. Rangovas privalo parengti ir esant poreikiui su Užsakovu suderinti Rangovo dokumentą, kuris yra reikalingas Darbų atlikimui.
    4. Jeigu yra reikalinga Rangovo dokumentų ekspertizė, kurią pagal Įstatymus arba Užsakovo užduotį privalo organizuoti Užsakovas, Užsakovas įsipareigoja suorganizuoti ekspertizę ir pateikti Rangovui ekspertizės išvadas per Užsakovo užduotyje nustatytą terminą (o jei toks terminas nenurodytas, ne ilgiau kaip per 20 darbo dienų), skaičiuojamą nuo visų tinkamai parengtų Rangovo dokumentų, kurių ekspertizė turi būti atlikta, gavimo.
    5. Jeigu Darbai vėluoja dėl to, jog Užsakovas vėluoja pateikti Rangovui Rangovo dokumento ekspertizės išvadas, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    6. Jeigu atlikus Rangovo dokumento ekspertizę nustatoma, kad tą dokumentą būtina pataisyti pagal ekspertizės akto pastabas ir pakartotinai pateikti ekspertizės rangovui, Rangovas turi pateikti patikslintus dokumentus ne vėliau kaip per 10 darbo dienų. Pakartotinės ekspertizės vykdymas nesuteikia Rangovui teisės į Darbų terminų pratęsimą, išskyrus, jeigu Užsakovas vėluoja pateikti Rangovui Rangovo dokumento pakartotinės ekspertizės išvadas per Užsakovo užduotyje nurodytą pakartotinės ekspertizės terminą (o jei toks terminas nenurodytas – tai per 7 dienas nuo Rangovo patikslintų dokumentų pateikimo). Pastaruoju atveju Rangovas įgyja teisę reikalauti, kad tokia pat trukme, kiek dėl Užsakovo vėlavimo pateikti Rangovui pakartotinės ekspertizės išvadas faktiškai vėluoja Darbai, būtų pratęsti Darbų terminai, tačiau Rangovas neturi teisės reikalauti Užsakovo atlyginti Rangovui Išlaidas už Darbų terminų pratęsimo laikotarpį.
    7. Rangovas privalo saugoti visus Rangovo dokumentus iki tol, kol juos perduoda Užsakovui.
    8. Rangovas privalo Užsakovo reikalavimu ir per Užsakovo nurodytą terminą parodyti Rangovo turimus Rangovo dokumentus Užsakovo personalui arba Valdžios institucijoms.
    9. Rangovas turi parengti statybos darbų technologijos projektą, jei jis privalomas pagal Įstatymus (jeigu statomas, rekonstruojamas ar kapitališkai remontuojamas ypatingas statinys, statinys saugomoje teritorijose, statinys apsaugos zonoje, taip pat jeigu atliekami statybos darbai sudėtingomis sąlygomis, veikiančios įmonės (kito objekto) ar veikiančių inžinerinių tinklų bei susisiekimo komunikacijų teritorijose bei tretiesiems asmenims priklausančiuose sklypuose, taip pat jeigu atliekami darbai žemės darbus greta esamų statinių, po vandeniu ir kitur). Statybos darbų technologijos projektą rengia Rangovas, arba paveda tai atlikti statinio statybos vadovui.

## Statinio projektas

* + 1. Jeigu Rangovas pagal Užsakovo užduotį turi parengti Statinio projektą, Rangovas privalo:
       1. Atlikti tyrimus ir (ar) tyrinėjimus, jeigu tokie nustatyti Užsakovo užduotyje;
       2. Gauti prisijungimo, ir kitas sąlygas;
       3. Derinti projektinius sprendinius su Užsakovo personalu;
       4. Pateikti Statinio projektą derinti/tvirtinti Įstatymų nustatyta tvarka;
       5. Pateikti Statinio projektą Užsakovo parinktai ekspertizės įmonei ir pataisyti pagal privalomas ekspertizės pastabas (jeigu pagal Įstatymus ekspertizė yra privaloma);
       6. Parengtą, suderintą ir patvirtintą projektą pateikti Užsakovui statybos leidimui gauti, ir/ar statybai pradėti, operatyviai taisyti jį pagal Valdžios institucijų pastabas;
       7. Po visų Valdžios institucijų suderinimų ir patvirtinimų Rangovas perduoda Užsakovui galutinį Statinio projektą el. laikmena (ir popierinė versija, jei Užsakovas to pageidauja);
    2. Rangovas atsako už tai, kad:
       1. Statinio projektą rengtų Specialistai, kurie turi ta tam teisę ir reikiamą profesinę kvalifikaciją;
    3. Jeigu Rangovas, rengdamas Statinio projektą, nori pakeisti neesminius Statinio projekto sprendinius, kurie buvo numatyti Užsakovo užduotyje (t. y. kitus nei esminiai Statinio projekto sprendiniai, kurių sąvoka nustatyta Lietuvos Respublikos statybos įstatyme), Rangovas turi gauti Užsakovo pritarimą tokiems pakeitimams. Jeigu tokių pakeitimų įgyvendinimas turi įtakos Sutarties kainai (atpigina arba pabrangina Statybos darbus) ir (arba) Darbų terminams (patrumpina arba pailgina Statybos darbų atlikimą), Šalys gali Susitarime papildomai susitarti dėl Sutarties kainos (pagal 15.8 punkto „Sutarties kainos pakeitimai dėl kiekių (apimčių) keitimo“ sąlygas) ir (arba) Darbų terminų (pagal 11.2 punkto „Darbų terminų pratęsimas“ sąlygas) pakeitimo.
    4. Jeigu Statinio projektą rengia Subrangovas, Rangovas privalo užtikrinti, kad esant poreikiui Subrangovas neprieštarautų tam, jog kiti asmenys pabaigtų rengti Statinio projektą.
    5. Rangovas privalo parengti Statinio projektą vadovaudamasis Įstatymais, Užsakovo užduotimi, Rangovo pasiūlymu, Rangovo pasirinktais Statybos darbų vykdymo metodais ir technologijomis, Statybos produktų, Įrenginių ir Priemonių gamintojų ar tiekėjų instrukcijomis.
    6. Užsakovas turi rengti Statinio projektą laikydamasis Grafike nurodytų terminų (jei tokie nurodyti).
    7. Statinio projekto keitimai, papildymai ir taisymai atliekami Įstatymų nustatyta tvarka.

## Išpildomoji dokumentacija

* + 1. Rangovas privalo parengti visų Statybos darbų išpildomąją dokumentaciją, kurioje turi būti fiksuojamas Statybos darbų įvykdymas, parodomos tikslios Statybos darbų vietos, matmenys, ir kita pagal Įstatymus arba Sutartį reikalinga informacija.
    2. Rangovas privalo saugoti išpildomąją dokumentaciją statybvietėje ir perduoti ją Užsakovui prieš perduodamas Darbus.

## Naudojimo instrukcijos

* + 1. Jeigu Rangovas pagal Užsakovo užduotį arba Statinio projektą turi parengti ir pateikti Užsakovui naudojimo instrukcijas, Rangovas privalo parengti naudojimo instrukcijas pagal Užsakovo užduoties ir Įstatymų reikalavimus. Naudojimo instrukcijos turi būti aiškios ir detalios, kad Užsakovas, vadovaudamasis jomis, galėtų tinkamai naudoti, prižiūrėti, remontuoti Statybos darbų rezultatus, Įrenginius.
    2. Rangovas privalo perduoti Užsakovui naudojimo instrukcijas Darbų perdavimo momentu. Tuo atveju, kai pagal Sutartį turi būti vykdomi mokymai ir (arba) atliekami bandymai, Rangovas privalo perduoti Užsakovui pirmines naudojimo instrukcijas prieš tokius mokymus ir (arba) bandymus, o po mokymų ir (arba) bandymų patikslinti ir papildyti naudojimo instrukcijas, atsižvelgdamas į mokymų ir (arba) bandymų eigą ir rezultatus.

## Klaidos Darbų dokumentuose

* + 1. Šalys, pastebėjusios klaidas ar trūkumus Darbų dokumentuose, privalo nedelsdamos, informuoti viena kitą apie tokias klaidas ar trūkumus. Šalys turi šią pareigą per visą Sutarties galiojimo laiką iki Rangovas įvykdys visus įsipareigojimus pagal Sutartį.

### Užsakovas negali perkelti Rangovui atsakomybės už klaidas ir trūkumus Užsakovo dokumentuose.

* + 1. Jeigu nustatomos klaidos ar trūkumai Užsakovo pateiktuose dokumentuose, Užsakovas privalo nedelsdamas organizuoti klaidų ar trūkumų ištaisymą, jeigu tai yra privaloma pagal Įstatymus arba būtina tam, kad būtų galima vykdyti Statybos darbus ir įvykdyti Sutartį.
    2. Jeigu dėl klaidų ar trūkumų Užsakovo dokumentuose reikia perdaryti Statinio projektą ir/ar Darbus, arba atlikti Papildomus darbus, arba atsisakyti dalies Darbų, Šalys privalo sudaryti Susitarimą 25 straipsnyje „Sutarties pakeitimai“ nustatyta tvarka, kuriame Šalys privalo numatyti Darbų terminų pratęsimą tokiu laikotarpiu, kiek dėl Statinio projekto ir (arba) Darbų perdarymo, ar Papildomų darbų, ar Atsisakomų darbų faktiškai vėluoja Darbai, ir Užsakovo pareigą atlyginti Rangovui Išlaidas už Darbų terminų pratęsimo laikotarpį 15.9 punkte „Papildomų Išlaidų kompensavimas ir Išlaidų perskaičiavimas“ nustatyta tvarka bei (arba) sumokėti Rangovui už Papildomus darbus ir už reikiamą Darbų perdarymą kaip už Papildomus darbus pagal 15.8 punktą „Sutarties kainos pakeitimai dėl kiekių (apimčių) keitimo“, atimant Atsisakomų darbų kainą.
    3. Jeigu Rangovas objektyviai negali vykdyti Darbų ar jų dalies tol, kol nėra ištaisyta Užsakovo dokumento klaida ar trūkumas, ir dėl to Darbai vėluoja, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    4. Už klaidas ir trūkumus Rangovo dokumentuose atsako Rangovas, išskyrus atvejus, jeigu tokias klaidas ar trūkumus lėmė klaidos ar trūkumai Užsakovo dokumentuose.

## Darbų dokumentų pakeitimai

* + 1. Užsakovas turi teisę daryti pakeitimus Užsakovo dokumentuose, dėl kurių reikia atlikti Papildomus darbus arba nedaryti Atsisakomų darbų, su sąlyga, kad nepakeičia Statybos darbų pobūdžio, tuo atveju, jeigu po Sutarties sudarymo atsiranda arba tampa žinoma kuri nors iš šių aplinkybių:
       1. paaiškėja klaidų arba trūkumų Užsakovo užduotyje arba kituose Užsakovo dokumentuose arba Užsakovo dokumentų neatitikimų faktinei situacijai ir tokius Užsakovo dokumentus yra būtina ištaisyti tam, kad būtų galima vykdyti projektavimo ir (ar) Statybos darbus;
       2. reikia pakeisti patvirtinto Statinio projekto sprendinius dėl to, kad rinkoje nebetiekiami juos atitinkantys Statybos produktai ar Įrenginiai;
       3. reikia pakeisti Statinio projekto sprendinius dėl to, kad jie kertasi arba nedera su kitų Užsakovo ar trečiųjų asmenų vykdomų projektų sprendiniais, arba dėl to, jog Užsakovas siekia įgyvendinti pasikeitusius Įstatymų reikalavimus, arba dėl to, jog išnyko Užsakovo poreikis Atsisakomiems darbams (Atsisakomi darbai tapo nebereikalingi Užsakovui);
       4. paaiškėja, kad dėl Sutarties kainos (įkainių) indeksavimo pagal 15.5 punktą „Sutarties kainos perskaičiavimas dėl kainų lygio pokyčio“, esminio Sutarties kainos padidėjimo, Rangovo papildomų Išlaidų kompensavimo pagal 15.9-15.11 punktus („Papildomų Išlaidų kompensavimas ir Išlaidų perskaičiavimas“, „Sutarties kainos perskaičiavimas dėl paspartinimo priemonių“ ir „Sutarties kainos perskaičiavimas dėl Įstatymų pakeitimo“) arba būtinųjų Papildomų darbų pirkimo Užsakovas tampa finansiškai nepajėgus finansuoti visų Darbų įvykdymą ir dėl to Užsakovui būtina pakeisti Statinio projekto sprendinius arba Užsakovo užduotį.
    2. Jeigu, vadovaujantis 5.7.1 punktu, keičiama Užsakovo užduotis arba kiti Užsakovo dokumentai dėl priežasčių, už kurias neatsako Rangovas, Šalys privalo sudaryti Susitarimą 25 straipsnyje „Sutarties pakeitimai“ nustatyta tvarka ir susitarti dėl tokių pakeitimų nulemto Papildomų darbų apmokėjimo bei Atsisakomų darbų pagal 15.8 punktą „Sutarties kainos pakeitimai dėl kiekių (apimčių) keitimo“. Tokiu atveju Užsakovui tenka visos Išlaidos, susijusios su tokiais pakeitimais ir jų nulemtais Statybos darbų ir Sutarties vykdymo pakeitimais. Užsakovas turi savo sąskaita organizuoti visų reikiamų Užsakovo dokumentų pakeitimus, Statinio projekto ekspertizę ir naujo statybą leidžiančio dokumento gavimą (jeigu reikalinga pagal Įstatymus). Jeigu dėl tokio Užsakovo dokumentų pakeitimo reikia peržiūrėti ir pakeisti (pratęsti arba sutrumpinti) Darbų terminus, Susitarime nurodomi pakeistieji Darbų terminai ir atitinkamai apskaičiuojamos Rangovo Išlaidos.
    3. Jeigu rinkoje nebetiekiami Rangovo pasiūlyme nurodyti Statybos produktai ar Įrenginiai jie gali būti pakeisti kitais juos atitinkančiais Statybos produktais ar Įrenginiais. Apie tai Užsakovas informuojamas raštu. Konkrečių Įrenginių ir/ar Statybos produktų įtraukimas ir nurodymas Statinio projekte yra laikomas tinkamu Užsakovo informavimu.

## Rangovo dokumentų derinimas ir tvirtinimas

* + 1. Rangovas privalo pateikti Užsakovui suderinti arba patvirtinti Rangovo dokumentus, kurie yra įvardyti Įstatymuose arba Užsakovo užduotyje kaip dokumentai, kuriuos turi suderinti arba patvirtinti Užsakovas, taip pat visus tuos Rangovo dokumentus, kuriuos pagal Sutartį Rangovas privalo perduoti Užsakovui.
    2. Tuo atveju, kai Rangovo dokumentus pagal Įstatymus turi suderinti arba patvirtinti Techninis prižiūrėtojas, Rangovas turi Rangovo dokumentus pateikti tiesiogiai, su kopija Užsakovo atstovui. Užsakovas privalo užtikrinti, kad Techninis prižiūrėtojas suderintų arba patvirtintų Rangovo dokumentus arba pateiktų motyvuotą atsisakymą per tokius pačius terminus, kurie yra nurodyti žemiau šiame punkte.
    3. Užsakovas privalo išnagrinėti Rangovo pirmą kartą pateiktą Statinio projekto dalį kaip galima greičiau, bet ne ilgiau nei per 7 darbo dienas (jeigu Užsakovo užduotyje nėra nurodytas kitoks terminas), ir pateikti Rangovui arba rašytinį patvirtinimą, arba patvirtinimą su neesminėmis pastabomis, arba motyvuotą atsisakymą patvirtinti su paaiškinimu, kaip pateiktasis dokumentas iš esmės neatitinka Sutarties arba Įstatymų.
    4. Užsakovas privalo išnagrinėti Rangovo pirmą kartą pateiktą Rangovo dokumentą, kitą nei Statinio projektas, kaip galima greičiau, bet ne ilgiau nei per 5 darbo dienas (jeigu Užsakovo užduotyje nėra nurodytas kitoks terminas), ir pateikti Rangovui arba rašytinį pritarimą, arba pritarimą su neesminėmis pastabomis, arba motyvuotą nepritarimą su paaiškinimu, kaip pateiktasis dokumentas iš esmės neatitinka Sutarties arba Įstatymų.
    5. Rangovo dokumento nagrinėjimo terminas skaičiuojamas nuo tos dienos, kurią Užsakovas gauna Rangovo dokumentą. Jei dokumentas siunčiamas elektroninėmis priemonėmis, Sutartyje nurodytais kontaktais, laikoma, kad jis gautas tą pačią dieną.
    6. Jeigu Užsakovas atmeta pateiktą Rangovo dokumentą, Rangovas privalo savo sąskaita pataisyti tokį dokumentą pagal Užsakovo motyvuotas ir pagrįstas pastabas ir pakartotinai jį pateikti Užsakovui peržiūrėti ir pritarti arba patvirtinti. Tuo atveju, kai Rangovo dokumentas yra teikiamas Užsakovui pakartotinai, jo pakeitimai ir papildymai privalo būti pažymėti dokumente arba aptarti Rangovo lydraštyje. Tokiu atveju Užsakovas privalo išnagrinėti Rangovo pateiktą dokumentą kaip galima greičiau, bet ne vėliau nei per 3 darbo dienas (jeigu Užsakovo užduotyje nėra nurodytas kitoks terminas).
    7. Jeigu Rangovas pageidauja pakeisti bet kokį Rangovo dokumentą, kuris jau yra pateiktas Užsakovo peržiūrai, Rangovas privalo apie tai nedelsdamas pranešti Užsakovui ir po to pateikti Užsakovui pataisytą Rangovo dokumentą Užsakovui.
    8. Užsakovas privalo vienu metu pateikti visas pastabas dėl konkretaus Rangovo dokumento, nebent naujų pastabų atsiranda dėl paaiškėjusių naujų aplinkybių. Tokiu atveju Užsakovas privalo nedelsdamas pateikti Rangovui tokias naujas pastabas.
    9. Jeigu Užsakovas arba jo personalas (atsakingas asmuo, taip pat ir Techninis prižiūrėtojas) per nustatytą terminą nepateikia rašytinio pritarimo (patvirtinimo) arba motyvuoto nepritarimo pateiktam Rangovo dokumentui, laikoma, kad Užsakovas patvirtino arba pritarė tokiam dokumentui. Jeigu yra būtinas rašytinis Užsakovo arba jo įgalioto asmens patvirtinimas tam, kad Rangovas galėtų vykdyti atitinkamus Darbus, ir Užsakovas vėluoja jį pateikti, arba jeigu Užsakovas nepagrįstai vėluoja pateikti Rangovui pastabas dėl konkretaus Rangovo dokumento ir tokiu būdu pažeidžia 5.8.8 punktą, Rangovas įgyja teisę į Darbų terminų pratęsimą tiek, kiek Užsakovas ar jo įgaliotas asmuo vėlavo, ir Išlaidų kompensavimą už Darbų terminų pratęsimo laikotarpį.
    10. Po to, kai Užsakovas patvirtina Rangovo dokumentą ar jam pritaria, Rangovas privalo nedelsdamas, bet ne vėliau nei per 5 darbo dienas, pateikti Užsakovui Rangovo dokumento galutinę versiją skaitmeniniu formatu, o Įstatymuose ir (arba) Užsakovo užduotyje nurodytais atvejais – ir popierinę versiją, jeigu Užsakovo užduotyje nenurodyta kitaip.

## Intelektinės nuosavybės teisės

* + 1. Šalis, kuri pateikia kitai Šaliai Darbų dokumentą, atsako už tai, kad bet kokio intelektinės nuosavybės objekto panaudojimas pagal Sutartį nepažeis intelektinės nuosavybės teisių (autorių teisių, patentų, dizaino, prekių ženklų, juridinių asmenų pavadinimų), taip pat komercinių paslapčių.
    2. Rangovas privalo užtikrinti, kad Rangovas įgis reikiamas intelektinės nuosavybės teises iš Rangovo dokumentų autorių tam, kad galėtų tinkamai įvykdyti savo įsipareigojimus pagal Sutartį.
    3. Rangovas turi teisę naudoti Užsakovo dokumentus tik Sutartyje numatytais tikslais ir nepažeisdamas Užsakovo bei trečiųjų asmenų intelektinės nuosavybės teisių.
    4. Rangovas suteikia Užsakovui neatšaukiamą, neterminuotą, perleidžiamą, neišimtinę neatlygintiną licenciją naudotis visomis turtinėmis autorių teisėmis ir visomis kitomis intelektinės nuosavybės teisėmis į Rangovo dokumentus (įskaitant nebaigtus dokumentus) ir kitus intelektinės nuosavybės teisės objektus, susijusius, panaudotus ir (ar) įtrauktus į Rangovo dokumentus ar būtinus jų panaudojimui pagal paskirtį, įskaitant atgaminti, išleisti, versti, naudoti, keisti ir kitaip perdirbti, pabaigti nebaigtus, platinti ir viešinti Rangovo dokumentus tiek, kiek tai yra reikalinga Sutarties vykdymui, Objekto sukūrimui, naudojimui, remontavimui, rekonstravimui, perdarymui, paskirties keitimui ar kitokiam pakeitimui, taip pat Objekto griovimui (**Licencija**). Licencija taip pat suteikia teisę suteikti sublicencijas. Laikoma, kad Licencija yra suteikta Užsakovui nuo kiekvieno tokio intelektinės nuosavybės teisių objekto perdavimo Užsakovui momento, įskaitant nebaigtų dokumentų perdavimą Sutartyje nustatyta tvarka.

# Statybos darbų vykdymas

## Statybvietė

* + 1. Užsakovas privalo perduoti Rangovui statybvietę, kurios ribos yra nurodytos Užsakovo užduotyje ar Statinio projekte. Jeigu Užsakovo užduotyje nėra nurodytas terminas perduoti Rangovui statybvietę, Užsakovas privalo perduoti statybvietę Rangovui per 5 darbo dienas nuo Rangovo pareikalavimo, bet ne vėliau nei iki darbų pradžios paskelbimo Įstatymų nustatyta tvarka. Užsakovas turi teisę atsisakyti perduoti Rangovui statybvietę iki tol, kai Rangovas pateikia Užsakovui Statybos darbų ir Rangovo civilinės atsakomybės draudimo sutarties sudarymo ir įsigaliojimo faktą patvirtinančius dokumentus.
    2. Statybvietės dydis ir būklė turi atitikti Užsakovo užduotyje ir (ar) Statinio projekte aprašytas sąlygas ir būti tinkami tam, kad Rangovas galėtų laiku pradėti, tinkamai vykdyti ir laiku užbaigti Statybos darbus.
    3. Statybvietės perdavimo Rangovui tikslu Šalys gali sudaryti bendrą komisiją, kuri privalo organizuoti ir prižiūrėti geodezinių koordinačių, reperių, raudonųjų linijų nužymėjimą bei įtvirtinimą statybvietėje ir jų schemų sudarymą, taip pat suprojektuotų statinių (jų dalių), inžinerinių tinklų ir susisiekimo komunikacijų nužymėjimą statybvietėje. Užsakovas atsako už Užsakovo užduotyje ar kitame jo dokumente nurodytų atskaitos duomenų (taškų, linijų, altitudžių ir pan.) teisingumą. Abi Šalys vienodai atsako už teisingą statybvietės nužymėjimą.
    4. Nužymėta statybvietė arba jos dalis perduodama Rangovui pagal statybvietės perdavimo-priėmimo aktą, kurį pasirašo abi Šalys.
    5. Jeigu Užsakovas vėluoja perduoti Rangovui statybvietę ne dėl Rangovo kaltės arba statybvietė neatitinka Sutarties, Rangovas įgyja teisę reikalauti, kad tokia pat trukme, kiek dėl Užsakovo vėlavimo perduoti statybvietę arba pašalinti statybvietės neatitikimą Sutarčiai faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    6. Rangovas privalo statybvietę įrengti pagal Įstatymų ir Statinio projekto reikalavimus, aptverti, įrengti statybvietės apsaugos bei patekimo į statybvietę kontrolės priemones, įrengti tinkamas sandėliavimo vietas Prekėms, darbo vietas ir privažiavimo kelius statybvietėje arba į statybvietę, kurie yra reikalingi Statybos darbų vykdymui, ir juos prižiūrėti pagal Įstatymų, Užsakovo užduoties arba Statinio projekto reikalavimus, o jeigu tokie reikalavimai nenustatyti, – pagal Rangovo įprastai taikomus reikalavimus. Rangovas atsako už statybvietės (darbo vietų, sandėliavimo vietų) ženklinimą ir būtinų atitvarų įrengimą, taip pat už personalo ir (arba) techninių priemonių statybvietei apsaugoti parūpinimą.
    7. Rangovas privalo Įstatymų ir Užsakovo užduoties nustatytais atvejais prie statybvietės įrengti stendą apie Statybos darbus, atitinkantį Įstatymų ir Užsakovo užduoties reikalavimus.
    8. Rangovas atsako už statybvietės ir joje esančio turto (įskaitant Prekes) apsaugą, saugos ir tvarkos statybvietėje palaikymą.
    9. Rangovas atsako už tai, kad Darbų vykdymas ir Rangovo personalo veikla nepadarytų žalos statybvietėje esantiems ir Užsakovo dokumentuose arba statybvietės perdavimo-priėmimo akte pažymėtiems statiniams, įrenginiams, inžineriniams tinklams, susisiekimo komunikacijoms ir kitiems daiktams.
    10. Rangovas privalo naudoti statybvietę laikydamasis Statinio projekto, Užsakovo užduoties bei Įstatymų reikalavimų ir tik Statybos darbų vykdymo tikslais. Rangovas neturi teisės be išankstinio rašytinio Užsakovo sutikimo statybvietėje apgyvendinti žmones arba suteikti jiems teisę naudotis statybvietėje esančiomis patalpomis kitais tikslais, nei susijusiais su Statybos darbų vykdymu. Už kiekvieną šių reikalavimų pažeidimą Rangovas, Užsakovo pareikalavimu, privalo sumokėti Užsakovui Specialiosiose sąlygose nurodyto dydžio baudą.
    11. Vykdydamas Statybos darbus Rangovas privalo tvarkingai laikyti ar sandėliuoti Statybos produktus, Įrenginius ir Priemones, o nereikalingus ar perteklinius jų kiekius nedelsdamas pašalinti iš statybvietės. Rangovas privalo iš statybvietės pašalinti statybines ir kitokias atliekas, teršalus ir kitokias aplinkai pavojingas medžiagas, kurios gali susidaryti vykdant Statybos darbus ir jas apskaityti Įstatymų nustatyta tvarka.
    12. Užbaigęs Statybos darbus arba Sutarties nutraukimo atveju Rangovas privalo sutvarkyti ir išvalyti statybvietę, pašalinti iš jos viską, kas nėra Statybos darbų rezultatai, taip pat sutvarkyti ir išvalyti Objektą. Tol, kol Rangovas neįvykdo šios sąlygos, Užsakovas turi teisę atsisakyti priimti statybvietę.
    13. Rangovas privalo grąžinti Užsakovui, o šis priimti, statybvietę pagal statybvietės perdavimo-priėmimo aktą. Tuo atveju, kai Rangovas perduoda Užsakovui Dalį pagal tos Dalies Darbų perdavimo-priėmimo aktą, Rangovas privalo grąžinti Užsakovui statybvietės dalį, kurioje yra ta Dalis ir kuri yra reikalinga tam, kad Užsakovas galėtų tinkamai naudotis ta Dalimi.

## Trečiųjų asmenų veikla statybvietėje

* + 1. Rangovas privalo į statybvietę leisti patekti ir joje būti tik Rangovo personalui ir Užsakovo personalui ir tik vadovaudamasis Įstatymuose bei Sutartyje nustatytais reikalavimais dėl asmenų, kurie gali būti statybvietėje, bei jų identifikavimo. Rangovas atsako už statybvietės apsaugą nuo neteisėto pašalinių asmenų patekimo.
    2. Tuo atveju, kai Užsakovo užduotyje arba Statinio projekte yra numatyta, kad statybvietėje turės vykdyti darbus ar vykdyti kitą veiklą Užsakovas arba tretieji asmenys, Užsakovas privalo paskirti saugos ir sveikatos koordinatorių (-ius), kurio nurodymai yra privalomi Rangovo, Užsakovo ir Užsakovo nurodytų trečiųjų asmenų personalui. Užsakovo užduotyje, Statinio projekte arba Šalių suderintoje schemoje turi būti pažymėtos ribos statybvietės dalies, kurią Rangovas turi laikinai grąžinti Užsakovui. Statybvietės dalies laikinas grąžinimas Užsakovui ir pakartotinis perdavimas Rangovui įforminamas statybvietės dalies perdavimo-priėmimo aktais, kuriuos pasirašo Rangovas ir Užsakovas. Laikino statybvietės dalies grąžinimo Užsakovui terminai ir sąlygos turi būti aptartos Užsakovo užduotyje arba Statinio projekte, o kitas sąlygas, kurios nebuvo aptartos, Šalys turi suderinti raštu.
    3. Jeigu statybvietėje vykdantis darbus ar kitą veiklą Užsakovas arba tretieji asmenys pažeidžia Užsakovo užduotyje, Statinio projekte nustatytus arba Šalių suderintus terminus ir sąlygas, ir toks Užsakovo arba trečiųjų asmenų veikimas trukdo Rangovui vykdyti Statybos darbus ir lemia Darbų vėlavimą arba sukelia papildomų Išlaidų, Rangovas įgyja teisę reikalauti, kad Užsakovas jam atlygintų tokias papildomas Išlaidas, taip pat kad faktine Darbų vėlavimo trukme būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį. Tuo tikslu Šalys privalo sudaryti Susitarimą 25 straipsnyje „Sutarties pakeitimai“ nustatyta tvarka ir jame numatyti Darbų terminų pratęsimą bei Rangovo Išlaidų atlyginimą.
    4. Jeigu Užsakovo užduotyje ir Statinio projekte nebuvo numatyta, kad statybvietėje vykdys darbus ar vykdys kitą veiklą Užsakovas arba tretieji asmenys, ir numatoma, kad toks Užsakovo arba trečiųjų asmenų veikimas trukdys Rangovui vykdyti Statybos darbus bei sąlygos Darbų vėlavimą ir (arba) sukels papildomų Išlaidų, Rangovas įgyja teisę reikalauti, kad Užsakovas jam atlygintų tokias papildomas Išlaidas, taip pat kad faktine Darbų vėlavimo trukme būtų pratęsti Darbų terminai ir Užsakovas atlygintų Rangovui Išlaidas bei už Darbų terminų pratęsimo laikotarpį 15.9 punkte „Papildomų Išlaidų kompensavimas ir Išlaidų perskaičiavimas“ nustatyta tvarka. Tokiu atveju Šalys turi veikti pagal 25 straipsnį „Sutarties pakeitimai“. Tol, kol Šalys pagal 25 straipsnį nesudaro Sutarties pakeitimo, Rangovas neturi prievolės grąžinti Užsakovui statybvietės dalies, kuri yra reikalinga Užsakovo darbų vykdymui arba trečiųjų asmenų laikinam veikimui.
    5. Jeigu nėra galimybės laikinai atskirti dalį statybvietės Užsakovo arba trečiųjų asmenų darbų ar kitos veiklos vykdymui, Rangovas privalo vykdyti Užsakovo užduotyje, Statinio projekte nustatytus reikalavimus, susijusius su kelių rangovų ar kitų asmenų veikimu bendroje statybvietėje, taip pat vykdyti Užsakovo paskirto saugos ir sveikatos koordinatoriaus nurodymus bei reikalavimus.

## Nenumatytos fizinės sąlygos

### Nenumatytos fizinės sąlygos yra tokios gamtos fizinės sąlygos (įskaitant geologines (pvz. dribsmėlis, durpės, dolomitas ir pan.), požemines, povandenines (pvz. gruntinis vanduo aukščiau nei 1 m. nuo žemės paviršiaus) ir hidrologines sąlygas, bet neįskaitant klimatinių standartinių (statistinių) sąlygų ir jų padarinių) arba žmogaus sukurtos fizinės sąlygos, fizinės kliūtys arba teršalai, kurių patyrę rangovai negalėjo numatyti pateikdami tiekėjo pasiūlymus pagal Pirkimo dokumentus.

* + 1. Jeigu Rangovas statybvietėje susiduria su nenumatytomis fizinėmis sąlygomis, už jas ir jų pasekmes atsako Užsakovas. Užsakovas negali perkelti Rangovui atsakomybės už nenumatytas fizines sąlygas, jeigu jos galėjo ir turėjo būti nustatytos Pirkimo metu. Dėl Nenumatytų fizinių sąlygų atsiradę nenumatyti darbai, didesni jų kiekiai yra Papildomi darbai ir apmokami šioje Sutartyje nustatyta tvarka.
    2. Jeigu Rangovas ar Rangovo personalas statybvietėje randa pinigų, dirbinių ar kitų vertingų daiktų, taip pat kitų istorinę, kultūrinę arba archeologinę vertę turinčių daiktų ar jų liekanų, Rangovas privalo nedelsdamas apie tai informuoti Užsakovą ir perduoti visus radinius saugoti Užsakovui. Rangovas privalo imtis deramų atsargumo priemonių, kad Rangovo personalas arba kiti asmenys tokių radinių nepašalintų arba nepadarytų jiems žalos.
    3. Jeigu Rangovas ar Rangovo personalas statybvietėje randa arba įtaria radęs sprogmenų arba žmogaus palaikų, Rangovas privalo nedelsdamas sustabdyti veiklą toje statybvietės dalyje, apie tai informuoti Užsakovą bei policiją ir imtis deramų saugumo priemonių.
    4. 6.3.2, 6.3.3 ir 6.3.4 punktuose numatytais atvejais Užsakovas privalo organizuoti Užsakovo dokumentų reikiamus pakeitimus (jeigu reikalinga) bei duoti kitus nurodymus Rangovui dėl tolesnio Statybos darbų vykdymo. Jeigu dėl to Darbai vėluoja, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.

## Bendrieji Statybos darbų vykdymo reikalavimai

* + 1. Rangovas privalo įvykdyti ir užbaigti Darbus pagal Sutarties ir Įstatymų reikalavimus ir pašalinti visus Statybos darbų, Statybos produktų bei Įrenginių defektus (išskyrus 6.7.6 punkte numatytą atvejį, kai juos tiekia Užsakovas). Ši nuostata neturi būti aiškinama kaip panaikinanti Įstatymuose nustatytas taisykles dėl Rangovo atsakomybės už defektus ribojimo ar netaikymo.
    2. Rangovas privalo, prieš pradėdamas Statybos darbus, apžiūrėti ir įvertinti statybvietę, taip pat įvertinti dokumentuose pateiktą informaciją apie statybvietės fizines, geologines, požemines, povandenines, hidrologines, klimatines, meteorologines ir kitas sąlygas.
    3. Rangovas atsako už visų Rangovo veiksmų ir Statybos darbų metodų tinkamumą, saugumą ir stabilumą. Užsakovo personalo prašymu Rangovas privalo pateikti jam informaciją apie Statybos darbų vykdymo metodus ir technologijas.
    4. Rangovas privalo aprūpinti statybą visu reikiamu Rangovo personalu, visais Statybos produktais, Įrenginiais, Priemonėmis, paslaugomis ir kitais dalykais, kurių reikia tam, kad būtų galima tinkamai ir laiku vykdyti ir užbaigti Statybos darbus, Objektą ir kitas Rangovo pareigas pagal Sutartį bei pašalinti defektus (išskyrus tai, ką pagal Užsakovo užduotį privalo patiekti Užsakovas).
    5. Rangovas privalo užtikrinti, kad, vykdydami Darbus, Rangovas, Rangovo personalas ir Subrangovai visą laiką turėtų Įstatymuose ir Sutartyje reikalaujamą profesinę kvalifikaciją.
    6. Rangovas privalo informuoti Užsakovą apie planuojamą Statybos darbų statybvietėje pradžią ir nurodyti pasamdytą arba paskirtą statinio statybos vadovą tam, kad apie tai galima būtų informuoti Valdžios institucijas. Pasikeitus statybos vadovui, Rangovas privalo apie tai informuoti Užsakovą ne vėliau nei per 5 darbo dienas po naujo vadovo pasamdymo arba paskyrimo dienos, o jeigu statybos vadovas yra Specialistas, taikomas 3.5 punktas „Specialistai“.
    7. Rangovas, pradeda darbus tik Įstatymų nustatyta tvarka paskelbus apie Drabų pradžią.
    8. Įstatymuose, Užsakovo užduotyje arba Statinio projekte numatytais atvejais Rangovas, prieš pradėdamas Statybos darbus statybvietėje, privalo parengti statybos darbų technologijos projektą ir pateikti jį peržiūrėti bei patvirtinti Techniniam prižiūrėtojui 5.8 punkte „Rangovo dokumentų derinimas ir tvirtinimas“ nustatyta tvarka.
    9. Rangovas atsako už tai, kad vykdant Statybos darbus būtų tinkamai ir laiku pildomas statybos darbų žurnalas ir jame būtų fiksuojama Statybos darbų eiga ir visi su Statybos darbais susiję įvykiai. Statybos darbų žurnalas turi būti pildomas vadovaujantis Įstatymų nustatyta tvarka. Užsakovas atsako už popierinio statybos darbų žurnalo pateikimą arba prieigos prie elektroninio statybos darbų žurnalo suteikimą Rangovui pagal Įstatymų reikalavimus. Už elektroninį statybos darbų žurnalą moka Užsakovas.
    10. Rangovas privalo pakviesti Techninį prižiūrėtoją patikrinti visus paslėptus Statybos darbus ir paslėptas statinio konstrukcijas, nepradėjęs vykdyti toliau numatytų Statybos darbų. Paslėpti Statybos darbai ir paslėptos konstrukcijos gali būti uždengtos kitais Statybos darbais ar konstrukcijomis arba kitu būdu tik po to, kai juos patikrina Techninis prižiūrėtojas (arba jei Techninis prižiūrėtojas paslėptų darbų sutartu laiku patikrinti neatvyksta) ir pasirašo paslėptų darbų patikrinimo aktą arba laikančiųjų konstrukcijų priėmimo aktą.
    11. Rangovas įsipareigoja iš anksto bent prieš 2 darbo dienas informuoti Techninį prižiūrėtoją apie numatomą Statybos darbų ar konstrukcijų uždengimą. Jeigu Rangovas nepraneša Techniniam prižiūrėtojui arba nesuteikia jam galimybės patikrinti uždengiamus Statybos darbus ar konstrukcijas, Rangovas Techninio prižiūrėtojo reikalavimu privalo savo sąskaita atidengti uždengtus Statybos darbus bei konstrukcijas ir vėl juos uždengti po to, kai Techninis prižiūrėtojas užbaigia tokių Statybos darbų ar konstrukcijų patikrinimą. Toks paslėptų Statybos darbų ar konstrukcijų atidengimas Techninio prižiūrėtojo reikalavimu nesuteikia Rangovui teisės nesilaikyti Darbų terminų. Jeigu Techninis prižiūrėtojas, gavęs laiku išsiųstą Rangovo pranešimą, neatvyksta Rangovo nurodytu laiku patikrinti uždengiamų Statybos darbų ar konstrukcijų ir dėl to Darbai vėluoja, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    12. Rangovas atsako už tai, kad užbaigti Statybos darbai ir (arba) užbaigtas Objektas atitiktų visus Sutarties reikalavimus, Įstatymus, Statybos produktų ir Įrenginių tiekėjų instrukcijas ir būtų tinkamas naudoti pagal paskirtį.
    13. Rangovas atsako už visų galiojančių saugos, saugaus darbo, darbo higienos, priešgaisrinės saugos ir aplinkos apsaugos statybvietėje reikalavimų laikymąsi.
    14. Rangovas atsako už visų asmenų, teisėtai esančių statybvietėje, saugumą.
    15. Rangovas privalo vykdyti Statybos darbus statybvietėje. Rangovas privalo užtikrinti, kad Rangovo personalas ir Priemonės neperžengtų statybvietės ribų ir neteisėtai nepatektų į gretimas teritorijas.
    16. Statybos darbai turi būti vykdomi taip, kad Užsakovo ir trečiųjų asmenų gyvenimo ir veiklos sąlygos, kurias jie turėjo iki Statybos darbų pradžios, visą laiką atitiktų Įstatymų nustatytus reikalavimus, taip pat kad Užsakovui nebūtų trukdoma vykdyti savo veiklos, išskyrus taip ir tiek, kiek yra numatyta Užsakovo užduotyje ir Statinio projekte. Rangovas turi imtis visų būtinų aplinkos apsaugos priemonių (statybvietėje), kad sumažintų Statybos darbų sukeliamą neigiamą poveikį žmonėms bei turtui.
    17. Rangovas privalo gauti visus būtinus leidimus, suteikiančius teisę naudotis viešaisiais keliais, pakeisti eismo tvarką juose ir (arba) vykdyti būtiną su Statybos darbais susijusią veiklą už statybvietės ribų jeigu yra numatyta Užsakovo užduotyje ar Statinio projekte.
    18. Rangovas turi teisę vykdyti Statybos darbus statybvietėje visomis dienomis ir visomis valandomis, jeigu kitaip nenurodyta Specialiosiose sąlygose.
    19. Jeigu Specialiosiose sąlygose yra nurodytos darbo dienos ir (arba) darbo valandos, Rangovas turi teisę vykdyti Statybos darbus statybvietėje tik Specialiosiose sąlygose nurodytomis darbo dienomis ir (arba) darbo valandomis. Rangovas turi teisę vykdyti Statybos darbus ar kitus veiksmus statybvietėje kitu laiku tik gavęs Užsakovo sutikimą arba jeigu yra neatidėliotinai būtina atlikti konkrečius Statybos darbus arba veiksmus Užsakovo interesais tam, kad būtų apsaugotos žmonių gyvybės ir sveikata, arba nežūtų ir nebūtų sugadintas Objektas ar kitas turtas.
    20. Rangovas atsako už tai, kad visą laiką, kai statybvietėje yra vykdomi Statybos darbai, juos prižiūrėtų reikiamą kvalifikaciją ir patirtį turintys statinio statybos vadovas ir statinio statybos bendrųjų ir specialiųjų darbų vadovai, kurie turi kontroliuoti, kad Statybos darbai būtų atliekami kokybiškai, pagal Statinio projektą, statybą leidžiantį dokumentą (o tais atvejais, kai statybą leidžiantis dokumentas nėra privalomas, tačiau pagal Įstatymus yra privalomi trečiųjų asmenų rašytiniai sutikimai – pagal tokius sutikimus ir jų sąlygas, jei tokios buvo nustatytos), Įstatymų ir Sutarties reikalavimus.
    21. Rangovas privalo sudaryti galimybes Užsakovo personalui apžiūrėti, fotografuoti, filmuoti ir kitaip fiksuoti, tikrinti, matuoti Statybos produktus, Įrenginius (jų dalis) bei Statybos darbų kokybę.
    22. Užsakovas arba Techninis prižiūrėtojas turi teisę nurodyti Rangovui iš statybvietės arba Objekto pašalinti bet kokį Įstatymų ar Sutarties neatitinkantį Statybos produktą ar Įrenginį ir jį pakeisti tinkamu, perdaryti bet kokius Įstatymų ar Sutarties neatitinkančius Statybos darbus, atlikti darbus ar veiksmus, kuriuos būtina skubiai atlikti, siekiant apsaugoti žmonių gyvybes ir sveikatą, arba apsaugoti Objektą ar kitą turtą nuo žuvimo ar sugadinimo. Tokius nurodymus Rangovas privalo įvykdyti per protingą nurodyme nustatytą laiką (jei toks yra nustatytas).
    23. Rangovas privalo nedelsdamas, bet ne vėliau negu per 5 darbo dienas, įspėti Užsakovą ir, kol gaus nurodymus, sustabdyti atitinkamus Statybos darbus, kai paaiškėja, kad:
        1. Užsakovo dokumentai, gauti iš Užsakovo Statybos produktai ar Įrenginiai arba kiti daiktai yra netinkami ar blogos kokybės;
        2. Užsakovo arba Techninio prižiūrėtojo nurodymų dėl Statybos darbų atlikimo būdo laikymasis sudaro grėsmę atliekamų Statybos darbų tinkamumui ar tvirtumui;
        3. yra kitų nuo Rangovo nepriklausančių aplinkybių, sudarančių grėsmę atliekamų Statybos darbų tinkamumui, tvirtumui ar Statybos darbų saugumui arba lemiančių imperatyvių Įstatymų pažeidimą.
    24. Užsakovas ir Techninis prižiūrėtojas, gavęs Rangovo įspėjimą apie 6.4.23.1, 6.4.23.2 arba 6.4.23.3 punktuose numatytas aplinkybes, ne vėliau negu per 3 darbo dienas privalo atsakyti Rangovui ir, jeigu reikia, duoti reikiamus nurodymus. Užsakovas taip pat privalo savo atsakyme Rangovui nurodyti protingą terminą, per kurį Užsakovas įsipareigoja pakeisti netinkamus Užsakovo dokumentus, Statybos produktus ar Įrenginius arba kitus daiktus, arba pakeisti netinkamus nurodymus dėl Statybos darbų atlikimo būdo, arba pašalinti kitas aplinkybes, sudarančias grėsmę atliekamų Statybos darbų tinkamumui, tvirtumui ar Statybos darbų saugumui arba lemiančias imperatyvių Įstatymų pažeidimą. Jeigu Užsakovas nevykdo savo pareigų pagal šį punktą, Rangovas sustabdyti visus Darbų.
    25. Jeigu dėl privalomo Statybos darbų sustabdymo pagal 6.4.23 punktą vėluoja Darbai, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    26. Jeigu Rangovas neįspėja Užsakovo pagal 6.4.24 punktą, Rangovas neturi teisės remtis 6.4.23.1, 6.4.23.2 arba 6.4.23.3 punktuose nurodytomis aplinkybėmis, kaip šalinančiomis Rangovo atsakomybę už tokius defektus.

## Aprūpinimas energija ir kitomis laikinomis priemonėmis

* + 1. Rangovas privalo įrengti reikiamus laikinus energijos, vandens tiekimo ar ryšio tinklus, laikinus statinius ir patalpas, laikinus kelius ir apsirūpinti Statybos darbų vykdymui reikiamos energijos, vandens tiekimu ir ryšio paslaugų tiekimu statybvietėje, jeigu yra numatyta Užsakovo užduotyje ir (arba) Statinio projekte.
    2. Užsakovo užduotyje arba Statinio projekte numatytais atvejais ir tvarka laikinus energijos, vandens tiekimo ar ryšio tinklus gali įrengti Užsakovas arba Užsakovas gali suteikti Rangovui prisijungimus prie esamų tinklų, suteikti Rangovui energijos, vandens tiekimo ar ryšio paslaugas, patalpas ir kitas Užsakovo užduotyje arba Statinio projekte numatytas paslaugas ar priemones. Tokiu atveju Užsakovas gali teikti tokias paslaugas ir priemones savo sąskaita arba Užsakovo užduotyje turi būti numatyti tokių paslaugų įkainiai, priemonių kainos, apskaitos ir apmokėjimo tvarka.
    3. Užsakovo užduotyje numatytais atvejais ir tvarka Rangovas privalo suteikti laikinas patalpas ir darbo priemones Užsakovo personalui.
    4. Rangovas privalo iki Darbų pabaigos išmontuoti ir pašalinti jo įrengtus laikinus energijos, vandens tiekimo ar ryšio tinklus, laikinus statinius ir patalpas, laikinus kelius ir sutvarkyti jų buvimo vietas pagal Įstatymų, Užsakovo užduoties ir Statinio projekto reikalavimus, o nesant tokių reikalavimų – atkurti atitinkamos teritorijos būklę, buvusią iki pradedant Statybos darbus.

## Privažiavimo keliai ir saugus eismas

* + 1. Rangovas turi įsivertinti galimus maršrutus ir kelius privažiavimui prie statybvietės, jų tinkamumą, būklę ir naudojimo sąlygas bei kaštus, taip pat atsakyti už jiems padarytą žalą ar reikalavimų, taikomų naudojimuisi tais keliais, nesilaikymą.
    2. Jeigu po Sutarties sudarymo nelieka galimybės naudotis numatytaisiais maršrutais ar keliais dėl Užsakovo, Valdžios institucijų arba trečiųjų asmenų, veiksmų ar sprendimų ir tai lemia Darbų vėlavimą arba sukelia papildomų Išlaidų Rangovui, Rangovas įgyja teisę reikalauti, kad Užsakovas jam atlygintų tokias papildomas Išlaidas, taip pat kad faktine Darbų vėlavimo trukme būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    3. Jeigu po Sutarties sudarymo nelieka galimybės naudotis numatytaisiais maršrutais ar keliais dėl trečiųjų asmenų veiksmų ar sprendimų ir tai lemia Darbų vėlavimą, Rangovas įgyja teisę reikalauti, kad faktine Darbų vėlavimo trukme būtų pratęsti Darbų terminai, bet neįgyja teisės reikalauti Užsakovo atlyginti papildomas Išlaidas.
    4. Rangovas atsako už saugaus eismo užtikrinimą statybvietėje esančiuose takuose ir keliuose, taip pat už vykdant Statybos darbus naudojamų kelių ir takų priežiūrą, valymą ir plovimą tokia apimtimi, kad būtų panaikintas neigiamas poveikis statybvietės ir (arba) gretimų teritorijų būklei, buvusiai Sutarties sudarymo metu, kurį lėmė Statybos darbų vykdymas.

## Statybos produktai, Įrenginiai ir Priemonės

* + 1. Rangovas Statybos darbams privalo naudoti tik naujus, kokybiškus, tinkamai sukomplektuotus Statybos produktus ir Įrenginius, kurie atitinka Įstatymuose, Užsakovo užduotyje, Statinio projekte ir Rangovo pasiūlyme nurodytus reikalavimus, yra tinkami numatytai paskirčiai ir neturi jokių defektų. Užsakovo užduotyje ir Statinio projekte numatytais atvejais Rangovas turi teisę naudoti nenaujus Statybos produktus ir Įrenginius, kurie atitinka kitus šio 6.7 punkto reikalavimus.
    2. Rangovas privalo vykdyti visus Statybos darbus naudodamas tokius Statybos produktus, kurių eksploatacinės savybės Objekto ekonomiškai pagrįstu tarnavimo laikotarpiu užtikrintų esminius statinių reikalavimus, numatytus Statybos produktų reglamente (ES) Nr. 305/2011.
    3. Jeigu Įstatymai reikalauja, kad Statybos produktai turėtų eksploatacinių savybių deklaracijas, o Įrenginiai – atitikties deklaracijas, Rangovas privalo pateikti tokias deklaracijas lietuvių kalba arba su vertimu į lietuvių kalbą kartu su atitinkamais Statybos produktais ir Įrenginiais.
    4. Rangovas atsako už tai, kad visos Prekės ir jų vežėjai atitiktų kilmės šalies reikalavimus, nurodytus Užsakovo užduotyje (jeigu nurodyta), ir nebūtų perkamos, importuojamos arba gabenamos vežėjų iš šalių, iš kurių yra draudžiama pirkti ar importuoti prekes arba gabenimo paslaugas pagal tarptautines sankcijas ir ribojamąsias priemones, įgyvendinamas Lietuvos Respublikoje.
    5. Rangovui tenka visa Statybos produktų ir Įrenginių eksporto ir importo procedūrų atlikimo, muitų ir importo mokesčių sumokėjimo, transportavimo ir pristatymo į statybvietę rizika ir kaštai. Rangovas atsako už Statybos produktų bei Įrenginių iškrovimą bei sandėliavimą.
    6. Jeigu Užsakovo užduotyje numatytais atvejais tam tikrus Statybos produktus ir Įrenginius Rangovui privalo patiekti Užsakovas, tokie Statybos produktai ir Įrenginiai turi atitikti Statybos produktams ir Įrenginiams taikomus reikalavimus, nurodytus 6.7.1-6.7.4 punktuose, ir Užsakovas atsako už jų defektus bei pakeitimą tinkamais. Užsakovas atsako už tokių Statybos produktų ir Įrenginių transportavimą, pristatymą į statybvietę, jų eksportą ir importą bei reikiamų muitinės formalumų atlikimą, muitų ir importo mokesčių sumokėjimą, sandėliavimą, tačiau Rangovas atsako už jų iškrovimą iš transporto priemonių. Rangovas privalo apžiūrėti Užsakovo pristatytus Statybos produktus ir Įrenginius jų iškrovimo metu arba per protingą laiką po iškrovimo ir nedelsdamas, bet ne vėliau nei per 5 darbo dienas po apžiūros, pranešti Užsakovui apie matomus defektus, trūkstamus kiekius arba kitokius matomus neatitikimus Sutarties reikalavimams.
    7. Tuo atveju, kai Užsakovas atsako už tam tikrų Statybos produktų ar Įrenginių tiekimą ir jis vėluoja patiekti tinkamus Statybos produktus ar Įrenginius ir dėl to vėluoja Darbai, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.
    8. Rangovas privalo sandėliuoti ir saugoti Statybos produktus ir Įrenginius pagal jų gamintojų ar tiekėjų nurodymus ir tokiomis sąlygomis, kad nebūtų pakenkta Statybos produktams ar Įrenginiams.
    9. Kiekvienas Rangovo patiektų Statybos produktų ir Įrenginių vienetas tampa Užsakovo nuosavybe nuo ankstesniosios iš šių aplinkybių: (i) kai Statybos produktai ir Įrenginiai yra panaudojami vykdant Statybos darbus ir tampa Objekto sudėtine dalimi arba (ii) kai Sutartyje numatytais atvejais Užsakovas atsiskaito už tuos Statybos produktus ir Įrenginius su Rangovu. Įrenginiai ir kiti daiktai, kuriuos Rangovas privalo pateikti Užsakovui pagal Sutartį ir kurie netampa Objekto sudėtine dalimi, tampa Užsakovo nuosavybe nuo ankstesniosios iš šių aplinkybių: (i) kai Rangovas juos perduoda, o Užsakovas priima pagal perdavimo-priėmimo aktą ar kitą rašytinį dokumentą arba (ii) kai Užsakovas atsiskaito už tuos Įrenginius ar kitus daiktus su Rangovu.
    10. Iki to momento, kai Rangovas privalo perleisti Statybos produktus, Įrenginius ar kitus daiktus Užsakovo nuosavybėn, Rangovas privalo įgyti nesuvaržytą ir neapribotą asmeninę nuosavybės teisę į tuos Statybos produktus, Įrenginius ar kitus daiktus. Rangovas privalo garantuoti Užsakovui, kad jokie tretieji asmenys neturi jokių teisių ar pretenzijų į Statybos produktus, Įrenginius ar kitus daiktus, Užsakovui perleidžiama nuosavybės teisė į Statybos produktus, Įrenginius ar kitus daiktus yra neatimta ir neapribota.
    11. Rangovas turi teisę pakeisti bet kokius Statybos produktų ir Įrenginių vienetus naujais iki Statybos darbų, kuriuose panaudoti tokie Statybos produktai ir Įrenginiai, perdavimo Užsakovui pagal Darbų perdavimo-priėmimo aktą, taip pat šalindamas defektus; pašalinti Statybos produktų ir Įrenginių vienetai tampa Rangovo nuosavybe, kai yra pakeičiami naujais.
    12. Rangovui tenka visa Statybos produktų ir Įrenginių (įskaitant Užsakovo patiektus Statybos produktus ir Įrenginius) praradimo arba sugadinimo rizika iki Objekto, kurio sudėtine dalimi tapo tie Statybos produktai ar Įrenginiai, Darbų perdavimo-priėmimo akto sudarymo arba iki tų Statybos produktų ir Įrenginių perdavimo Užsakovui Sutartyje numatytais atvejais pagal perdavimo-priėmimo aktą ar kitą rašytinį dokumentą. Įrenginių ir kitų daiktų, kuriuos Rangovas privalo pateikti Užsakovui pagal Sutartį ir kurie netampa Objekto sudėtine dalimi, praradimo arba sugadinimo rizika tenka Rangovui iki to momento, kai Rangovas juos perduoda, o Užsakovas priima pagal perdavimo-priėmimo aktą ar kitą rašytinį dokumentą.
    13. Jeigu Rangovo tiekiamų Statybos produktų arba Įrenginių tiekimo terminai pailgėja dėl Valdžios institucijų sprendimų ar kitų aplinkybių, kurių nebuvo galima numatyti Sutarties sudarymo metu, ir dėl to vėluoja Darbai, o patyrę rangovai negalėjo numatyti tokio terminų pailgėjimo prieš pateikdami tiekėjo pasiūlymus pagal Pirkimo dokumentus, Rangovas įgyja teisę reikalauti, kad tokia pat trukme, kiek faktiškai vėluoja Darbai dėl pailgėjusių Statybos produktų arba Įrenginių tiekimo terminų, būtų pratęsti Darbų terminai, tačiau Rangovas neįgyja teisės reikalauti atlyginti Išlaidas už Darbų terminų pratęsimo laikotarpį.

## Mokymai

* + 1. Užsakovo užduotyje numatytais atvejais Rangovas privalo iki Darbų perdavimo instruktuoti Užsakovo personalą, kaip naudoti ir prižiūrėti Objektą, jo inžinerines sistemas, įrangą, prietaisus, įtaisus, kitus panašius dalykus bei Įrenginius. Prieš pradėdamas mokymus, Rangovas pateikia Užsakovui mokymų programą. Rangovas turi vykdyti mokymus pagal Šalių iš anksto suderintą tvarką ir grafiką.

## Bandymai ir paleidimo derinimo darbai

* + 1. Užsakovo užduotyje, Statinio projekte ir (arba) Įstatymuose numatytais atvejais Rangovas privalo iki Darbų perdavimo atlikti Statybos darbų, Objekto, jo sudėtinių dalių ir Įrenginių bandymus, išskyrus bandymus, kuriuos pagal Įstatymus ir Užsakovo užduotį turi atlikti pats Užsakovas arba tretieji asmenys.
    2. Rangovas turi parengti planuojamų bandymų programą ir ne vėliau nei likus 10 dienų (arba kitam Užsakovo užduotyje nurodytam terminui) iki bandymo pradžios pateikti juos suderinti Užsakovui ir Techniniam prižiūrėtojui 5.8 punkte „Rangovo dokumentų derinimas ir tvirtinimas“ nustatyta tvarka.
    3. Rangovas privalo atlikti bandymus pagal bandymų programą, suderintą su Užsakovu ir Techniniu prižiūrėtoju, o bandymų rezultatus užfiksuoti bandymų rezultatų protokole, jei kitaip nenurodyta Užsakovo užduotyje.
    4. Rangovas privalo suderinti bandymų laiką ir vietą su Užsakovu ir Techniniu prižiūrėtoju. Rangovas privalo sudaryti sąlygas stebėti bandymus Užsakovo personalui, Techniniam prižiūrėtojui ir kompetentingoms Valdžios institucijoms, jeigu jos pareiškia pageidavimą stebėti bandymus.
    5. Jeigu Užsakovas ir/arba Techninis prižiūrėtojas suderintu laiku neatvyksta stebėti bandymų, Rangovas turi teisę vykdyti bandymus nedalyvaujant Užsakovui ir/ arba Techniniam prižiūrėtojui ir tokių bandymų rezultatai laikomi teisingais.
    6. Jeigu Rangovas negali vykdyti bandymų suderintu su Užsakovu ir Techniniu prižiūrėtoju laiku dėl svarbių priežasčių, Rangovas privalo suderinti su Užsakovu ir Techniniu prižiūrėtoju naują bandymų laiką.
    7. Jeigu Darbai vėluoja dėl bandymo laiko perkėlimo dėl priežasčių, už kurias atsako Užsakovas ar Techninis prižiūrėtojas, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.

### Jeigu bandymų rezultatai neigiami dėl Rangovo kaltės, Rangovas nepažeidžiant Sutarties ir Įstatymų reikalavimų, turi pašalinti priežastis (Produktus, Įrenginius ar kt.), kad bandymų rezultatai būtų teigiami bei pakartotinai atlikti reikiamus paleidimo-derinimo darbus ir pakartoti bandymus.

* + 1. Jeigu niekaip nepavyksta pasiekti teigiamų bandymų rezultatų dėl Rangovo kaltės, Užsakovas turi teisę reikalauti sumokėti Užsakovo užduotyje ar Pirkimo dokumentuose nurodyta tvarka apskaičiuotą baudą, reikalauti atlyginti Užsakovo patirtus nuostolius.

### Jeigu bandymų rezultatai neigiami dėl ne nuo Rangovo priklausančių aplinkybių (tokių kaip Užsakovo užduotyje nurodytų projektinių duomenų neatitikimas ir Užsakovo užduotyje nurodytų sąlygų neužtikrinimas), Rangovas nepažeidžiant Sutarties ir Įstatymų reikalavimų, nurodo, kokie trūkumai turi būti pašalinti ir kokios sąlygos turi būti užtikrintos, kad bandymai galėtų būti vykdomi pakartotiniai. Rangovas bandymus kartoja tik Užsakovui pašalinus nurodytas priežastis ir apie tai Rangovą informavus raštu. Tokiu atveju Rangovas turi teisę reikalauti, kad pakartotinių bandymų ir pakartotinių paleidimo derinimo darbų atlikimo išlaidas atlygintų Užsakovas.

# Darbų pabaiga ir Darbų priėmimas

## Darbų pabaiga

* + 1. Darbai laikomi užbaigtais tuomet, kai yra įvykdytos visos šios sąlygos:
       1. Rangovas atliko ir užbaigė visus Darbus pagal Sutarties ir Įstatymų reikalavimus (išskyrus smulkius neužbaigtus Statybos darbus ir defektus, kurie neturės reikšmingos įtakos Objekto naudojimui pagal paskirtį), Rangovas pateikė Užsakovui visus Atliktų darbų aktus, patvirtintus Techninio prižiūrėtojo, ir Užsakovas patvirtino visus Atliktų darbų aktus;
       2. Rangovas pateikė Užsakovui galutinę Statinio projekto ar jo dokumentų laidą, kurią visiškai atitinka atlikti Statybos darbai, ir tokį atitikimą patvirtino Statinio statybos vadovas bei Techninis prižiūrėtojas;
       3. Rangovas perdavė Užsakovui visą išpildomąją dokumentaciją;
       4. Rangovas perdavė Užsakovui visas naudojimo instrukcijas (jeigu jų reikalaujama Užsakovo užduotyje arba Statinio projekte);
       5. Rangovas instruktavo Užsakovo personalą, kaip naudoti bei prižiūrėti Objektą, atliko mokymus ir perdavė Užsakovui visus mokymų dokumentus (jeigu to reikalaujama Užsakovo užduotyje);
       6. buvo atlikti visi Užsakovo užduotyje, Statinio projekte, Rangovo pasiūlyme ir Įstatymuose numatyti Statybos darbų, Objekto, jo sudėtinių dalių ir Įrenginių bandymai, kurie turi būti atlikti iki Darbų perdavimo, taip pat Rangovas perdavė Užsakovui Rangovo atliktų bandymų rezultatus ir juos įrodančius dokumentus;
       7. buvo atlikti visi Užsakovo užduotyje, Statinio projekte, Rangovo pasiūlyme ir Įstatymuose numatyti Statybos darbų, Objekto, jo sudėtinių dalių kontroliniai matavimai ir Rangovas perdavė Užsakovui atliktų kontrolinių matavimų atlikimą ir rezultatus įrodančius dokumentus;
       8. Rangovas parengė ir perdavė Užsakovui visus kitus dokumentus, susijusius su Darbų vykdymu, kuriuos Rangovas turi parengti ir perduoti Užsakovui pagal Įstatymų ir Sutarties reikalavimus, įskaitant tinkamai užpildytus ir pasirašytus statybos darbų žurnalus su lydimaisiais dokumentais (įskaitant elektroninio statybos darbų žurnalo ir jo priedų tinkamą užpildymą ir pasirašymą) ir pan.;
       9. Rangovas pasiekė Rangovo pasiūlyme nurodytus ekonominio naudingumo vertinimo kriterijų parametrus ar reikšmes, kurie turi būti pasiekti iki Darbų pabaigos (jeigu tokie nurodyti Rangovo pasiūlyme);
       10. Rangovas pateikė Užsakovui 10 straipsnyje „Garantinių įsipareigojimų įvykdymo užtikrinimas“ nurodytą Garantinių įsipareigojimų įvykdymo užtikrinimą.
       11. Rangovas įvykdė kitas sąlygas, numatytas Įstatymuose, Užsakovo užduotyje, Statinio projekte ir (arba) Rangovo pasiūlyme, kurios turi būti įvykdytos tam, kad būtų laikoma, jog Darbai yra užbaigti, ir pateikė Užsakovui tą įrodančius dokumentus.
    2. Tuo atveju, kai Rangovas užbaigia Dalies Darbus, 7.1.1 punkto sąlygos taikomos tik tiems Darbams, kuriuos apima Dalis. Visi Darbai yra laikomi baigtais pagal Sutartį tik tada, kai Rangovas užbaigia visas Dalis.

## Darbų priėmimas

* + 1. Rangovas, užbaigęs Darbus, privalo juos perduoti Užsakovui, o Užsakovas privalo juos priimti.
    2. Kiekvienos Dalies Darbų užbaigimui ir priėmimui taikoma tokia pati tvarka, kaip visų Objekto Darbų užbaigimui ir priėmimui. Taip pat ir tuo atveju, jeigu Rangovas užbaigia Darbų dalį galinčioje savarankiškai funkcionuoti Objekto dalyje ir Užsakovas pageidauja perimti tokią Darbų dalį bei Objekto dalį anksčiau, nei visus Darbus, tokios Darbų dalies užbaigimui ir priėmimui taikoma tokia pati tvarka, kaip visų Objekto Darbų užbaigimui ir priėmimui.
    3. Rangovas, užbaigęs Darbus, privalo pateikti Techniniam prižiūrėtojui peržiūrėti ir Užsakovui priimti visus 7.1.1 punkte „Darbų pabaiga“ nurodytus dokumentus ir pateikti Darbų perdavimo-priėmimo aktą.
    4. Užsakovas per 5 darbo dienas (arba per Užsakovo užduotyje nurodytą kitokį terminą) po Rangovo dokumentų ir Darbų perdavimo-priėmimo akto gavimo privalo peržiūrėti gautus dokumentus, patikrinti Darbus ir:
       1. priimti Darbus, pasirašydamas Darbų perdavimo-priėmimo aktą ; arba
       2. priimti Darbus su išlygomis, pasirašydamas Darbų perdavimo-priėmimo aktą ir Darbų patikrinimo metu sudarytą defektų aktą, kuriame Užsakovas privalo nurodyti per Darbų priėmimą pastebėtus Objekto, Statybos darbų, Statybos produktų, Įrenginių, Rangovo dokumentų defektus (**Defektų aktas**); arba
       3. atsisakyti priimti Darbus ir pateikti (arba išsiųsti) rašytinę motyvuotą pretenziją Rangovui dėl netinkamo Darbų įvykdymo ir (arba) nebaigtų Darbų.
    5. Darbų perdavimo-priėmimo akte turi būti nurodoma data, kada Rangovas faktiškai užbaigė Darbus, tai yra, kai Rangovas pateikė Užsakovui visus 7.1.1 punkte nurodytus tinkamus dokumentus, įrodančius, kad Rangovas užbaigė visus Darbus (Darbų pabaigos data). Jeigu Darbų priėmimo metu nustatoma, kad Rangovo pateikti dokumentai neatitinka tikrovės, Darbų pabaigos data yra laikoma diena, kai Rangovas pateikia Užsakovui tinkamus tikrovę atitinkančius dokumentus, įrodančius, kad Rangovas faktiškai užbaigė visus Darbus.

### Šalys privalo 6.1.13 punkte nustatyta tvarka įforminti statybvietės perdavimo-priėmimo aktą, kai Rangovas užbaigia visus Darbus ir sudaro Darbų perdavimo-priėmimo aktą.

* + 1. Užsakovas turi teisę atsisakyti priimti Darbus, jeigu jie nėra užbaigti arba yra nustatoma nukrypimų nuo Įstatymų ir Sutarties reikalavimų, bloginančių Objekto kokybę, – tai yra, kai Objektas neturi Įstatymuose ir (ar) Sutartyje numatytų arba įprastai reikalaujamų savybių ir (arba) negali būti naudojamas pagal paskirtį per numatytąją Objekto gyvavimo trukmę.
    2. Jeigu Darbai yra užbaigti, bet nustatoma jų neesminių defektų, kurie ir jų pašalinimo darbai netrukdo Užsakovui naudotis Objektu pagal paskirtį, Užsakovas privalo priimti Darbus su išlygomis, sudaryti Defektų aktą ir nustatyti protingus technologiškai pagrįstus terminus Rangovui pašalinti defektus. Apie defektus gali būti pažymima ir nurodoma pačiame Darbų perdavimo-priėmimo akte.
    3. Rangovas privalo pašalinti defektus per Užsakovo nurodytus protingus technologiškai pagrįstus terminus, vadovaudamasis 9.3 punktu „Defektų šalinimas“. Jeigu Rangovas praleidžia defektų pašalinimo terminus, taikomas 9.4 punktas „Užsakovo teisės, Rangovui nepašalinus defektų“, išskyrus tai, kad Rangovui negali būti taikoma bauda už vėlavimą pašalinti defektus už laikotarpį iki Galutinio termino pabaigos (jeigu defektų šalinimo metu dar nėra suėjęs Galutinis terminas).
    4. Jeigu Darbų priėmimo metu nustatoma, kad Rangovas nepasiekia Rangovo pasiūlyme nurodytų ekonominio naudingumo vertinimo kriterijų parametrų ar reikšmių (jeigu tokie nurodyti Rangovo pasiūlyme), Užsakovas turi teisę Rangovo reikalauti sumokėti Specialiosiose sąlygose ar Pirkimo dokumentuose nustatyta tvarka apskaičiuotą baudą.
    5. Jeigu Užsakovas nepriima Darbų per nustatytą terminą (7.2.4 punktas) ir nepateikia (neišsiunčia) Rangovui motyvuoto atsisakymo juos priimti, Rangovas turi teisę perduoti Darbus ir statybvietę Užsakovui vienašališkai ir tokiu atveju laikoma, kad Užsakovas priėmė Darbus ir statybvietę.
    6. Objekto Darbų priėmimo dieną Užsakovui iš Rangovo pereina Objekto praradimo ar sugadinimo rizika, išskyrus 7.2.15 punkte numatytą atvejį.
    7. Užsakovas turi teisę naudotis Objektu tik po Darbų priėmimo.
    8. Užsakovas turi teisę laikinai pasinaudoti Objektu iki Darbų priėmimo tik Užsakovo užduotyje numatytais atvejais bei tvarka ir tai nelaikoma Darbų priėmimu.
    9. Jeigu Užsakovas pradeda naudotis Objektu arba jo dalimi iki Darbų priėmimo Užsakovo užduotyje nenumatytais atvejais, laikoma, kad Užsakovui perėjo Objekto arba jo atitinkamos dalies praradimo ar sugadinimo rizika, bet tai nelaikoma Darbų priėmimu. Tokiu atveju Užsakovas privalo sudaryti sąlygas Rangovui netrukdomai užbaigti Darbus per Darbų terminus.
    10. Jeigu Darbai vėluoja dėl to, jog 7.2.14 arba 7.2.15 punkte numatytu atveju Užsakovas trukdo Rangovui užbaigti Darbus, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai ir Užsakovas atlygintų Rangovui Išlaidas už Darbų terminų pratęsimo laikotarpį.

# Statybos užbaigimas

## Statybos užbaigimo reikalavimų taikymas

* + 1. Tuo atveju, kai Statybos užbaigimo aktas pagal Įstatymus yra neprivalomas, šis 8 straipsnis netaikomas.

## Statybos užbaigimas po Darbų priėmimo

* + 1. Šalys privalo bendradarbiauti ir kooperuotis siekdamos, kad pagal Įstatymus būtų operatyviai atliktas Objekto (Dalies) Statybos užbaigimas ir Įstatymų nustatyta tvarka įformintas (išduotas arba patvirtintas) Statybos užbaigimo aktas, kuris patvirtina Objekto (ar Dalies) statybos pabaigą. Statybos užbaigimas atliekamas Užsakovo sąskaita.
    2. Iki Darbų priėmimo arba iki Užsakovo užduotyje nurodyto ankstesnio termino Rangovas privalo parengti arba gauti ir perduoti Užsakovui dokumentus, kurie yra reikalingi Statybos užbaigimui ir kuriuos Rangovas privalo parengti arba gauti pagal Įstatymų ir Sutarties reikalavimus.
    3. Iki Darbų priėmimo arba iki Užsakovo užduotyje nurodyto ankstesnio termino Užsakovas privalo parengti arba gauti dokumentus, kurie yra reikalingi Statybos užbaigimui, išskyrus tuos, kuriuos pagal Įstatymų ir Sutarties reikalavimus privalo parengti arba gauti Rangovas.
    4. Užsakovas gali, o gavęs Rangovo prašymą, – privalo pavesti Rangovui inicijuoti Statybos užbaigimą ir jame dalyvauti Užsakovo vardu ir sąskaita. Rangovo prašymu Užsakovas privalo per 3 darbo dienas duoti Rangovui įgaliojimą Užsakovo vardu inicijuoti Statybos užbaigimą ir jame dalyvauti, taip pat perduoti Rangovui visus turimus dokumentus, kurie yra reikalingi Statybos užbaigimui. Užsakovas privalo per 15 dienų po Rangovo rašytinio pareikalavimo ir jį pagrindžiančių dokumentų gavimo atlyginti Rangovui jo patirtas faktines Išlaidas Statybos užbaigimo inicijavimui ir dalyvavimui jame Užsakovo vardu pagal tas Išlaidas pagrindžiančius dokumentus, bet ne daugiau negu Šalių iš anksto suderintą numatomų išlaidų sumą.
    5. Tuo atveju, kai pagal Įstatymus yra privalomas Statybos užbaigimo akto patvirtinimas, Užsakovas privalo gauti Statybos užbaigimo akto patvirtinimą per Užsakovo užduotyje nustatytą terminą, skaičiuojamą nuo visų tinkamai parengtų Rangovo dokumentų, reikalingų Statybos užbaigimo akto patvirtinimui, gavimo, bet ne vėliau kaip per 60 dienų.
    6. Jeigu Statybos užbaigimo aktas yra įforminamas su išlygomis (yra nurodomi defektai ar nebaigti Statybos darbai), Rangovas privalo pašalinti defektus ir užbaigti Statybos darbus per Statybos užbaigimo akte nustatytus terminus, o jeigu tokie terminai akte nenustatyti, – per Užsakovo nustatytus protingus technologiškai pagrįstus terminus ir taikomas 9.3.8 punktas (defektų pašalinimo patikrinimas) bei 9.4 punktas „Užsakovo teisės, Rangovui nepašalinus defektų“.

## Statybos užbaigimas iki Darbų priėmimo

* + 1. Užsakovo užduotyje ar Statinio projekte numatytais ir kitais svarbiais ir pagrįstais atvejais Statybos užbaigimas gali būti inicijuotas ir (arba) Statybos užbaigimo aktas įformintas iki visų Darbų priėmimo (*pavyzdžiui, neatlikti nuo sezono priklausantys teritorijos apželdinimo darbai, baldų sumontavimo darbai ir pan.*). Tokiu atveju Šalys turi įvykdyti pareigas, nurodytas 8.2 punkte, ir papildomai yra taikomos žemiau šiame 8.3 punkte nurodytos taisyklės.
    2. Šalys privalo bendradarbiauti ir kooperuotis siekdamos, kad Objekto (Dalies) Statybos užbaigimas būtų vykdomas iš karto po to, kai Rangovas atlieka ir užbaigia visus Statybos darbus bei Sutartyje nustatyta tvarka įforminami visi Atliktų darbų aktai, ir Rangovas perduoda Užsakovui Statybos užbaigimui reikalingus dokumentus, o Statybos užbaigimo aktas būtų įformintas ne vėliau nei per Įstatymuose nustatytus terminus.
    3. Jeigu Objekto Statybos užbaigimo aktas yra įforminamas su išlygomis dėl to, kad yra neužbaigta Dalis (Dalys), tai nelaikoma defektu ir Rangovas privalo užbaigti tą Dalį (Dalis) pagal Sutarties sąlygas ir perduoti Užsakovui 7 straipsnyje „Darbų pabaiga ir Darbų priėmimas“ nustatyta tvarka.

# Rangovo garantiniai įsipareigojimai

## Garantiniai terminai

* + 1. Garantiniai terminai yra nustatyti Specialiosiose sąlygose. Objekto (Dalies) Garantiniai terminai prasideda visų Darbų (Dalies) priėmimo dieną (neįskaitytinai).
    2. Garantiniai terminai sustabdomi tiek laiko, kiek Užsakovas negali tinkamai ir visapusiškai naudoti Objekto dėl nustatytų defektų ar jų nulemtos žalos, už kuriuos atsako Rangovas. Jeigu Užsakovas dėl defektų ir jų nulemtos žalos negali naudoti tik apibrėžtos Objekto dalies, Garantiniai terminai sustabdomi tik tokios dalies atžvilgiu.
    3. Rangovas neatsako už defektus, kurie atsirado dėl Statybos darbų ar Objekto normalaus susidėvėjimo, jų netinkamo naudojimo ar priežiūros arba Statinio projekto ekspertizės rangovo, Techninio prižiūrėtojo, Užsakovo arba trečiųjų asmenų kaltės, su sąlyga, kad nėra Rangovo kaltės dėl tokių defektų arba Statybos darbų ar Objekto netinkamo naudojimo ar priežiūros.

## Pretenzijos dėl defektų

* + 1. Užsakovas, per Garantinius terminus nustatęs Statybos darbų ar Objekto defektų, turi nedelsdamas, bet ne vėliau nei per 30 dienų ir ne vėliau nei iki Garantinio termino pabaigos, pareikšti rašytinę pretenziją Rangovui ir nustatyti protingus technologiškai pagrįstus terminus defektams pašalinti. Pretenzijos pareiškimo diena laikoma pretenzijos gavimo diena.
    2. Rangovas privalo neatlygintinai pašalinti visus defektus, už kuriuos atsako Rangovas, bei jų nulemtą žalą per Užsakovo pretenzijoje nustatytus protingus technologiškai pagrįstus terminus, kurie skaičiuojami nuo pretenzijos gavimo dienos.
    3. Jeigu tarp Šalių kyla ginčų dėl defektų, bet kuri Šalis turi teisę reikalauti skirti ekspertizę. Ekspertizės išlaidos tenka tai Šaliai, kuri yra neteisi (kurios pozicijos ekspertizė nepagrindžia). Jeigu Rangovas neteisus, Rangovas privalo atlyginti Užsakovo išlaidas tokiai ekspertizei per 15 dienų po Užsakovo rašytinio pareikalavimo, o jei neteisus Užsakovas, jis Rangovo pareikalavimu atlygina, atlygina Rangovo išlaidas ekspertizei.
    4. Bet kuri Šalis turi teisę inicijuoti ekspertizę savarankiškai, tačiau susiderinti ekspertizės maksimalias išlaidas. Jeigu ekspertizė nenustato, kad Rangovas būtų pažeidęs Sutartį ar Įstatymus arba kad yra priežastinis ryšys tarp Rangovo veiksmų ar neveikimo ir Darbų ar Objekto defektų, tokios ekspertizės išlaidos tenka Užsakovui. Kitais atvejais tokios ekspertizės išlaidos tenka Rangovui ir, jeigu ekspertizę apmokėjo Užsakovas, tuomet Rangovas privalo atlyginti Užsakovo išlaidas tokiai ekspertizei per 15 dienų po Užsakovo rašytinio pareikalavimo.

## Defektų šalinimas

* + 1. Rangovas privalo pašalinti defektus ir jų nulemtą žalą, sutaisydamas, perdarydamas Sutarties arba Įstatymų neatitinkančią Statybos darbų ar Objekto dalį ar pakeisdamas ją nauja kokybiška dalimi. Rangovas yra atsakingas privalo šalinti tik dėl jo kaltės atsiradusius defektus. Defektai atsiradę dėl natūralaus nusidėvėjimo ir/ar netinkamos priežiūros, eksploatavimo tvarkos, priežiūros taisyklių nesilaikymo nėra Rangovo atsakomybė.
    2. Užsakovas privalo pateikti Rangovui jo prašomus ir Užsakovo turimus Darbų dokumentus bei Objekto naudojimo dokumentus, reikalingus tam, kad Rangovas galėtų parinkti tinkamiausią defektų ir jų nulemtos žalos pašalinimo būdą. Užsakovas privalo suteikti prieigą Rangovui atlikti defektų ir žalos pašalinimo darbus, kad Rangovas galėtų atlikti tokius darbus per nustatytus terminus.
    3. Užsakovo prašymu Rangovas privalo iš anksto jam raštu pateikti defektų ir jų nulemtos žalos pašalinimo darbų ir jų vykdymo būdo aprašymą, taip pat, esant reikalui, pateikti Užsakovui patikslintą atliktų darbų aprašymą po jų užbaigimo.
    4. Sutaisius ar perdarius Statybos darbus ar Objektą arba pakeitus Įrenginį ar jo komplektuojamąją dalį nauja, sutaisytajai ar perdarytai Statybos darbų ar Objekto daliai, naujam Įrenginiui ar jo naujajai daliai iš naujo taikomas tokios pačios trukmės Garantinis terminas, kuris galiojo defektų turėjusiajai Statybos darbų ar Objekto daliai arba pakeistajam Įrenginiui ar jo komplektuojamajai daliai (Garantinis terminas skaičiuojamas iš naujo tik sutaisytosios, arba perdarytos, arba pakeistosios dalies atžvilgiu, ir tik jei gamintojos tokią garantiją suteikia).
    5. Šalindamas defektus arba keisdamas defektų turinčius Statybos produktus ar Įrenginius, Rangovas privalo imtis priemonių, kad būtų nustatyta ir pašalinta pirminė defekto priežastis, imtis priemonių, kad tokie defektai nepasikartotų.
    6. Jeigu defekto ar žalos šalinimo darbai turi esminės įtakos Statybos darbų ar Objekto funkcionalumui, Užsakovas gali pareikalauti Rangovo pakartotinai atlikti būtinus bandymus ir/ar derinimus, atliktus pagal Sutartį. Užsakovas privalo raštu pateikti Rangovui motyvuotą reikalavimą per 30 dienų po defekto ar žalos pašalinimo. Tokie bandymai atliekami pagal anksčiau atliktų bandymų sąlygas.
    7. Rangovas, pašalinęs visus defektus, privalo apie tai informuoti Užsakovą.
    8. Užsakovas per 5 darbo dienas (jeigu Užsakovo užduotyje nėra nurodytas kitoks terminas) po Rangovo pranešimo apie defektų pašalinimą gavimo privalo patikrinti Statybos darbus, nurodytus Defektų akte arba Užsakovo pretenzijoje ar kitame dokumente, ir raštu patvirtinti, kad defektai buvo pašalinti. Jeigu Užsakovas per nurodytą terminą rašto nepateikė, laikoma, kad Rangovas pašalino (sutvarkė) defektus ir Užsakovas pretenzijų nebeturi.

## Užsakovo teisės, Rangovui nepašalinus defektų

* + 1. Jeigu Rangovas atsisako pašalinti arba nepašalina defektų ir jų nulemtos žalos per Užsakovo nustatytus protingus technologiškai pagrįstus terminus, Užsakovas turi teisę:
       1. pašalinti defektus pats arba pasamdydamas trečiuosius asmenis, iš anksto apie tai informuodamas Rangovą, ir pareikalauti Rangovo atlyginti defektų ir žalos įvertinimo bei šalinimo išlaidas, taip pat atlyginti nepašalintą žalą; arba
       2. defektų, jų šalinimo vertės dydžiu reikalauti sumažinti Sutarties kainą ir grąžinti dėl Sutarties kainos sumažinimo susidariusią permoką.
    2. Jeigu defektų ar jų nulemtos žalos neįmanoma pašalinti, Užsakovas turi teisę reikalauti sumažinti Sutarties kainą ir grąžinti permoką.
    3. Sutarties kaina mažinama tokia suma, kiek sumažėja Statybos darbų vertė Užsakovui dėl defektų ar jų nulemtos žalos.
    4. Už vėlavimą pašalinti defektus Užsakovas turi teisę reikalauti Rangovo sumokėti Specialiosiose sąlygose nustatyto dydžio baudą už kiekvieną dieną nuo termino pašalinti defektą pabaigos iki tokio defekto pašalinimo dienos, įskaitant faktinį defektų šalinimo laiką pagal 9.4.1.1 punktą.
    5. Užsakovas turi teisę pasinaudoti Garantinių įsipareigojimų įvykdymo užtikrinimu ir gautomis lėšomis apmokėti defektų šalinimo darbus bei defektų nulemtą žalą.
    6. Jeigu tarp Šalių kyla ginčas dėl defekto, Užsakovas privalo kreiptis į teismą dėl tokio ginčo per vienerius metus nuo pirmosios pretenzijos dėl tokio defekto pareiškimo dienos, kaip nurodyta 9.2.1 punkte (ieškinio senaties terminas).

# Garantinių įsipareigojimų įvykdymo užtikrinimas

* 1. Atlikęs Darbus Rangovas privalo pateikti Užsakovui garantinių įsipareigojimų įvykdymo užtikrinimą, atitinkantį LR Statybos įstatymo 41 str. 2 p. nurodytas sąlygas (**Garantinių įsipareigojimų įvykdymo užtikrinimas**), iki Statybos užbaigimo procedūrų pradžios.
  2. Garantinių įsipareigojimų įvykdymo užtikrinimo suma turi būti ne mažesnė, negu Specialiosiose sąlygose nurodytas procentinis dydis nuo Sutarties kainos su PVM. Garantinių įsipareigojimų įvykdymo užtikrinimo suma turi būti nurodoma ir išmokama eurais;
  3. Garantinių įsipareigojimų įvykdymo užtikrinime turi būti numatyta, kad bet kokius ginčus tarp garanto ar draudiko ir Užsakovo, susijusius su Garantinių įsipareigojimų įvykdymo užtikrinimu, spręs Lietuvos Respublikos teismai.

# Darbų terminai

## Darbų terminai ir Grafikas

* + 1. Rangovas privalo vykdyti Darbus laikydamasis Darbų terminų, nurodytų Specialiosiose sąlygose:
       1. vykdyti Darbus laikydamasis Etapų terminų;
       2. užbaigti Objekto (Dalies) Darbus pagal 7.1 punktą „Darbų pabaiga“ iki Darbų (Dalies) Galutinio termino.
    2. Rangovas privalo per 14 dienų nuo Sutarties įsigaliojimo arba per kitą Užsakovo užduotyje nurodytą terminą parengti ir pateikti Užsakovui kartu su Pasiūlymu pateiktą Grafiką (ar pateiki naują, jei toks nebuvo teikiamas Pirkimo vykdymo metu), kuriame turi numatyti Darbų vykdymo eiliškumą ir tarpusavio priklausomybę, laikydamasis Darbų Galutinio termino (Dalių Galutinių terminų) ir Etapų terminų. Jei per nurodytą terminą kartu su Rangovo pasiūlymu pateiktas Grafikas neatnaujinamas, laikoma, kad galioja su Rangovo pasiūlymu pateiktas Grafikas.
    3. Grafike turėtų būti nurodytas tiek Statybos darbų, tiek ir Šalių pagal Sutartį atliekamų veiksmų, reikalingų Statybos darbų atlikimui eiliškumas, statybos, montavimo darbai, paleidimo-derinimo darbai, bandymai, mokymai Užsakovo personalui ir pan., jeigu šie veiksmai nurodyti Užsakovo užduotyje arba Statinio projekte, Statybos užbaigimo procedūrų vykdymas, taip pat turi būti pažymėta, kurie Darbai ar Užsakovo atliekami veiksmai gali būti vykdomi lygiagrečiai, o kurie gali būti vykdomi tik numatytu eiliškumu.
    4. Rangovas privalo atnaujinti Grafiką, jei keičiasi jame nurodytų konkrečių darbų anksčiau nurodyti terminai, nekeičiant ir nepažeidžiant Darbų termino. Jei tikslinant Grafiką matyti, kad yra tikimybė, kad gali būti pažeisti Darbų terminai, Rangovas kartu su Grafiku turi pateikti Užsakovui paaiškinimus, kokiais būdais Rangovas paspartins Darbus (*pvz., pailgins darbo valandas ar pamainų skaičių, padidins Rangovo personalo skaičių, padidins Priemonių skaičių ar pakeis Priemones kitokiomis, darys Statybos darbus lygiagrečiai ir pan.*). Ši sąlyga netaikoma, kai Rangovas įgyja teisę į Darbų terminų pratęsimą, – tokiu atveju Rangovas turi atnaujinti Grafiką, atsižvelgdamas į pratęstus Darbų terminus.

## Darbų terminų pratęsimas

* + 1. Rangovas turi teisę netrukdomas vykdyti Darbus iki Darbų terminų pabaigos. Jeigu atsiranda žemiau išvardytos aplinkybės, kurios trukdo vykdyti Darbus ar jų dalį, Rangovas turi teisę į Darbų terminų pratęsimą tokia trukme, kiek dėl tokių aplinkybių poveikio faktiškai vėluoja Darbai:
       1. susidaro neįprastai nepalankios klimato sąlygos, tai yra, tokios sąlygos, kurios yra neaprašytos Sutarties dokumentuose ir kurių profesionalus bei patyręs statybos darbų rangovas negalėjo numatyti Pirkimo metu iki pasiūlymų pateikimo termino pabaigos, įvertinęs Lietuvoje viešai skelbiamus klimato duomenis ir prognozes;
       2. dėl Valdžios institucijų sprendimų ar kitų aplinkybių susidaro darbuotojų ar Prekių trūkumas, kurio profesionalus ir patyręs statybos darbų rangovas negalėjo numatyti Pirkimo metu iki pasiūlymų pateikimo termino pabaigos;
       3. Darbų vėlavimą lemia Valdžios institucijų, energijos ar vandens tiekėjų sprendimai, veiksmai arba neveikimas, su sąlyga, kad Rangovas kruopščiai laikosi Valdžios institucijų, energijos ir vandens tiekėjų nustatytų procedūrų ir terminų;
       4. Darbų vėlavimą lemia Užsakovo, Užsakovo personalo ar trečiųjų asmenų, už kuriuos Rangovas neatsako, sprendimai, veiksmai arba neveikimas;
       5. kitos aplinkybės, įvardytos Sutartyje kaip suteikiančios teisę Rangovui reikalauti pratęsti Darbų terminus.
    2. Kiekvienu 11.2.1 punkte nurodytu atveju Šalys privalo veikti pagal 25 straipsnyje „Sutarties pakeitimai“ nustatytus reikalavimus ir sudaryti Susitarimą dėl Darbų terminų pratęsimo.
    3. Jeigu Rangovas vėluoja vykdyti Darbus pagal Grafiką ir (arba) esama Statybos darbų vykdymo sparta yra per lėta, kad nebūtų pažeisti Darbų terminai, bet tuo pačiu metu atsiranda Sutartyje nurodytų aplinkybių, kurios suteikia Rangovui teisę į Darbų terminų pratęsimą arba suteikia kuriai nors Šaliai teisę sustabdyti Darbų vykdymą (vadinamieji lygiagretūs vėlavimai):
       1. Darbų terminai turi būti pratęsiami tokia trukme, kiek Darbai faktiškai vėluoja dėl aplinkybių, kurios suteikia Rangovui teisę į Darbų terminų pratęsimą, arba dėl visų Darbų, ar Dalies, ar Statybos darbų sustabdymo sustabdomas atitinkamų Darbų terminų skaičiavimas; tačiau Rangovas praranda teisę pagal Sutarties sąlygas gauti patirtų papildomų Išlaidų už tokį laikotarpį, kiek Rangovas vėlavo vykdyti Darbus iki paaiškėjant aplinkybėms, kurios suteikė Rangovui teisę į Darbų terminų pratęsimą arba suteikė Šaliai teisę sustabdyti Darbų vykdymą. *Pavyzdžiui, jeigu tuo metu, kai Rangovas atsilieka nuo Grafiko 2 savaites, jis įgyja teisę į Darbų terminų pratesimą 3 savaitėmis dėl Statybos darbų sustabdymo, tokiu atveju Darbų terminai turi būti pratęsti 3 savaitėmis, tačiau Rangovo papildomos Išlaidos, kurias Rangovas turėtų teisę gauti Darbų terminų pratęsimo atveju dėl Statybos darbų sustabdymo, turi būti atlyginamos tik už 1 (paskutiniąją iš trijų) savaitę.*

## Darbų paspartinimas

* + 1. Jeigu Darbų vykdymas atsilieka nuo Grafiko ir (arba) esama Darbų vykdymo sparta yra per lėta, Rangovas privalo įgyvendinti Darbų paspartinimo priemones, skirtas panaikinti Darbų vėlavimą (pasitelkti daugiau Rangovo personalo, padidinti pamainų skaičių, taikyti kitokius darbo metodus ir pan.).
    2. Jeigu Darbų vykdymas atsilieka nuo Grafiko ir (arba) esama Darbų vykdymo sparta yra per lėta dėl priežasčių, už kurias Rangovas neatsako ir dėl kurių turėtų būti pratęsti Darbų terminai, Užsakovas turi teisę pareikalauti Rangovo įgyvendinti Darbų paspartinimo priemones, skirtas panaikinti arba sumažinti Darbų vėlavimą, ir kompensuoti Rangovo tam patirtas papildomas Išlaidas.

## Netesybos už Darbų vėlavimą

* + 1. Jeigu Rangovas praleidžia Darbų terminus, Rangovui gali būti taikomos Specialiosiose sąlygose nurodyto dydžio netesybos už kiekvieną vėlavimo dieną.
    2. Netesybos už Darbų Galutinio termino praleidimą skaičiuojamos nuo Galutinio termino pabaigos (neįskaitytinai) iki Darbų pabaigos datos, nurodytos Darbų perdavimo-priėmimo akte, įskaitytinai (7.2.5 punktas).
    3. Rangovui negali būti taikomos papildomos sankcijos už Darbų vėlavimą, išskyrus Užsakovo teisę nutraukti Sutartį pagal Sutarties sąlygas.
    4. Rangovas privalo sumokėti Užsakovui netesybas už Darbų vėlavimą per 30 dienų nuo motyvuoto ir pagrįsto Užsakovo pareikalavimo. Rangovui per nurodytą terminą nesumokėjus, Užsakovas turi teisę išskaityti netesybas iš Rangovui mokėtinų sumų.
    5. Tuo atveju, kai Rangovas įgyja teisę į Darbų terminų pratęsimą, tačiau dėl kokių nors priežasčių Darbų terminai negali būti pratęsti, Darbų terminų praleidimas (tiek, kiek Rangovas įgijo teisę į Darbų terminų pratęsimą) nelaikomas Sutarties pažeidimu ir Užsakovas neturi teisės reikalauti Rangovo sumokėti netesybas už praleistus Darbų terminus.

## Darbų vykdymo sustabdymas

* + 1. Užsakovas turi teisę sustabdyti visus Darbus arba Dalies Darbus, pranešdamas Rangovui, nurodydamas tikslų arba apytikslį terminą, kuriam sustabdo visus Darbus arba Dalies Darbus (jeigu įmanoma), ir nurodydamas sustabdymo priežastis. Sustabdymo priežastys gali būti:
       1. Užsakovui būtinas papildomas laikas įvykdyti viešojo pirkimo procedūras, kurių neįvykdžius negalima tęsti Darbų;
       2. sustabdytas arba nepakankamas Darbų finansavimas;
       3. kitos aplinkybės, kurios nebuvo žinomos Pirkimo vykdymo metu ir su kuriomis būtų susidūręs bet kuris rangovas ir (ar) užsakovas.
    2. Rangovas turi teisę sustabdyti Statybos darbus arba jų dalį, pranešdamas Užsakovui, per žiemos pertrauką (nuo gruodžio 15 d. iki kovo 15 d. arba per kitą Užsakovo užduotyje nurodytą žiemos pertraukos laiką), jeigu jos metu tokie Statybos darbai (ar jų dalis) negali būti atliekami pagal Darbų dokumentuose ar Įstatymuose jiems keliamus technologinius reikalavimus ir nustatytus sprendinius dėl netinkamų klimatinių sąlygų.
    3. Rangovas turi teisę sustabdyti visus Darbus arba Dalies Darbus, įspėdamas Užsakovą, jeigu Užsakovas vėluoja atsiskaityti pagal Sutartį ir neištaiso pažeidimo per 30 dienų po Rangovo rašytinio įspėjimo gavimo, taip pat jeigu Užsakovas vengia arba nepagrįstai atsisako sudaryti Susitarimą 25.9 punkte numatytu atveju (kai Rangovas be Susitarimo negali vykdyti Sutarties).
    4. Visų Darbų, ar Dalies, ar Statybos darbų sustabdymo atveju atitinkamų Darbų terminų skaičiavimas taip pat yra sustabdomas ir Rangovas privalo imtis reikiamų priemonių tinkamai sustabdyti Statybos darbus, apsaugoti Statybos darbus ir Prekes nuo jų būklės pablogėjimo, sugadinimo ar praradimo, taip pat vykdyti kitus Užsakovo nurodymus, įskaitant nurodymus atlaisvinti ir (arba) grąžinti statybvietę, sudaryti sąlygas Užsakovui ar jo nurodytiems tretiesiems asmenims vykdyti darbus statybvietėje ir pan.
    5. Jeigu Užsakovas sustabdo Darbus ne dėl Rangovo kaltės arba jeigu Rangovas sustabdo Darbus dėl Užsakovo kaltės, tuomet Užsakovas privalo:
       1. 16.2 punkte „Tarpiniai mokėjimai“ nustatyta tvarka sumokėti už Darbus, atliktus iki sustabdymo;

* + - 1. 16.2 punkte „Tarpiniai mokėjimai“ nustatyta tvarka sumokėti Rangovo užsakytų ar nupirktų Statybos produktų ir Įrenginių, kurių užsakymo ar pristatymo Rangovas, gavęs pranešimą apie sustabdymą, nebegali atšaukti, visą įsigijimo kainą po to, kai jie bus pristatyti į statybvietę ir Rangovas įvykdys pareigas, nurodytas 16.2.16.1 ir 16.2.16.2 punktuose (pateikti Įrenginių ir Statybos produktų dokumentus bei užtikrinti Įrenginių ir Statybos produktų tinkamą saugojimą); Užsakovui apmokėjus už tokius Statybos produktus ir Įrenginius, Rangovas privalo nedelsdamas, bet ne vėliau kaip per 2 darbo dienas, pažymėti juos kaip Užsakovo nuosavybę;
      2. pagal 15.9 punktą „Papildomų Išlaidų kompensavimas ir Išlaidų perskaičiavimas“ kompensuoti Rangovui visas patirtas Išlaidas, susijusias su Statybos darbų sustabdymu bei vėlesniu jų atnaujinimu (tokias kaip Statybos darbų apsaugojimo ar konservavimo Išlaidos, darbininkų ir Priemonių prastovų Išlaidos, statybvietės Išlaidos, Sutarties įvykdymo užtikrinimo, avanso grąžinimo užtikrinimo ir draudimo sutarčių terminų pratęsimo Išlaidos ir kitos Išlaidų rūšys). Tuo tikslu Šalys privalo sudaryti Susitarimą 25 straipsnyje „Sutarties pakeitimai“ nustatyta tvarka.
    1. Užsakovas privalo pranešti Rangovui apie Darbų sustabdymo priežasčių išnykimą arba numatomą išnykimo ir Darbų atnaujinimo terminą nedelsdamas, bet ne vėliau negu per 2 darbo dienas nuo sužinojimo apie tai.
    2. Po to, kai Užsakovas praneša Rangovui apie Darbų atnaujinimą arba nelieka pagrindo Rangovui stabdyti Darbus, Šalys privalo per įmanomai trumpiausią protingą laiką apžiūrėti, įvertinti ir užfiksuoti Statybos darbų, Statybos produktų bei Įrenginių būklę. Rangovas privalo kaip įmanoma greičiau atnaujinti Statybos darbus; sustabdytų Darbų terminų skaičiavimas atnaujinamas tą dieną, kada Rangovas atnaujina Statybos darbus. Atnaujinus Darbus, pateikiamas naujas Grafikas.
    3. Jeigu dėl Darbų (ar jų dalies) sustabdymo Darbai vėluoja (tai yra, objektyviai reikia daugiau laiko užbaigti Darbus, nei kad iki Darbų terminų pabaigos datų, nukeltų dėl sustabdymo), Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai. Jeigu Užsakovas sustabdo Darbus ne dėl Rangovo kaltės arba jeigu Rangovas sustabdo Darbus dėl Užsakovo kaltės ir dėl to vėluoja Darbai, Rangovas papildomai įgyja teisę reikalauti, kad Užsakovas atlygintų Rangovui Išlaidas už Darbų terminų pratęsimo laikotarpį.
    4. Jeigu visų Darbų arba Dalies Darbų sustabdymas trunka ilgiau nei 4 mėnesius, bet kuri Šalis turi teisę vienašališkai ne teismo tvarka nutraukti Sutartį (dėl visų Darbų arba dėl sustabdytosios Dalies), iš anksto prieš 30 dienų įspėdama kitą Šalį. Sutartis laikoma nutraukta kitą dieną po įspėjimo termino pabaigos, jeigu per įspėjimo terminą nėra atnaujinamas visų Darbų ar sustabdytosios Dalies vykdymas. Tokiu Sutarties nutraukimo atveju taikomas 26.5 punktas „Šalių teisės ir pareigos Sutarties nutraukimo atveju“.

# Prievolių pagal Sutartį įvykdymo užtikrinimo būdai

* 1. Šalių prievolių pagal Sutartį įvykdymas yra užtikrinamas 13 straipsnyje ir Specialiosiose sąlygose nurodytu Sutarties įvykdymo užtikrinimu, 10 straipsnyje nurodytu Garantinių įsipareigojimų įvykdymo užtikrinimu, 16.1.2 punkte nurodytu avanso grąžinimo užtikrinimu (jeigu Specialiosiose sąlygose yra nurodytas avanso dydis), numatyta Sulaikoma suma (jeigu Specialiosiose sąlygose yra nurodytas Sulaikomos sumos procentas), Specialiosiose sąlygose nurodytomis netesybomis.

# Sutarties įvykdymo užtikrinimas

* 1. Rangovas privalo per 10 darbo dienų po Sutarties sudarymo pateikti Užsakovui Specialiosiose sąlygose nurodytos rūšies Sutarties įvykdymo užtikrinimą, atitinkantį šiame straipsnyje nurodytas sąlygas (**Sutarties įvykdymo užtikrinimas**). Jeigu Specialiosiose sąlygose yra pažymėti kelių rūšių Sutarties įvykdymo užtikrinimai, Rangovas turi pasirinkti vieną iš jų, jeigu Specialiosiose sąlygose nėra nurodyta kitaip.
  2. Sutarties įvykdymo užtikrinimo sąlygos:

### Sutarties įvykdymo užtikrinimas turi būti besąlyginis, neatšaukiamas, pirmo pareikalavimo banko (garanto) arba draudimo bendrovės (draudiko) įsipareigojimas sumokėti Užsakovui jo reikalaujamą sumą, jeigu Užsakovas pateikia mokėjimo reikalavimą ir jame nurodo, (i) kad Rangovas pažeidė savo įsipareigojimą (-us) pagal Sutarties sąlygas, ir (ii) Rangovo padarytus pažeidimus. Laidavimo draudimo atveju draudžiamuoju įvykiu turi būti laikomas pirmasis Užsakovo pareikalavimas sumokėti draudimo išmoką dėl sutartinių įsipareigojimų neįvykdymo;

### Sutarties įvykdymo užtikrinimas turi būti išduotas: (a) Europos Sąjungoje licencijuoto banko arba draudimo bendrovės; arba (b) banko ar draudimo bendrovės iš trečiosios šalies, kurie užtikrinimo išdavimo dieną turi turėti bent vienos tarptautinių reitingų agentūros patvirtintą investicinio lygio reitingą, ne mažesnį kaip: Standard & Poor’s – „A-“, Fitch – „A-“, Moody’s – „A3“ arba lygiavertį; reitingą turi atitikti bankas arba draudimo bendrovė, kuri išdavė užtikrinimą, arba patronuojanti įmonė, arba bendrovių grupė, kuriai jie priklauso; Rangovas Užsakovo prašymu privalo pateikti Užsakovui investicinio lygio reitingo įrodymus;

### Sutarties įvykdymo užtikrinimas turi būti surašytas lietuvių arba anglų kalba (ir išverstas į lietuvių kalbą);

### Sutarties įvykdymo užtikrinimo suma turi būti ne mažesnė, negu Specialiosiose sąlygose nurodytas procentinis dydis nuo Pradinės sutarties vertės be PVM. Jeigu vykdant Sutartį Sutarties kaina tampa didesnė negu Pradinės sutarties vertė, Rangovas privalo padidinti Sutarties įvykdymo užtikrinimo sumą, kad ji būtų ne mažesnė, negu Specialiosiose sąlygose nurodytas procentinis dydis nuo Sutarties kainos be PVM, ir pateikti tą patvirtinančius dokumentus Užsakovui per 10 darbo dienų nuo Susitarimo, pagal kurį padidėja Sutarties kaina, sudarymo dienos. Rangovas privalo tokia pačia tvarka padidinti Sutarties įvykdymo užtikrinimo sumą kiekvieną kartą, kai padidėja Sutarties kaina. Sutarties įvykdymo užtikrinimo suma gali būti nekeičiama, jei Užsakovas 13.3. p. nustatyta tvarka sulaiko mokėjimą Rangovui (kaip užstatą) ir Rangovas sutinka su tokiu sulaikymu iki Darbų pabaigos.

### Užsakovo sutikimu gali būti pateikiami keli daliniai Sutarties įvykdymo užtikrinimai, kurių bendra suma yra ne mažesnė, nei reikalaujama 13.2.4 punkte, ir kurie atitinka visas kitas 13.2 punkto sąlygas. Rangovo sutartinių įsipareigojimų neįvykdymo atveju Rangovas turi teisę nurodyti Užsakovui, pagal kurį dalinį Sutarties įvykdymo užtikrinimą Užsakovas turėtų pateikti reikalavimą pirmiausiai, bet tai neriboja Užsakovo teisės pateikti reikalavimus pagal kitus dalinius Sutarties įvykdymo užtikrinimus;

### Sutarties įvykdymo užtikrinimo suma turi būti nurodoma ir išmokama eurais;

### Sutarties įvykdymo užtikrinimas turi įsigalioti ne vėliau negu jo pateikimo Užsakovui dieną;

### Sutarties įvykdymo užtikrinime nurodytas jo galiojimo terminas turi būti ne trumpesnis negu 30 dienų po numatomos viso Objekto (paskutiniosios Dalies) Darbų perdavimo-priėmimo akto sudarymo dienos. Rangovas privalo užtikrinti, kad Sutarties įvykdymo užtikrinimas galiotų ir būtų teisiškai įvykdomas nuo jo išdavimo dienos iki tol, kol sueis 30 dienų terminas po to, kai užbaigus visus Darbus bus sudarytas Darbų perdavimo-priėmimo aktas;

### Jeigu Darbų Galutinis terminas yra ilgesnis negu 1 metai arba jeigu kalendorine data apibrėžtas Darbų Galutinis terminas yra ilgesnis negu 1 metai nuo Sutarties sudarymo dienos, Rangovas turi teisę pateikti 1 metus galiojantį Sutarties įvykdymo užtikrinimą, tačiau privalo kasmet pratęsti užtikrinimo galiojimo terminą (ar pateikti naują Sutarties įvykdymo užtikrinimą);

### Jeigu likus 30 dienų iki Sutarties įvykdymo užtikrinimo galiojimo pabaigos paaiškėja, kad Sutarties įvykdymo užtikrinime nurodytas jo galiojimo terminas yra trumpesnis nei 13.2.8 punkte nurodytas terminas, Rangovas privalo pratęsti Sutarties įvykdymo užtikrinimo galiojimą pagal 13.2.8 arba 13.2.9 punktą ir pateikti Užsakovui tai patvirtinantį dokumentą ne vėliau negu iki Sutarties įvykdymo užtikrinimo galiojimo pabaigos;

### Jeigu Užsakovas pagal 13.2.10 punktą laiku negauna Sutarties įvykdymo užtikrinimo pratęsimą patvirtinančio (ar naujo) dokumento, jis apie tai turi nedelsiant informuoti Rangovą ir nurodyti terminą, kuris negali būti trumpesnis kaip 5 darbo dienos, trūkumams ištaisyti. Rangovui nevykdant nurodymų per nurodytą terminą, Užsakovas turi teisę nutraukti Sutartį joje nustatyt tvarka.

### Sutarties įvykdymo užtikrinime turi būti numatytas garanto arba draudiko besąlyginis įsipareigojimas sumokėti Užsakovui jo mokėjimo reikalavime nurodytą sumą tiek kompensuoti Užsakovo jau patirtoms išlaidoms dėl Rangovo pažeidimų, tiek apmokėti realioms būsimoms Užsakovo išlaidoms;

### Sutarties įvykdymo užtikrinimo suma gali būti mažinama tik garanto ar draudiko išmokėtomis sumomis;

### Turi būti numatyta, kad Užsakovas gali pateikti garantui arba draudikui mokėjimo reikalavimą ir jį teikiančio asmens įgaliojimus įrodančius dokumentus elektroniniu būdu, aiškiai aprašytu Sutarties įvykdymo užtikrinime;

### Turi būti numatyta, kad Užsakovas gali pateikti garantui arba draudikui mokėjimo reikalavimą ir kitus dokumentus tokia kalba, kokia yra išduotas Sutarties įvykdymo užtikrinimas;

### Turi būti numatyta, kad Sutarties įvykdymo užtikrinimui turi būti taikomi Lietuvos Respublikos įstatymai, banko pateiktam užtikrinimui – Lietuvos Respublikos įstatymai arba Bendrosios garantijų pagal pirmą pareikalavimą taisyklės (Uniform Rules for Demand Guarantees, URDG, ICC Publication No. 758, 2010 m. redakcija);

### Turi būti numatyta, kad bet kokius ginčus tarp garanto ar draudiko ir Užsakovo, susijusius su Sutarties įvykdymo užtikrinimu, spręs Lietuvos Respublikos teismai.

* + 1. Jeigu pailgėja Darbų terminai ir dėl to Rangovas įgyja teisę reikalauti papildomų Išlaidų atlyginimo už Darbų terminų pratęsimo laikotarpį, Rangovui turi teisė prašyti atlyginti papildomas Išlaidas Sutarties įvykdymo užtikrinimo galiojimo termino pratęsimui.
  1. Užsakovas turi teisę sulaikyti mokėjimus Rangovui (kaip užstatą) iki tol, kol Rangovas pateikia Užsakovui Sutarties įvykdymo užtikrinimą, kurio suma yra padidinta pagal 13.2.4 punkto reikalavimus. Užsakovas turi teisę sulaikyti ne daugiau, negu suma, kuria Rangovas privalo padidinti Sutarties įvykdymo užtikrinimą.
  2. Jeigu paaiškėja, kad Sutarties įvykdymo užtikrinimą išdavęs asmuo tapo nemokus, neįvykdo įsipareigojimų Užsakovui arba kitiems ūkio subjektams, ar netinkamai juos vykdo, Rangovas privalo nedelsdamas, bet ne vėliau nei per 14 dienų nuo Užsakovo reikalavimo, pateikti Užsakovui naują Sutarties įvykdymo užtikrinimą, atitinkantį šiame 13 straipsnyje nurodytas sąlygas. Iki tol Užsakovas turi teisę sustabdyti mokėjimus Rangovui pagal Sutartį, neviršijančius Sutarties įvykdymo užtikrinimo sumos.
  3. Užsakovas turi teisę pateikti mokėjimo reikalavimą asmeniui, išdavusiam Sutarties įvykdymo užtikrinimą, dėl sumų, kurias jis turi teisę gauti pagal Sutartį, jeigu:
     1. Rangovas nesumoka sumos, kurią privalo sumokėti Užsakovui pagal Sutartį, įskaitant netesybas už Darbų vėlavimą, per 30 dienų po Užsakovo rašytinio reikalavimo gavimo. Tokiu atveju Užsakovas turi teisę pareikalauti sumokėti jam Rangovo nesumokėtą sumą;
     2. Rangovas neįvykdo kitų sutartinių įsipareigojimų per 30 dienų (ar per ilgesnį nurodytą ir pagrįstą suderintą terminą) po Užsakovo rašytinio reikalavimo gavimo. Tokiu atveju Užsakovas turi teisę pareikalauti sumokėti tokią Sutarties įvykdymo užtikrinimo sumą, kokia yra reikalinga Užsakovui tam, kad Užsakovas už Rangovą įvykdytų jo neįvykdytus sutartinius įsipareigojimus;
     3. atsiranda Sutartyje arba Įstatymuose numatytos aplinkybės, suteikiančios teisę Užsakovui nutraukti Sutartį dėl Rangovo kaltės. Tokiu atveju Užsakovas turi teisę pareikalauti sumokėti visą neišmokėtą Sutarties įvykdymo užtikrinimo sumą ir ją panaudoti tam, kad Užsakovas už Rangovą įvykdytų jo neįvykdytus sutartinius įsipareigojimus.
  4. Jeigu Užsakovas pasinaudoja savo teise, numatyta 13.5 punkte, Užsakovas privalo grąžinti Rangovui gautos Sutarties įvykdymo užtikrinimo sumos likutį, nepanaudotą ir neskirtą panaudoti konkrečių Rangovo neįvykdytų sutartinių įsipareigojimų įvykdymui, suėjus 30 dienų po to, kai:
     1. užbaigus visus Darbus yra sudaromas Darbų perdavimo-priėmimo aktas; arba
     2. Užsakovui nutraukus Sutartį dėl Rangovo kaltės, Užsakovas įvykdo už Rangovą šio neįvykdytus sutartinius įsipareigojimus.
  5. Jeigu Užsakovas nepagrįstai gauna sumas iš Sutarties įvykdymo užtikrinimą išdavusio asmens, Užsakovas privalo grąžinti Rangovui gautas sumas, sumokėti 5% metines palūkanas už laikotarpį nuo sumų gavimo iki jų grąžinimo Rangovui ir atlyginti Rangovui jo patirtas bylinėjimosi išlaidas.

# Draudimas

## Bendrieji draudimo reikalavimai

* + 1. Rangovas privalo Įstatymuose, Užsakovo užduotyje ir (arba) Sutarties sąlygose numatytais atvejais sudaryti šias draudimo sutartis:
       1. projektuotojo civilinės atsakomybės privalomojo draudimo (Sutartyje sutrumpintai vadinamo **projektuotojo civilinės atsakomybės draudimu**) – jeigu Rangovas privalo parengti Statinio projektą;
       2. statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo (Sutartyje sutrumpintai vadinamo **Statybos darbų ir Rangovo civilinės atsakomybės draudimu**);
       3. kitas Užsakovo užduotyje ar kitame Pirkimo dokumente nurodytas draudimo sutartis.
    2. Rangovas privalo sudaryti draudimo sutartis pagal Įstatymuose, Užsakovo užduotyje ir Sutarties sąlygose joms keliamus reikalavimus.
    3. Draudiku gali būti tik subjektas, atitinkantis Užsakovo užduotyje nustatytus reikalavimus, o jeigu jie nenustatyti, draudikas turi būti (a) Europos Sąjungoje registruota draudimo bendrovė arba (b) draudimo bendrovė iš trečiosios šalies, kuri draudimo sutarties sudarymo dieną turi turėti bent vienos tarptautinių reitingų agentūros patvirtintą investicinio lygio reitingą, ne mažesnį kaip: Standard & Poor’s – „A-“, Fitch – „A-“, Moody’s – „A3“ arba lygiavertį; reitingą turi atitikti draudimo bendrovė, kuri sudarė draudimo sutartį, arba patronuojanti įmonė, arba bendrovių grupė, kuriai ji priklauso; Rangovas Užsakovo prašymu privalo pateikti Užsakovui investicinio lygio reitingo įrodymus.
    4. Draudimo sutartis turi būti surašyta lietuvių arba anglų kalba (ir išversta į lietuvių kalbą).
    5. Rangovas gali, prieš sudarydamas draudimo sutartį, suderinti su Užsakovu draudimo sutarties projektą.
    6. Rangovas turi pateikti Užsakovui draudimo įmokos sumokėjimą patvirtinančio dokumento patvirtintą kopiją.
    7. Jeigu draudimo sutarties terminas pasibaigia anksčiau, negu numatyta Įstatymuose, Užsakovo užduotyje ir (arba) Sutarties sąlygose, Rangovas privalo pratęsti (atnaujinti) draudimo sutartį ir pateikti Užsakovui tai patvirtinančius iki draudimo sutarties termino pabaigos.
    8. Rangovas privalo visuomet laikytis draudimo sutarties sąlygų bei užtikrinti, kad sudaryta draudimo sutartis galiotų iki jos termino pabaigos, ir yra visiškai atsakingas už bet kokius jos pažeidimus ir dėl tokių pažeidimų kylančias pasekmes.
    9. Iš draudiko gauta draudimo išmoka privalo būti naudojama apdraustiems nuostoliams ir žalai padengti.
    10. Jeigu padidėja Sutarties kaina, pailgėja Darbų terminai arba pasikeičia kitos aplinkybės, turinčios įtakos draudiko pareigų vykdymui, Rangovas privalo atitinkamai pakeisti draudimo sutartis. Jeigu padidėja Sutarties kaina ir (arba) jeigu Rangovas įgyja teisę reikalauti papildomų Išlaidų atlyginimo už Darbų terminų pratęsimo laikotarpį, Rangovas gali prašyti Užsakovo atlyginti papildomas draudimo Išlaidas.

## Projektuotojo civilinės atsakomybės draudimas

* + 1. Rangovas privalo pateikti Užsakovui projektuotojo civilinės atsakomybės draudimo sutartį, sudarančių dokumentų kopijas ir sutarties įsigaliojimo faktą patvirtinančius dokumentus. Rangovas turi teisę pateikti Užsakovui Statinio projektą rengsiančio Subrangovo sudarytą projektuotojo civilinės atsakomybės draudimo sutartį, jeigu ji atitinka Sutarties reikalavimus.
    2. Projektuotojo civilinės atsakomybės draudimo apsaugos laikotarpis turi prasidėti ne vėliau, kaip nuo Sutarties įsigaliojimo dienos. Pagal Statinio projektuotojo civilinės atsakomybės privalomojo draudimo taisykles, galiojusias galutinio pasiūlymų pateikimo Pirkime dieną (**Projektuotojo atsakomybės** **draudimo taisyklės**), Šalių nustatytas draudimo apsaugos galiojimo laikotarpis turi apimti laikotarpį, nustatytą Projektuotojo atsakomybės draudimo taisyklių 27 p.
    3. Draudimo suma vienam draudžiamajam įvykiui turi būti ne mažesnė negu nurodytoji Specialiosiose sąlygose, tačiau bet kuriuo atveju – ne mažesnė, nei Projektuotojo atsakomybės draudimo taisyklėse nurodytoji minimali draudimo suma.
    4. Besąlyginė išskaita turi būti ne didesnė nei nurodytoji Specialiosiose sąlygose, tačiau bet kuriuo atveju – ne didesnė, nei Projektuotojo atsakomybės draudimo taisyklėse nurodytoji maksimali besąlyginė išskaita.

## Statybos darbų ir Rangovo civilinės atsakomybės draudimas

* + 1. Rangovas privalo ne vėliau nei iki numatytosios statybos darbų pradžios dienos pateikti Užsakovui Statybos darbų ir Rangovo civilinės atsakomybės draudimo sutartį sudarančių dokumentų kopijas ir sutarties įsigaliojimo faktą patvirtinančius dokumentus (jei tai privaloma pagal Įstatymus).
    2. Jeigu Rangovas veikia jungtinės veiklos (partnerystės) pagrindu, visi partneriai turi būti įvardyti kaip apdraustieji pagal draudimo sutartį.
    3. Statybos darbų draudimo apsaugos galiojimo laikotarpis turi būti nuo Statybos darbų pradžios iki Darbų perdavimo-priėmimo akto, sudaryto užbaigus visus Darbus (paskutiniąją Dalį), sudarymo dienos.
    4. Statybos darbų draudimo suma turi būti ne mažesnė negu nurodytoji Specialiosiose sąlygose.
    5. Statybos darbų draudimo besąlyginė išskaita turi būti ne didesnė nei nurodytoji Specialiosiose sąlygose, tačiau bet kuriuo atveju – ne didesnė, nei Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo aktualiose taisyklėse, (**Statybos darbų draudimo taisyklės**), nurodytoji maksimali besąlyginė išskaita.
    6. Civilinės atsakomybės draudimo apsaugos galiojimo laikotarpis turi prasidėti nuo Statybos darbų pradžios bei galioti iki Darbų perdavimo-priėmimo akto, sudaryto užbaigus visus Darbus (paskutiniąją Dalį), sudarymo dienos.
    7. Civilinės atsakomybės draudimo suma vienam draudžiamajam įvykiui turi būti ne mažesnė negu nurodytoji Specialiosiose sąlygose, tačiau bet kuriuo atveju – ne mažesnė, nei Statybos darbų draudimo taisyklėse nurodytoji minimali draudimo suma.
    8. Civilinės atsakomybės draudimo besąlyginė išskaita turi būti ne didesnė nei nurodytoji Specialiosiose sąlygose, tačiau bet kuriuo atveju – ne didesnė, nei Statybos darbų draudimo taisyklėse nurodytoji maksimali besąlyginė išskaita.

# Sutarties kaina

## Sutarties kaina ir jos apskaičiavimas

* + 1. Sutarties kaina, kurią Užsakovas privalo sumokėti Rangovui už faktiškai atliktus Darbus pagal Sutarties sąlygas, įskaitant visus Susitarimus, yra apskaičiuojama, taikant kainos apskaičiavimo būdą ar būdus, nurodytus Specialiosiose sąlygose, ir vadovaujantis 15.2 punktu „Sutarties kainos apskaičiavimas taikant fiksuotą įkainį“ arba 15.3 punktu „Fiksuota kaina“.
    2. Pradinės sutarties vertė ir Rangovo pasiūlymo kaina, už kurią Rangovas įsipareigojo pagal Sutarties sąlygas atlikti Darbus, nurodytus Užsakovo užduotyje ir (arba) Statinio projekte, yra nurodytos Specialiosiose sąlygose.
    3. Laikoma, kad į Rangovo pasiūlymo kainą yra įtrauktos visos Rangovo išlaidos, susijusios su visų Darbų įvykdymu, taip pat su tinkamu ir kokybišku šioje Sutartyje numatytų kitų Rangovo įsipareigojimų įvykdymu, įskaitant mokesčius, muitus ir kitokias išlaidas, Rangovo patirtas vykdant Sutartyje numatytus įsipareigojimus.
    4. Laikoma, kad Statybos produkto ar Įrenginio kaina pagal Sutartį apima visus Statybos produkto ar Įrenginio eksporto ir importo procedūrų atlikimo, muitų ir importo mokesčių sumokėjimo, transportavimo, pristatymo į statybvietę, iškrovimo bei sandėliavimo kaštus.

Jeigu Sutartyje yra pateikti Statinio projekto sąnaudų kiekių žiniaraščiai, laikoma, kad jie yra apytikriai ir neturi būti laikomi faktiniais ir tiksliais Darbų kiekiais. Tol, kol nėra keičiamos Darbų apimtys, atlikti didesni kiekiai nelaikomi Papildomais darbais, o atlikti mažesni kiekiai – Atsisakomais darbais.

* + 1. Rangovo pasiūlyme pateiktas Pradinės sutarties vertės detalizavimas yra pridedamas prie Sutarties kaip priedas – Darbų (kainų) žiniaraštis.

## Sutarties kainos apskaičiavimas taikant fiksuotą įkainį

* + 1. Tuo atveju, kai Sutarties kaina arba atskirų Darbų kaina yra apskaičiuojama taikant fiksuotą įkainį, turi būti išmatuojami atlikti Darbai ir jų faktiniai kiekiai turi būti padauginami iš įkainių, nurodytų Darbų kainų žiniaraštyje.
    2. Sutarties kaina negali viršyti Pradinės sutarties vertės ir Papildomos sumos (jeigu ji nurodyta Specialiosiose sąlygose), nebent pagal Sutarties sudaromas Susitarimas dėl Papildomų darbų.
    3. Jeigu paaiškėja, kad Užsakovo dokumentuose yra nurodyti per maži arba per dideli Darbų kiekiai tam, kad būtų galima tinkamai užbaigti Užsakovo dokumentuose nustatytos apimties Darbus, Rangovas privalo nedelsdamas apie tai informuoti Užsakovą tokia pačia tvarka, kokia yra nustatyta 5.6 punkte „Klaidos Darbų dokumentuose“.
    4. Paaiškėjus, kad reikia atlikti Darbų kiekius, kurių vertė pagal turimus naujausius duomenis viršija Pradinės sutarties vertę ir Papildomą sumą, taikomos 5.6.4 punkte nustatytos taisyklės.
    5. Jeigu Užsakovo dokumentuose yra nurodyti per dideli Darbų kiekiai tam, kad būtų galima tinkamai užbaigti Užsakovo dokumentuose nustatytos apimties Darbus, Sutartis nekeičiama ir Pradinės sutarties vertė nemažinama, o Sutarties kaina arba atitinkamų atskirų Darbų kaina yra apskaičiuojama, reikalingų Darbų faktinius kiekius padauginant iš tų Darbų įkainių.

## Fiksuota kaina

* + 1. Tuo atveju, kai visa Sutarties kaina yra fiksuota kaina, Rangovas privalo įvykdyti Sutartį ta apimtimi, kokia ji yra nustatyta Sutarties sudarymo metu, už Rangovo pasiūlyme ir Specialiosiose sąlygose nurodytą fiksuotą kainą.
    2. Tuo atveju, kai tik atskirų Darbų kaina yra apskaičiuojama taikant fiksuotos kainos būdą, Rangovas privalo atlikti tokius Darbus už fiksuotą kainą, nurodytą Rangovo pasiūlyme.
    3. Jeigu paaiškėja, kad Užsakovo dokumentuose yra nurodytos per mažos Darbų apimtys tam, kad būtų galima tinkamai užbaigti Darbus, Rangovas privalo nedelsdamas apie tai informuoti Užsakovą, vadovaudamasis 5.6 punktu „Klaidos Darbų dokumentuose“.

## Sutarties kainos (įkainių) detalizacijos žiniaraštis

* + 1. Rangovas, Užsakovui pageidaujant, po Statinio projekto parengimo, arba per Užsakovo užduotyje nurodytą kitokį terminą turi pateikti Užsakovui Sutarties kainos (įkainių) detalizacijos žiniaraštį, kuriame Rangovas turi detalizuoti Rangovo pasiūlyme nurodytą Pradinės sutarties vertę, detalizuoti kartu su pasiūlymu pateikta Darbų kainų žiniaraštį. Rangovas gali savo iniciatyva detalizuoti su Pasiūlymu pateiktą Darbų kainų žiniaraštį, jei mano, kad tai yra reikalinga tinkamam Sutarties vykdymui. Suderintas detalizuotas Darbų kainų žiniaraštis tampa Sutarties kainos detalizacijos žiniaraščiu ir tampa privalomas Šalims.
    2. Rangovas gali Sutarties kainos (įkainių) detalizacijos žiniaraštyje nurodyti Statybos produktų ir/ar Įrenginių kainas tiek detaliai, kiek mano reikalinga. Išskyręs, detalizavęs Statybos produktų ir/ar Įrenginių kainas, ir tokius Sutarties kainos (įkainių) detalizacijos žiniaraščius suderins su Užsakovu, jis galu prašyti mokėjimų pagal Sutarties 16.2.15 p.
    3. Rangovo su pasiūlymu pateiktas Darbų kainos (ar vėliau detalizuotas – Sutarties kainos (įkainių) detalizacijos) žiniaraštis ir Šalių suderintas yra Sutarties priedas ir tampa neatskiriama Sutarties dalimi. Šalys vadovaujasi tokiu Darbų kainų ar Sutarties kainos (įkainių) detalizacijos žiniaraščiu, kai Šalys pagal Sutarties sąlygas turi apskaičiuoti tarpinių mokėjimų sumas už Darbus, darbų, apmokamus fiksuotais įkainiais, vertes, Papildomų darbų ir Atsisakomų darbų kainą ir kt.

## Sutarties kainos perskaičiavimas dėl kainų lygio pokyčio

* + 1. Sutarties kaina turi būti peržiūrima dėl kainų lygio pokyčio bet kurios iš Šalių rašytiniu prašymu, nebent Specialiosiose sąlygose yra nurodyta, kad Sutarties kainai peržiūra yra netaikoma. Peržiūros momentas yra Šalies prašymo kitai Šaliai peržiūrėti Sutarties kainą gavimo diena.
    2. Turi būti perskaičiuojamos Rangovui mokėtinos sumos tik už Statybos darbus, o už kitus, nei Statybos darbai, Darbus (Statinio projekto parengimą ir pan.) mokėtinos sumos negali būti perskaičiuojamos.
    3. Rangovui mokėtinos sumos už Statybos darbus turi būti perskaičiuojamos, jeigu Lietuvos Respublikos Valstybės duomenų agentūros (www.stat.gov.lt) kas mėnesį skelbiamo statybos sąnaudų elementų kainų indekso (pasirenkant dimensijas: Statinių pagal tipą klasifikatorius (CC): Inžineriniai statiniai) (toliau vadinamo Indeksu), reikšmė pakinta daugiau kaip 0,05 (5%) per bet kurį Darbų vykdymo laikotarpį.
    4. Sutarties kaina perskaičiuojama dėl Indekso pokyčio, pagal Sutartį neišpirktų Statybos darbų vertę padauginant iš Indekso pokyčio koeficiento, kuris apskaičiuojamas pagal toliau nurodytą formulę:

**K = IPb / IPr**

*Kur:*

*K – Indekso pokyčio koeficientas;*

*IPb – Indekso reikšmė laikotarpio pabaigoje;*

*IPr – Indekso reikšmė laikotarpio pradžioje;*

*laikotarpis yra bet koks laikotarpis, kurio pradžia yra ne ankstesnė, negu pasiūlymų pateikimo Pirkime termino pabaigos diena, pabaiga ne vėlesnė, negu paskutiniojo Atliktų darbų akto pagal Sutartį sudarymo diena.*

* + 1. Šalys privalo sudaryti Susitarimą dėl kainos (įkainių) perskaičiavimo per 10 darbo dienų nuo Šalies prašymo kitai Šaliai perskaičiuoti kainą (įkainius) pateikimo dienos. Šalys privalo Susitarime nurodyti Indekso reikšmę laikotarpio pradžioje ir jos nustatymo datą, Indekso reikšmę laikotarpio pabaigoje ir jos nustatymo datą, Indekso pokyčio koeficientą, perskaičiuotą fiksuotos kainos sumą arba perskaičiuotus fiksuotus įkainius (įskaitant Sutarties kainos (įkainių) detalizacijos žiniaraštyje nurodytus įkainius), perskaičiuotą Pradinės sutarties vertę, perskaičiuotą Sutarties įvykdymo užtikrinimo sumą (jeigu ji turi būti didinama), perskaičiuotą Statybos darbų ir Rangovo civilinės atsakomybės privalomojo draudimo sumą (šios sumos turi būti padauginamos iš Indekso pokyčio koeficiento) bei kitą perskaičiavimui reikšmingą informaciją.
    2. Po to, kai Šalys sudaro Susitarimą dėl kainos (įkainių) perskaičiavimo, perskaičiuotoji kaina (įkainiai) taikoma Statybos darbams, kurie yra įtraukiami į Atliktų darbų aktus (kaip per ataskaitinį laikotarpį atlikti Darbai), Rangovo pateikiamus po Šalies prašymo kitai Šaliai perskaičiuoti kainą (įkainius) pateikimo. Jeigu dėl Susitarimo sudarymui reikalingo laiko gali vėluoti Atliktų darbų aktų pateikimas, Rangovas turi teisę arba (a) pateikti Atliktų darbų aktą su neperskaičiuotomis kainomis (įkainiais) ir perskaičiavimą atlikti kitame Atliktų darbų akte, arba (b) sustabdyti Atliktų darbų akto pateikimą iki bus perskaičiuotos kainos (įkainiai).
    3. Pirmoji Sutarties kainos peržiūra gali būti atliekama ne anksčiau nei po 6 mėnesių po Sutarties įsigaliojimo ir po to Sutarties kaina gali būti peržiūrima ne dažniau negu kas 6 mėnesius. Jeigu yra didelė tikimybė, jog statybos (remonto) sąnaudų elementų kainos gali smarkiai išaugti arba kristi per trumpą laikotarpį, Specialiosiose sąlygose gali būti numatyta, kad pirmosios peržiūros terminas netaikomas ir (arba) Sutarties kainos peržiūros dažnumas nėra ribojamas.
    4. Vėlesnis kainų arba įkainių perskaičiavimas negali apimti laikotarpio, už kurį jau buvo atliktas perskaičiavimas (t.y Indekso reikšmės laikotarpis negali būti ankstesnis, nei buvo imama Indekso reikšmės laikotarpio pabaiga atliekant ankstesnįjį perskaičiavimą).
    5. Jeigu Darbai vėluoja dėl priežasčių, dėl kurių Rangovas neįgyja teisės į Darbų terminų pratęsimą, uždelstų Statybos darbų kaina (įkainiai) neperskaičiuojama dėl kainų lygio kilimo (kai Indekso pokyčio koeficientas yra didesnis nei 1,05), bet turi būti perskaičiuojama dėl kainų lygio kritimo (kai Indekso pokyčio koeficientas yra mažesnis nei 0,95).

## Esminis Sutarties kainos padidėjimas arba sumažėjimas

* + 1. Jeigu Rangovo tiekiamų Statybos produktų arba Įrenginių kaina padidėja iš esmės ir šio kainų padidėjimo Rangovas negalėjo numatyti Sutarties sudarymo momentu, Rangovas įgyja teisę reikalauti Užsakovo padidinti Sutarties kainą. Laikoma, kad Statybos produktų arba Įrenginių kaina padidėjo iš esmės, jeigu Rangovas pateikia įrodymus Užsakovui, kad Sutarties kainos (įkainių) detalizacijos žiniaraštyje nurodyta Statybos produktų ir/ar Įrenginių kaina Sutarties sudarymo metu yra reali ir nėra dirbtinai sumažinta (didesnė dalis tiekėjų Rangovo pasiūlymo pateikimo metu tiekė tokius Statybos produktus arba Įrenginius už Rangovo nurodytą kainą) ir kad:
       1. konkretaus Statybos produkto arba Įrenginio (jo dalies) pirkimo pagal Sutartį metu jo kaina padidėjo daugiau nei 20% ir nėra galimybių nupirkti tokio Statybos produkto arba Įrenginio (jo dalies) pigiau, nepažeidžiant Darbų terminų; arba
       2. visų Statybos produktų arba Įrenginių, kuriuos Rangovas nupirko Sutarties vykdymo reikmėms, suminė kaina padidėjo daugiau nei 20% ir nebuvo galimybių nupirkti Statybos produktų arba Įrenginių pigiau, nepažeidžiant Darbų terminų.
    2. Laikoma, kad Rangovas Sutarties sudarymo momentu negalėjo numatyti Statybos produktų arba Įrenginių (jų dalių) esminio kainų padidėjimo, jeigu per pastaruosius 3 metus iki Rangovo pasiūlymo datos tų Statybos produktų arba Įrenginių kaina svyravo mažiau negu 20% per bet kurį 6 mėnesių laikotarpį toje rinkoje arba biržoje, kurioje Rangovas nupirko tuos Statybos produktus arba Įrenginius (jų dalis).
    3. Jeigu Rangovo tiekiamų Statybos produktų arba Įrenginių kaina sumažėja iš esmės, Rangovas turi apie tai informuoti Užsakovą ir Užsakovas įgyja teisę reikalauti Rangovo sumažinti Sutarties kainą. Laikoma, kad Statybos produktų arba Įrenginių kaina sumažėjo iš esmės, jeigu:
       1. visų Statybos produktų arba Įrenginių, kuriuos Rangovas nupirko Sutarties vykdymo reikmėms, suminė kaina sumažėjo daugiau nei 20%, lyginant su jų kaina, nurodyta Sutarties kainos (įkainių) detalizacijos žiniaraštyje.
    4. Rangovas, Užsakovo reikalavimu, privalo pateikti Užsakovui Statybos produktų arba Įrenginių pirkimo Sutarties vykdymo reikmėms ir jų apmokėjimo dokumentus, kad Užsakovas galėtų patikrinti Statybos produktų arba Įrenginių faktines galutines kainas.
    5. 15.6.1 ir 15.6.3 punktuose numatytais atvejais Šalys privalo sudaryti Susitarimą, kuriame Šalys turi perskaičiuoti Sutarties kainą – pridėti Statybos produktų arba Įrenginių (jų dalių) pabrangimo sumą ir (arba) atimti atpigimo sumą, viršijančią 20% jų kainos, nurodytos Sutarties kainos (įkainių) (detalizacijos) žiniaraštyje.
    6. Jeigu Statybos produktas ar Įrenginys jau buvo įtrauktas į Atliktų darbų aktą bei Pažymą apie atliktų darbų vertę pradine kaina ir apmokėtas, Užsakovas turi sumokėti Rangovui pabrangimo sumą arba Rangovas turi grąžinti Užsakovui permoką per 30 dienų po Susitarimo sudarymo dienos. Užsakovas turi teisę išskaityti mokėjimą ar permoką iš mokėtinų sumų pagal Sutartį. Tuo atveju, jeigu Statybos produktas ar Įrenginys dar neįtrauktas į Atliktų darbų aktą, Atliktų darbų akte ir Pažymoje apie atliktų darbų vertę turi būti nurodyta jo kaina, pakeista pagal Susitarimą.
    7. Jeigu Darbai vėluoja dėl priežasčių, dėl kurių Rangovas neįgyja teisės į Darbų terminų pratęsimą, ir Statybos produktai arba Įrenginiai (jų dalys) pabrangsta per vėlavimo laiką, Rangovas neturi teisės reikalauti Užsakovo padidinti Sutarties kainą tokio pabrangimo suma. Tačiau Statybos produktų arba Įrenginių kainų sumažėjimas per Darbų vėlavimo laiką suteikia teisę Užsakovui reikalauti sumažinti Sutarties kainą visa sumažėjusia suma.

## Sutarties kainos perskaičiavimas dėl mokesčių pakeitimo

* + 1. Visais atvejais, Įstatymais pakeitus pridėtinės vertės mokesčio (PVM) dydį arba mokėjimo tvarką, tokie pakeitimai turi būti taikomi toms Pažymoms apie atliktų darbų vertę ir PVM sąskaitoms faktūroms, kurias Rangovas sudaro po tokių pakeitimų įsigaliojimo, be atskiro Šalių Susitarimo. Tokiu atveju Sutarties kaina be PVM nekeičiama, keičiamas tik mokėtinas PVM.
    2. Kitus, nei PVM, mokesčius reglamentuojančių teisės aktų pakeitimai negali būti pagrindas peržiūrėti Sutarties kainą, kuriai taikoma peržiūra.

## Sutarties kainos pakeitimai dėl kiekių (apimčių) keitimo

* + 1. Kai Įstatymuose arba Sutartyje numatytais atvejais keičiamos Darbų apimtys (o fiksuotų įkainių taikymo atvejais – ir kiekiai), Sutarties kaina turi būti padidinta, pridedant Papildomų darbų kainą, ir sumažinta, atimant Atsisakomų darbų kainą (jei tokių yra).
    2. Kai Įstatymuose arba Sutartyje numatytais atvejais vieni Darbai yra keičiami kitais, laikoma, kad Darbai, kurie nebus vykdomi, yra Atsisakomi darbai, o juos pakeičiantys darbai yra Papildomi darbai.
    3. Papildomų darbų ir Atsisakomų darbų kaina apskaičiuojama, taikant 15.8.3.1-15.8.3.4 punktuose pateikiamus būdus prioritetine tvarka:
       1. taikomos Sutarties (įkainių) detalizacijos žiniaraštyje nurodytos kainos ir įkainiai, atsižvelgiant į indeksaciją pagal 15.5 punktą (jei reikia);
       2. jeigu įmanoma, išskaičiuojama Sutarties (įkainių) detalizacijos žiniaraštyje nurodytos kainos arba įkainio dalis;
       3. pritaikomi Sutarties (įkainių) detalizacijos žiniaraštyje nurodytų panašių Darbų įkainiai;
       4. įvertinamos pagrįstos Išlaidos pagal Viešųjų pirkimų tarnybos norminiuose administraciniuose aktuose, galiojusiuose galutinio pasiūlymų pateikimo Pirkime dieną, patvirtintas kainodaros nustatymo bei tiesioginių ir netiesioginių išlaidų apskaičiavimo taisykles, bet ne didesnės, nei Rangovo faktiškai patirtos Išlaidos pagal tas Išlaidas pagrindžiančius trečiųjų asmenų ar kitus dokumentus. Tuo atveju, kai taikoma, jog Išlaidos turi būti ir ne didesnės, nei vidutinę rinkos kainą atitinkanti Išlaidų suma, vidutinė rinkos kaina nustatoma įvertinus ne mažiau kaip trijų toje rinkoje esančių ūkio subjektų kainas (jeigu tiek ūkio subjektų yra rinkoje), skelbiamas viešai arba nurodytas tokių ūkio subjektų pateiktuose rašytiniuose pasiūlymuose.

## Papildomų Išlaidų kompensavimas ir Išlaidų perskaičiavimas

* + 1. Sutartyje numatytais atvejais Užsakovas privalo kompensuoti Rangovui jo patirtas papildomas Išlaidas, kurių suma turi būti apskaičiuojama, taikant 15.8.3.1-15.8.3.4 punktuose pateikiamus būdus prioritetine tvarka. Tokios Išlaidos yra įskaitomos į Sutarties kainą, kaip Darbų pabrangimas, dėl kurio yra kaltas Užsakovas arba už kurį atsako Užsakovas (tai nėra sutarties vykdymo išlaidų atlyginimo kainodaros būdas).
    2. Rangovas privalo per 15 darbo dienų (arba per ilgesnį Šalių sutartą terminą) nuo sužinojimo apie aplinkybes, dėl kurių Rangovas gali patirti papildomų Išlaidų, pateikti Užsakovui detalius paaiškinimus, (i) kokias papildomas Išlaidas, pagal Išlaidų rūšis, tikėtina, kad Rangovas gali patirti, (ii) nurodyti Išlaidų įkainius pagal Sutarties kainos (įkainių) detalizacijos žiniaraštį ir, kai reikia, pagal vidutines rinkos kainas, (iii) pateikti paaiškinimus, ar Išlaidos yra vienkartinės, ar nuolatinės.
    3. Po to, kai Rangovas pateikia Užsakovui 15.9.2 punkte nurodytą informaciją ir dokumentus, Šalys privalo 25 straipsnyje „Sutarties pakeitimai“ nustatyta tvarka sudaryti Susitarimą, jame nurodyti kompensuotinas Rangovo ir Užsakovo prievolę kompensuoti tokias Rangovo patirtas Išlaidas, jas įtraukiant į Pažymas apie atliktų darbų vertę ir apmokant Sutartyje nustatyta tvarka.
    4. Rangovas privalo imtis protingų priemonių galimoms Išlaidoms sumažinti.
    5. Rangovas turi teisę reikalauti atlyginti tik tokias Išlaidas, dėl kurių atlyginimo Šalys Sutartyje nustatyta tvarka sudarė Susitarimą.

## Sutarties kainos perskaičiavimas dėl paspartinimo priemonių

* + 1. Jeigu dėl Sutarties vykdymo paspartinimo priemonių Rangovas numato patirti papildomų Išlaidų ir turi teisę reikalauti jų atlyginimo.

## Sutarties kainos perskaičiavimas dėl Įstatymų pakeitimo

* + 1. Jeigu po Sutarties sudarymo pasikeičia Įstatymai (imperatyviosios teisės normos), kurie nustato didesnes Rangovo pareigas, vykdant Sutartį, ir dėl to padidėja Rangovo tiesioginės Išlaidos, Užsakovas privalo jas atlyginti 15.9 punkte „Papildomų Išlaidų kompensavimas ir Išlaidų perskaičiavimas“ nustatyta tvarka. Jeigu Įstatymai sumažina Rangovo pareigas, vykdant Sutartį, ir dėl to sumažėja Rangovo tiesioginės Išlaidos, tokiu sumažėjimu gali būti mažinama Sutarties kaina. Šis punktas taikomas tik tada, kai Rangovo pareigų apimties pakeitimas tiesiogiai lemia Rangovo Išlaidų, skirtų išimtinai tik konkrečios Sutarties su Užsakovu vykdymui, pasikeitimą *(pavyzdžiui, padidinama garantinio termino prievolių įvykdymo užtikrinimo suma arba nustatomi papildomi privalomieji statybos draudimo reikalavimai)*. Jeigu Rangovo pareigų pasikeitimas lemia jo bendrųjų veiklos išlaidų pasikeitimą, šis punktas netaikomas *(pavyzdžiui, nustatomas reikalavimas įgyti papildomą kvalifikaciją arba mokėti didesnį darbo užmokestį darbuotojams).*
    2. Sutarties kaina gali būti perskaičiuojama dėl Įstatymų pakeitimo tik su sąlyga, kad Įstatymai arba jų pakeitimai buvo priimti pasibaigus terminui pateikti pasiūlymus Pirkime.

# Atsiskaitymo tvarka

## Išankstinis mokėjimas (avansas)

* + 1. Šio 16.1 punkto sąlygos yra taikomos tuo atveju, kai Specialiosiose sąlygose yra įrašytas avanso dydis. Šis dydis nekeičiamas dėl Sutarties kainos peržiūros ar keitimo.
    2. Rangovas turi teisę prašyti Užsakovo sumokėti visą Specialiosiose sąlygose nurodytą avansą, arba prašyti sumokėti avansą dalimis, neviršijant Specialiosiose sąlygose įrašyto bendro avanso dydžio, arba sumokėti tik dalį avanso. Rangovas, norėdamas gauti avansą ar jo dalį, privalo pateikti Užsakovui prašymą ir avanso grąžinimo užtikrinimą, atitinkantį šias sąlygas:
       1. Avanso grąžinimo užtikrinimas turi būti besąlyginė, neatšaukiama, pirmo pareikalavimo garantija arba laidavimo draudimas, pagal kurį garantas arba draudikas įsipareigoja sumokėti Užsakovui jo reikalaujamą sumą, jeigu Užsakovas pateikia mokėjimo reikalavimą ir jame nurodo, kad Rangovas negrąžino sumokėto avanso pagal Sutarties sąlygas, bei sumą, kurios Rangovas negrąžino;
       2. Avanso grąžinimo užtikrinimas turi būti išduotas: (a) Europos Sąjungoje licencijuoto banko arba draudimo bendrovės arba (b) banko ar draudimo bendrovės iš trečiosios šalies, kurie užtikrinimo išdavimo dieną turi turėti bent vienos tarptautinių reitingų agentūros patvirtintą investicinio lygio reitingą, ne mažesnį kaip: Standard & Poor’s – „A-“, Fitch – „A-“, Moody’s – „A3“ arba lygiavertį; reitingą turi atitikti bankas arba draudimo bendrovė, kuri išdavė užtikrinimą, arba patronuojanti įmonė, arba bendrovių grupė, kuriai jie priklauso; Rangovas Užsakovo prašymu privalo pateikti Užsakovui investicinio lygio reitingo įrodymus;
       3. Avanso grąžinimo užtikrinimas turi būti surašytas lietuvių arba anglų kalba (ir išverstas į lietuvių kalbą);
       4. Avanso grąžinimo užtikrinimo suma turi būti lygi Rangovo prašomai avanso sumai ir turi būti nurodoma ir išmokama eurais;
       5. Reikalaujama pagal avanso grąžinimo užtikrinimą suma turi būti išmokama ne vėliau nei per 20 dienų po Užsakovo mokėjimo reikalavimo pateikimo garantui arba draudikui;
       6. Avanso grąžinimo užtikrinimas turi įsigalioti ne vėliau, negu avanso sumokėjimo Rangovui (avanso įskaitymo į Rangovo banko sąskaitą) momentu;
       7. Avanso grąžinimo užtikrinime nurodytas jo galiojimo terminas turi būti ne trumpesnis negu terminas per kurį planuojama grąžinti avansą, bet ne trumpiau nei 60 dienų.
       8. Rangovas privalo užtikrinti, kad avanso grąžinimo užtikrinimas galiotų ir būtų įvykdomas iki tol, kol visa avanso suma bus išskaityta iš mokėtinų sumų už atliktus Darbus arba Rangovas grąžins Užsakovui likusią neišskaitytą avanso sumą;
       9. Jeigu Rangovas negrąžina Užsakovui avanso likus 5 dienoms iki avanso grąžinimo užtikrinimo galiojimo pabaigos, Rangovas privalo pratęsti avanso grąžinimo užtikrinimo galiojimą iki tol, kol bus grąžintas visas avansas, bet ne trumpesniam terminui, negu 30 dienų. Rangovas privalo pateikti Užsakovui dokumentą, patvirtinantį avanso grąžinimo užtikrinimo galiojimo termino pratęsimą, ne vėliau negu iki avanso grąžinimo užtikrinimo galiojimo pabaigos. Jeigu Užsakovas laiku negauna tokio dokumento, Užsakovas turi teisę pagal avanso grąžinimo užtikrinimą pareikalauti sumokėti visą avanso likutį. Avanso grąžinimo užtikrinime turi būti numatytas garanto arba draudiko besąlyginis įsipareigojimas sumokėti Užsakovui negrąžintą avanso sumą, jeigu Rangovas negrąžino Užsakovui viso avanso iki avanso grąžinimo užtikrinimo galiojimo termino pabaigos, nepratęsė užtikrinimo galiojimo termino ir (arba) nepateikė Užsakovui tą patvirtinančio dokumento iki užtikrinimo galiojimo pabaigos.
       10. Avanso grąžinimo užtikrinimo suma gali būti mažinama Rangovo grąžintomis (išskaitytomis) avanso sumomis;
       11. Avanso grąžinimo užtikrinime turi būti numatyta, kad Užsakovas gali pateikti garantui arba draudikui mokėjimo reikalavimą ir jį teikiančio asmens įgaliojimus įrodančius dokumentus elektroniniu būdu, aiškiai aprašytu avanso grąžinimo užtikrinime;
       12. Avanso grąžinimo užtikrinime turi būti numatyta, kad Užsakovas gali pateikti garantui arba draudikui mokėjimo reikalavimą ir kitus dokumentus tokia kalba, kokia yra išduotas avanso grąžinimo užtikrinimas;
       13. Avanso grąžinimo užtikrinime turi būti numatyta, kad avanso grąžinimo užtikrinimui turi būti taikomi Lietuvos Respublikos įstatymai, o banko pateiktam užtikrinimui – Lietuvos Respublikos įstatymai arba Bendrosios garantijų pagal pirmą pareikalavimą taisyklės (Uniform Rules for Demand Guarantees, URDG, ICC Publication No. 758, 2010 m. redakcija);
       14. Avanso grąžinimo užtikrinime turi būti numatyta, kad bet kokius ginčus tarp garanto arba draudiko ir Užsakovo, susijusius su avanso grąžinimo užtikrinimu, spręs Lietuvos Respublikos teismai.
    3. Užsakovas privalo sumokėti Rangovui avansą (jo dalį) per 10 darbo dienų arba per Užsakovo užduotyje nurodytą kitokį terminą po to, kai Rangovas pateikia Užsakovui prašymą sumokėti avansą (jo dalį) ir priimtiną avanso grąžinimo užtikrinimą.
    4. Avansas išskaitomas iš Užsakovo mokėtinų Rangovui sumų už atliktus Darbus, atliekant Specialiosiose sąlygose nurodyto dydžio išskaitymus iš kiekvieno mokėjimo pagal 16.2 punktą „Tarpiniai mokėjimai“. Išskaitymai daromi tol, kol išskaitoma visa avanso suma. Bet kuriuo atveju visa likusi neišskaityta avanso suma, nepriklausomai nuo tokios sumos dydžio, yra išskaitoma iš paskutiniųjų sumų, kurias Užsakovas privalo sumokėti Rangovui už Darbus, atliktus iki Darbų perdavimo-priėmimo akto sudarymo.
    5. Jeigu Darbų perdavimo-priėmimo akto sudarymo arba Sutarties nutraukimo dieną avansas nėra išskaitytas iš Rangovui mokėtinų sumų, tą dieną kyla Rangovo prievolė sumokėti (grąžinti) Užsakovui neišskaitytą avanso likutį. Jeigu avanso grąžinimo užtikrinimą išduoda draudikas ir jis nesutinka prisiimti 16.1.2.9 punkte nustatyto įsipareigojimo, o Rangovas laiku nepateikia Užsakovui dokumento, patvirtinančio avanso grąžinimo užtikrinimo galiojimo termino pratęsimą, kitą dieną kylą Rangovo prievolė sumokėti (grąžinti) Užsakovui neišskaitytą avanso likutį.
    6. Jeigu paaiškėja, kad avanso grąžinimo užtikrinimą išdavęs asmuo tapo nemokus, neįvykdo įsipareigojimų Užsakovui arba kitiems ūkio subjektams, ar netinkamai juos vykdo, Rangovas privalo nedelsdamas, bet ne vėliau nei per 14 dienų nuo Užsakovo motyvuoto ir pagrįsto reikalavimo, pateikti Užsakovui naują avanso grąžinimo užtikrinimą likusiai neišskaitytai avanso sumai, atitinkantį 16.1.2 punkte nurodytas sąlygas.

## Tarpiniai mokėjimai

* + 1. Rangovas privalo iki kalendorinio mėnesio pabaigos pateikti Techniniam prižiūrėtojui patvirtinti ataskaitinio laikotarpio Atliktų darbų aktą ir Pažymą apie atliktų. Ataskaitinis laikotarpis yra kalendorinis mėnuo. Kai už darbus mokama fiksuota kaina pasiekus nustatytus rezultatus (etapais), tuomet ataskaitinis laikotarpis yra faktinis laikotarpis, per kurį buvo visa apimtimi pasiektas kuris nors nustatytas rezultatas. Užsakovo užduotyje gali būti nustatyti ir kitokie ataskaitiniai laikotarpiai.
    2. Jeigu Užsakovo užduotyje nėra nustatytos kitokios taisyklės dėl tarpinių mokėjimų sumų apskaičiavimo, tuomet į Atliktų darbų aktą įrašomi (i) darbų, apmokamų pagal fiksuotą įkainį, – faktiniai kiekiai, atlikti per ataskaitinį laikotarpį darbai; (ii) darbų, už kuriuos mokama fiksuota kaina procentiškai pagal atlikto darbo progresą, – per ataskaitinį laikotarpį faktiškai atlikta darbo apimtis, įvertinta procentiškai nuo visos to darbo apimties (komplekto); (iii) Darbų, už kuriuos mokama fiksuota kaina pasiekus nustatytus rezultatus (etapais), – visa apimtimi pasiektas rezultatas. Jeigu Užsakovo užduotyje ir (arba) Specialiosiose sąlygose yra įvardyti Etapai, Rangovas privalo Atliktų darbų akte išskirti Etapus.
    3. Užsakovas privalo užtikrinti, kad Techninis prižiūrėtojas suderintų ir pasirašytų Atliktų darbų aktą arba pateiktų Rangovui rašytinį motyvuotą nepritarimą Atliktų darbų aktui ar jo daliai per 3 darbo dienas nuo jo gavimo.
    4. Po to, kai Rangovas suderina Atliktų darbų aktą ir Pažymą apie atliktų darbų vertę su Techniniu prižiūrėtoju ir šis jį patvirtina, Rangovas turi pateikti Užsakovui tvirtinimui abu dokumentus.
    5. Jeigu Rangovui buvo išmokėtas avansas, kiekvienoje Pažymoje apie atliktų darbų vertę Rangovas privalo nurodyti atimamą Specialiosiose sąlygose nurodyto dydžio avanso išskaitą ir atitinkamai ją mažinti nurodomą Rangovui mokėtiną sumą.
    6. Jeigu Specialiosiose sąlygose yra nurodytas Sulaikomos sumos procentas, kiekvienoje Pažymoje apie atliktų darbų Rangovas privalo nurodyti ir atimti Specialiosiose sąlygose nurodyto dydžio Sulaikomą sumą (išskyrus Pažymoje apie atliktų darbų vertę nurodytą atvejį) ir Rangovui mokėtinos sumos.
    7. Po to, kai Užsakovas gauna Atliktų darbų aktą ir Pažymą apie atliktų darbų vertę, Užsakovas privalo per 3 darbo dienas juos pasirašyti ir grąžinti Rangovui arba pateikti Rangovui rašytinį motyvuotą nepritarimą pateiktiems dokumentams ar jų daliai.
    8. Rangovas, gavęs Užsakovo nepritarimą daliai Atliktų darbų akto ir Pažymos apie atliktų darbų vertę, gali arba (a) pataisyti Atliktų darbų aktą ir Pažymą apie atliktų darbų vertę pagal Užsakovo pastabas ir iš naujo pateikti patvirtinimui Techniniam prižiūrėtojui, arba (b) pateikti Užsakovui Atliktų darbų aktą ir Pažymą apie atliktų darbų vertę tai daliai, su kuria Užsakovas sutinka, pakartotinai nederindamas akto su Techniniu prižiūrėtoju, o likusią dalį įtraukti į vėlesnį Atliktų darbų aktą.
    9. Po to, kai Rangovas gauna Užsakovo pasirašytus Atliktų darbų aktą ir Pažymą apie atliktų darbų vertę, Rangovas privalo ne vėliau, kaip per 3 darbo dienas elektroniniu būdu pateikti Užsakovui elektroninę sąskaitą faktūrą mokėtinai sumai, nurodytai Pažymoje apie atliktų darbų vertę:

elektroninę sąskaitą faktūrą, atitinkančią Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – **Europos elektroninių sąskaitų faktūrų** **standartas**), Rangovas gali pateikti per informacinę (sąskaitų administravimo) sistemą;

* + 1. Užsakovas elektronines sąskaitas faktūras priima ir apdoroja naudodamasis informacinės (sąskaitų administravimo) sistemos priemonėmis, išskyrus VPĮ ir PĮ nustatytus išimtinius atvejus.
    2. Užsakovas privalo apmokėti Rangovo sąskaitą faktūrą per 15 dienų nuo jos gavimo arba per Užsakovo užduotyje nurodytą kitokį terminą. Užsakovas neturi prievolės apmokėti Rangovo sąskaitą faktūrą, jeigu aukščiau aprašyta tvarka nėra patvirtintas Atliktų darbų aktas ir Pažyma apie atliktų darbų vertę. Jeigu Rangovas pateikia sąskaitą faktūrą per anksti, jos apmokėjimo terminas pradedamas skaičiuoti, kai patvirtinamas atitinkamas Atliktų darbų aktas ir Pažyma apie atliktų darbų vertę.
    3. Už vėlavimą pagal 16.2.3 arba 16.2.7 punktą Užsakovas privalo mokėti Rangovui netesybas kaip už pavėluotą mokėjimą.
    4. Atliktų darbų aktas yra skirtas įvertinti per ataskaitinį laikotarpį atliktų Darbų vertę atsiskaitymo tikslais ir tik jo sudarymas nereiškia, kad Užsakovas priėmė Darbus.
    5. Jeigu bet kuriuo metu po Atliktų darbų akto sudarymo paaiškėja, kad į jį įtraukti Darbai buvo atlikti netinkamai, Užsakovas privalo nedelsdamas pateikti dėl jų pretenziją Rangovui. Tokiu atveju Užsakovas turi teisę sulaikyti mokėjimus Rangovui, atitinkančius tokių Darbų vertę, iki tol, kai Rangovas pašalina nustatytus defektus ir Šalys bei Techninis prižiūrėtojas tą patvirtina. Jeigu netinkamai atliktų Darbų vertė viršija likusią pagal Sutartį Rangovui mokėtiną Sutarties kainos dalį, Užsakovas turi teisę dėl tokio perviršio kreiptis į Rangovą dėl sumokėtos sumos už netinkamai atliktus Darbus grąžinimo (užstato sumokėjimo). Rangovui pašalinus defektus, Užsakovas privalo sumokėti Rangovui sulaikytąją (paimtą kaip užstatas) sumą kartu su artimiausiu eiliniu mokėjimu pagal Sutartį, o jeigu Užsakovas yra sumokėjęs visą Sutarties kainą, – per 15 dienų po to, kai Šalys bei Techninis prižiūrėtojas patvirtina defektų pašalinimą.
    6. Jeigu Specialiosiose sąlygose, ar Darbų (kainų) žiniaraštyje yra išvardyti Įrenginiai arba Statybos produktai ir aiškiai išskirtos jų kainos, už kuriuos numatytas dalinis apmokėjimas pristačius, Rangovas, pristatęs į statybvietę (ar į kitą su Užsakovu suderintą sandėliavimo vietą) tokius Įrenginius ar Statybos produktus, turi teisę į Atliktų darbų aktą įtraukti 80 procentų jų Darbų (kainų) žiniaraštyje nurodytos kainos, atitinkančios 15.1.4 punkto reikalavimus (dėl visų kaštų įskaičiavimo). Tuo tikslu Rangovas privalo:
       1. pateikti Techniniam prižiūrėtojui dokumentus, įrodančius tokių Įrenginių ir Statybos produktų atitiktį Sutarties ir Įstatymų reikalavimams;
       2. užtikrinti, kad tokie Įrenginiai ir Statybos produktai yra sandėliuojami ir saugojami pagal jų gamintojų ar tiekėjų nurodymus ir tokiomis sąlygomis, kad nebūtų pakenkta Įrenginiams ar Statybos produktams.
    7. Rangovas gali Grafike numatyti Įrenginių ir Statybos produktų, už kuriuos dalinai apmokama pristačius, pristatymo terminus ir turi kiekvieną kartą įspėti Užsakovą ir Techninį prižiūrėtoją apie numatomą konkretaus Įrenginio ar Statybos produkto pristatymo į statybvietę terminą bent prieš 3 dienas iki pristatymo.
    8. Jeigu Šalys sudaro trišalį susitarimą su Subrangovu (pagal priede pateiktą formą):
       1. Rangovas privalo Pažymoje apie atliktų darbų vertę išskirti Subrangovui mokėtiną sumą ir ją pateikti Užsakovui pasirašytą to Subrangovo arba kartu su Pažyma apie atliktų darbų vertę pateikti Užsakovui Subrangovo rašytinį patvirtinimą dėl Subrangovui mokėtinos sumos dydžio, kurio suma sutampa su Pažymoje apie atliktų darbų vertę išskirtą Subrangovui mokėtiną sumą. Tinkamu patvirtinimu dėl Subrangovui mokėtinos sumos laikoma Subrangovo Rangovui išrašyta ir Rangovo patvirtinta bet dar neapmokėta sąskaita;
       2. Užsakovas mokėdamas Rangovui, privalo pervesti Subrangovui mokėtiną sumą į Subrangovo banko sąskaitą, nurodytą trišaliame susitarime, o likutį pervesti į Rangovo banko sąskaitą Sutarties nustatyta tvarka;
       3. jeigu Užsakovas pagal 16.2.14 punktą pareiškia pretenziją Rangovui dėl apmokėtų Darbų defektų, Rangovas turi teisę nurodyti Užsakovui, kurią tokių Darbų dalį, pinigine išraiška, atliko konkretus Subrangovas. Tokiu atveju Užsakovas turi teisę, vadovaudamasis 16.2.14 punktu, sulaikyti mokėjimus tokiam Subrangovui, jeigu Užsakovas turi jam mokėtinų sumų, arba pačiam Rangovui.
    9. Statybos produktų ir Įrenginių tiekėjai taip pat gali pasinaudoti tiesioginio atsiskaitymo galimybe, jeigu Užsakovas sutinka, o Rangovas neprieštarauja. Pareiga informuoti Statybos produktų ir Įrenginių tiekėjus apie tokią galimybę tenka Rangovui. Tokiu atveju Šalys turi sudaryti trišalius susitarimus su Statybos produktų ar Įrenginių tiekėjais dėl tiesioginio atsiskaitymo, vadovaudamosi žemiau nurodytais reikalavimais:
       1. Užsakovas privalo sumokėti Statybos produktų ar Įrenginių tiekėjui tik už tokius Statybos produktus ar Įrenginius, kuriuos Rangovas pagrįstai įtraukė į Atliktų darbų aktą ir kurių vertę išskyrė Pažymoje apie atliktų darbų vertę kaip mokėtiną tam tiekėjui bei įtraukė į savo sąskaitą faktūrą. Statybos produktų ar Įrenginių tiekėjas neturi teisės išrašyti sąskaitų faktūrų tiesiogiai Užsakovui;
       2. apmokėjimo terminas turi būti toks pats, kaip numatyta 16.2.11 punkte;
       3. po to, kai Užsakovas sumoka tiekėjui Pažymoje apie atliktų darbų vertę nurodytą tiekėjui mokėtiną sumą arba jos dalį, Užsakovo mokėjimo prievolė Rangovui, lygi sumokėtos sumos dydžiui, pasibaigia;
       4. jeigu Užsakovas pagal 16.2.15 punktą pareiškia pretenziją Rangovui dėl apmokėtų Statybos produktų ar Įrenginių defektų, Užsakovas turi teisę, vadovaudamasis 16.2.15 punktu, sulaikyti mokėjimus tokių Statybos produktų ar Įrenginių tiekėjui (Subrangovui), jeigu Užsakovas turi jam mokėtinų sumų, arba pačiam Rangovui.

## Galutinis atsiskaitymas

* + 1. Užsakovas privalo sumokėti Rangovui Sulaikomą sumą (jei tokia numatoma) per 30 dienų po to, kai įvyksta visos šios galutinio atsiskaitymo sąlygos (**Galutinio atsiskaitymo sąlygos**):
       1. yra įvykdytos visos sąlygos, nurodytos 7.1.1 punkte, kada Darbai yra laikomi užbaigtais, ir 7.2 punkte „Darbų priėmimas“ nustatyta tvarka yra sudarytas Darbų perdavimo-priėmimo aktas;
       2. pagal 7.2.6 arba 7.2.11 punktą yra grąžinta Užsakovui visa statybvietė ir sudarytas statybvietės perdavimo-priėmimo aktas (-ai);
       3. Rangovas pateikė Užsakovui Garantinių įsipareigojimų įvykdymo užtikrinimą Įstatymų ir šios sutarties nustatyta tvarka.
       4. yra pašalinti visi defektai, nurodyti Defektų akte, ar Darbų perdavimo-priėmimo akte;
       5. Rangovas pateikia Užsakovui Pažymą apie atliktų darbų vertę pagal priede pateiktą formą, kurioje nurodo Sulaikomą sumą kaip Rangovui mokėtiną sumą.
    2. Tuo atveju, kai įvyksta visos Galutinio atsiskaitymo sąlygos dėl Dalies, Užsakovas privalo sumokėti Rangovui Sulaikomą sumą, tenkančią tai Daliai.
    3. Jeigu Galutinio atsiskaitymo sąlygų įvykdymas vėluoja dėl ne nuo Rangovo kaltės, Rangovas už tokį patį laikotarpį įgyja ir teisę reikalauti Užsakovo sumokėti delspinigius už Sulaikomą sumą.
    4. Jeigu Rangovas nevykdo savo prievolių ir jas įvykdo Užsakovas arba jo pasitelkti tretieji asmenys tam, kad Objekto (Dalies) atžvilgiu būtų įvykdytos visos Galutinio atsiskaitymo sąlygos, arba jeigu Galutinio atsiskaitymo sąlygos lieka neįvykdytos ir už tai atsako Rangovas, Užsakovas turi teisę patirtas išlaidas išskaičiuoti iš Sulaikomos sumos, tenkančios Objektui (atitinkamai Daliai). Tokiu atveju laikoma, kad Sutarties kaina automatiškai sumažėja Užsakovo patirtų išlaidų sumos dydžiu.
    5. Jeigu Užsakovo patirtos išlaidos Galutinio atsiskaitymo sąlygų įvykdymui viršija pagal Rangovui priklausančią Sulaikomą sumą, Rangovas privalo atlyginti Užsakovui perviršį per 30 dienų nuo Užsakovo rašytinio pareikalavimo.

## Kiti atsiskaitymo klausimai

* + 1. Užsakovas privalo pervesti mokėjimus Rangovui į Rangovo banko sąskaitą, nurodytą Specialiosiose sąlygose.
    2. Užsakovas turi teisę sumas, gautinas iš Rangovo, išskaityti iš mokėjimų Rangovui pagal Sutartį (vienašališkai daryti įskaitymus).
    3. Visi mokėjimai pagal Sutartį atliekami eurais. Mokėjimo pavedimai Užsakovui daromi mokėtojo sąskaita.
    4. Už pavėluotus mokėjimus pagal Sutartį mokančioji Šalis privalo sumokėti kitai Šaliai Specialiosiose sąlygose nurodyto dydžio delspinigius.

# Konfidenciali informacija

* 1. Šalys įsipareigoja laikytis konfidencialumo ir be kitos Šalies rašytinio sutikimo neatskleisti tos Šalies informacijos, nurodytos kaip konfidencialios, jokiems Šalies darbuotojams, su Šalimi susijusiems ar kitiems tretiesiems asmenims, kuriems nėra būtina šią informaciją naudoti jų darbo tikslais, išskyrus žemiau nurodytus atvejus.
  2. Šalis turi teisę atskleisti kitos Šalies konfidencialią informaciją šiais atvejais:
     1. konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;
     2. konfidencialią informaciją yra būtina atskleisti pagal Įstatymų reikalavimus, įskaitant atvejus, kai to teisėtai pareikalauja Valdžios institucija.
  3. Prieš atskleisdama konfidencialią informaciją, Šalis privalo informuoti kitą Šalį (tiek, kiek tai nedraudžiama pagal Įstatymus) apie būtinybę arba gautą Valdžios institucijos reikalavimą atskleisti konfidencialią informaciją ir imtis protingų priemonių, siekdama užtikrinti atskleistos informacijos konfidencialumą.
  4. Šalis atsako:
     1. už bet kokį neteisėtą, įskaitant atsitiktinį, kitos Šalies konfidencialios informacijos ar bet kurios jos dalies atskleidimą ar perdavimą, arba konfidencialios informacijos neteisėtą naudojimą;
     2. už tai, kad nesiėmė visų protingų veiksmų, kad išsaugotų ir apsaugotų kitos Šalies konfidencialią informaciją ar bet kurią jos dalį, užkirstų kelią tolesniam jos neteisėtam atskleidimui, perdavimui ar naudojimui.
  5. Šalis privalo sumokėti kitai Šaliai Specialiosiose sąlygose nurodyto dydžio baudą ir atlyginti visą tiesioginę žalą, kurią sukėlė konfidencialumo įsipareigojimų pažeidimas, tiek, kiek ji viršija baudos sumą. Šalys įsipareigoja laikytis konfidencialumo įsipareigojimo ir pasibaigus Sutarčiai.
  6. Konfidencialia nelaikoma informacija, kurią skelbti viešai nurodo PĮ ar kiti Įstatymai.

# Asmens duomenų apsauga

* 1. Šalys vykdydamos Sutartį veikia kaip savarankiški duomenų valdytojai. Rinkdamos ir tvarkydamos asmens duomenis, Šalys privalo laikytis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir taikomų Įstatymų reikalavimų ir užtikrinti, kad duomenų subjektai būtų tinkamai informuoti apie jų asmens duomenų tvarkymą.
  2. Šalys vykdydamos Sutartį privalo tinkamai tvarkyti viena kitos atstovų, Specialistų ir kito personalo asmens duomenis, tokius kaip vardas, pavardė, pareigos, kontaktiniai duomenys ir kt. Šalys įsipareigoja šiuos asmens duomenis tvarkyti tik tiek, kiek reikia Sutarties vykdymui. Šalys įsipareigoja apie asmens duomenų tvarkymą tinkamai informuoti savo atstovus, Specialistus ir kitą personalą, kurio asmens duomenys bus perduoti kitai Šaliai.
  3. Šalis privalo informuoti kitą Šalį apie bet kokius atstovų, Specialistų ir kito personalo bei jų asmens duomenų pasikeitimus, jei šie duomenys buvo perduoti kitai Šaliai.

# Trečiųjų asmenų patikrinimai

* 1. Rangovas privalo pagal Užsakovo pagrįstą prašymą leisti Užsakovui ir Valdžios institucijoms patikrinti Statybos darbų vykdymą statybvietėje ir kitus Sutarties vykdymo klausimus.
  2. Užsakovas įsipareigoja saugoti Rangovo konfidencialią informaciją, kurią Užsakovas sužinojo per patikrinimą ar auditą.

# Teisių perleidimas

* 1. Šalis turi teisę perleisti iš Sutarties kylančias savo teises ir pareigas, tik jeigu to nedraudžia Įstatymai ar Sutartis ir tik gavusi kitos Šalies išankstinį rašytinį sutikimą, išskyrus 20.3 punkte numatytą atvejį. Šalis privalo duoti savo rašytinį sutikimą arba raštu nurodyti prieštaravimo argumentus per 5 darbo dienas po kitos Šalies prašymo gavimo dienos. Šalys privalo sudaryti Susitarimą ir jame aptarti Šalies konkrečių teisių ir (ar) pareigų, kylančių iš Sutarties, perleidimo sąlygas.
  2. Užsakovas neturi teisės duoti Rangovui sutikimo perleisti savo teises ir (arba) pareigas pagal Sutartį, jeigu tai prieštarautų Įstatymams, pažeistų Užsakovo teises ar interesus.
  3. Užsakovas, perleisdamas Objekto nuosavybės teisę Sutarties galiojimo metu (įskaitant Garantinių terminų galiojimo metu), turi teisę savo nuožiūra ir be atskiro Rangovo sutikimo perleisti Objekto (ar bet kurios jo dalies) įgijėjams visas arba dalį savo teisių į bet kurias iš Rangovo pagal šią Sutartį suteiktų garantijų (įskaitant – reikšti pretenzijas dėl Darbų defektų, reikalauti juos pašalinti arba atlyginti dėl tokių defektų patirtą žalą).

# Pareiškimai ir garantijos

* 1. Kiekviena iš Šalių pareiškia ir garantuoja kitai Šaliai, kad:
     1. Šalis yra tinkamai įsteigta ir teisėtai veikia pagal jos įsteigimo valstybės, nurodytos Specialiosiose sąlygose, Įstatymus; Šalis yra veikiantis juridinis asmuo, kuris nėra reorganizuojamas ar likviduojamas, jam nėra suteiktas joks specialus statusas, kuris Šalies galimybes vykdyti savo prievoles sietų su specialių leidimų, sutikimų gavimu ar tam tikrų sąlygų įvykdymu;
     2. yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui, galiojimui ir vykdymui;
     3. sudarydama Sutartį, Šalis neviršija savo kompetencijos ir nepažeidžia jai taikomų Įstatymų, teismo ar arbitražo teismo sprendimų, administracinių aktų, sutarčių ar kitų prievolių pagal taikomą privatinę teisę, viešąją teisę, Europos Sąjungos teisę arba tarptautinę teisę;
     4. Šalis yra moki ir finansiškai pajėgi vykdyti Sutartimi prisiimtus įsipareigojimus;
     5. Šalies atstovas turi visus reikiamus įgaliojimus sudaryti ir įvykdyti Sutartį; Šalies atstovas, sudarydamas ir pasirašydamas Sutartį, nepažeidžia Šalies įstatų, nuostatų ir kitų vidaus dokumentų, Šalies valdymo ir kitų organų ir/ar kreditorių teisių ir teisėtų interesų, sudarydamas Sutartį jis Šalies ir Šalies organų narių, kreditorių atžvilgiu veikia sąžiningai ir protingai;
     6. Šalis įvertino visas aplinkybes, turinčias esminės reikšmės Sutarties sudarymui ir jos vykdymui; nė viena iš Sutartyje nurodytų sąlygų ir aplinkybių neturi neigiamos įtakos Šalies valiai sudaryti Sutartį tokiomis sąlygomis, kurios nurodytos Sutartyje, ir vykdyti iš Sutarties kylančius įsipareigojimus;
     7. Sutartis sudaroma vadovaujantis sąžiningumo, protingumo, teisingumo ir Šalių lygiateisiškumo principais, nenaudojant apgaulės ar spaudimo. Šalys atskleidė viena kitai visą joms žinomą informaciją, turinčią esminės reikšmės Sutarties sudarymui ir jos vykdymui;
     8. visi Šalies pareiškimai ir garantijos yra išsamūs ir nepalieka nutylėtų jokių aplinkybių, kurios darytų šiuos pareiškimus ar garantijas neteisingais.

# Bendrieji atsakomybės klausimai

* 1. Netesybų už vėlavimą ar pareigų pagal Sutartį pažeidimą sumokėjimas neatleidžia Šalies nuo Sutartyje numatytų jos pareigų vykdymo.
  2. Sutartyje nurodytos netesybos taikomos kaip savalaikio Šalių įsipareigojimų įvykdymo užtikrinimas ir minimali teisių gynimo priemonė Šaliai patyrus nuostolių dėl Sutarties pažeidimų, kad tai Šaliai nereikėtų įrodinėti tų nuostolių sumos.
  3. Tuo atveju, jei paaiškėja, kad kuris nors iš šioje Sutartyje pateiktų pareiškimų ar garantijų buvo iš esmės neteisingas, melagingas ar klaidinantis, Šalis pažeidėja nukentėjusiai Šaliai privalo atlyginti visus tiesioginius nuostolius, kuriuos nukentėjusioji Šalis patyrė dėl tokio neteisingo, melagingo ar klaidinančio pareiškimo ar garantijos.
  4. Šioje Sutartyje numatytos teisių gynybos priemonės neapriboja Šalių teisės pasinaudoti kitomis teisėtomis teisių gynybos priemonėmis.
  5. Šalių atsakomybė pagal šią Sutartį yra apribota tiesioginiais nuostoliais – nė viena iš Šalių negali būti laikoma atsakinga kitai Šaliai dėl pelno praradimo, dėl nuostolių naudojantis Objektu, arba dėl bet kurių kitų netiesioginių nuostolių ar žalos, susijusių su Sutartimi (jeigu Užsakovo užduotyje nenurodyta kitaip).
  6. Kiekvienos Šalies maksimali bendra atsakomybė pagal šią Sutartį yra papildomai apribota Specialiosiose sąlygose nurodyta suma (jeigu ji yra nurodyta).
  7. Atsakomybės apribojimai pagal Sutartį netaikomi, kai žala padaroma tyčia arba dėl didelio neatsargumo, padaroma neturtinė žala, sužalojama sveikata ar atimama gyvybė, taip pat kai padaroma žala (nuostoliai) tretiesiems asmenims, įskaitant atvejus, jeigu vienos Šalies padarytą žalą tretiesiems asmenims atlygina kita Šalis.

# Nenugalima jėga

* 1. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar dalinį neįvykdymą, jeigu Šalis įrodo, kad tai įvyko dėl aplinkybių, kurių Šalis negalėjo kontroliuoti ir protingai numatyti Sutarties sudarymo metu, ir negalėjo užkirsti kelio šių aplinkybių ar jų pasekmių atsiradimui bei nebuvo prisiėmusi tokių aplinkybių atsiradimo rizikos.
  2. Esant nenugalimos jėgos aplinkybėms, Šalys Įstatymuose nustatyta tvarka yra atleidžiamos nuo netesybų mokėjimo ir nuostolių atlyginimo už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas atitinkamai pratęsiamas.
  3. Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos aplinkybes nedelsiant, bet ne vėliau kaip per 7 dienas nuo tokių aplinkybių atsiradimo ar paaiškėjimo, nurodydama, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Šalis taip pat turi pateikti kitai Šaliai atitinkamą pranešimą, kai išnyksta įsipareigojimų nevykdymo pagrindas.
  4. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento.
  5. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams.

# Sutarties nuostatų negaliojimas

* 1. Jeigu kuri nors Sutarties nuostata yra arba tampa dalinai ar pilnai negaliojanti, Šalys privalo kuo skubiau sudaryti Susitarimą, ir juo pakeisti negaliojančią nuostatą kita nuostata, kuri, kiek tai yra įmanoma, turėtų tokį patį ekonominį ir teisinį efektą, kokio buvo siekta susitariant dėl negaliojančios Sutarties nuostatos. Tokia negaliojanti nuostata nedaro negaliojančiomis kitų Sutarties nuostatų, jeigu tai nepažeidžia Įstatymų ir galima daryti prielaidą, kad Sutartis būtų buvusi teisėtai sudaryta ir neįtraukus nuostatos, kuri yra negaliojanti.

# Sutarties pakeitimai

* 1. Sutartyje ir Įstatymuose aiškiai nurodytais atvejais Sutartis gali būti keičiama, Šalims sudarant Susitarimą. Specialiosiose sąlygose nurodytų duomenų apie Šalis, trečiuosius asmenis, dalyvaujančius vykdant Darbus, bei apie Objektą pasikeitimas nelaikomas Sutarties pakeitimu (išskyrus Rangovo, jungtinės veiklos partnerio pakeitimą kitu asmeniu).
  2. Sutarties pakeitimu negali būti iš esmės keičiama Sutartis. Šalys turi teisę sudaryti Susitarimus su sąlyga, kad nepažeidžiamos PĮ 97 straipsnyje nurodytos sąlygos.
  3. Rangovas turi teisę vykdyti Papildomus darbus arba nevykdyti Atsisakomų darbų tik po to, kai Šalys dėl jų sudaro Susitarimą.
  4. Kiekvienu atveju, kai Šaliai paaiškėja (a) Sutartyje ar Įstatymuose numatytos aplinkybės, kurios sudaro pagrindą pakeisti Darbų terminus ir (arba) Sutarties kainą (įskaitant ir Rangovo Išlaidų atlyginimą), arba (b) naujos aplinkybės, nors Sutartyje ir nenumatytos, tačiau kurių apdairus bei protingas tiekėjas negalėjo numatyti teikdamas pasiūlymą Pirkime, bet tokios aplinkybės, Šalies vertinimu, gali trukdyti vykdyti Darbus ir juos užbaigti per Darbų terminus ir (arba) didinti ar mažinti Sutarties kainą, ta Šalis privalo nedelsdama, bet ne vėliau nei per 5 darbo dienas po sužinojimo apie tokias aplinkybes, įspėti kitą Šalį apie jas ir inicijuoti Susitarimo sudarymą. Tokiu atveju Rangovas privalo:
     1. per 15 darbo dienų po sužinojimo apie tokias aplinkybes pateikti Užsakovui paaiškinimus, preliminarius apskaičiavimus ir pagrindimą, kaip, Rangovo vertinimu, konkrečios aplinkybės daro įtaką Darbų vykdymo spartai ir Rangovo negalėjimui įvykdyti savo sutartinius įsipareigojimus, arba Rangovo Išlaidoms ir (ar) Sutarties kainai;
     2. vykdyti visus Darbus, kuriuos galima vykdyti; tačiau Rangovas neprivalo imtis jokių Darbų paspartinimo priemonių, kurios lemia papildomas Išlaidas (*pvz., didinti darbuotojų ar darbininkų skaičių ir pan.);*
     3. pasibaigus konkrečių aplinkybių veikimui, pateikti Užsakovui galutinį reikalavimą dėl Darbų terminų pratęsimo ir (arba) Sutarties kainos pakeitimo, Išlaidų atlyginimo.
  5. Užsakovas, gavęs iš Rangovo informaciją pagal 25.4.1 punktą, privalo per 5 darbo dienas (arba kitą Šalių sutartą terminą) išanalizuoti Rangovo pateiktą informaciją ir visą kitą Susitarimo sudarymui svarbią informaciją ir savo ruožtu pateikti Rangovui Užsakovo turimą informaciją, kaip, Užsakovo vertinimu, konkrečios aplinkybės, susijusios su Užsakovo pareigų vykdymu, daro įtaką Darbų vykdymo spartai, taip pat pateikti savo pastabas ir pasiūlymus, pagrįstus Sutarties arba imperatyvių Įstatymų nuostatomis.

* 1. 25.4 punkte nurodytais atvejais Užsakovas privalo sudaryti su Rangovu Susitarimą ir jame numatyti atitinkamų Darbų terminų pratęsimą ir (arba) Sutarties kainos padidinimą, arba Užsakovo pareigą atlyginti Rangovui jo papildomas Išlaidas. Po to, kai Rangovas pateikia galutinį reikalavimą pagal 25.4.3 punktą, Užsakovas privalo jį įvertinti ir, jeigu reikalinga, Šalys privalo patikslinti Susitarimą.
  2. Kitais, nei 25.4 punkte nurodytieji, atvejais (tai yra, kai nėra pagrindo keisti Darbų terminus arba Sutarties kainą) Šalis, inicijuojanti Susitarimą, privalo pateikti kitai Šaliai pranešimą dėl Sutarties pakeitimo bei pagrindimą dėl to, jog yra faktinis ir teisinis pagrindas sudaryti Susitarimą, ir, jeigu įmanoma, dėl to, kaip siūlomas Susitarimas paveiks Darbų vykdymą ir Darbų terminus. Kita Šalis per 5 darbo dienas (arba kitą Šalių sutartą terminą) privalo išanalizuoti ir įvertinti gautą informaciją, pateikti savo pastabas ir pasiūlymus, pagrįstus Sutarties arba imperatyvių Įstatymų nuostatomis.
  3. Šalys privalo bendradarbiauti ir siekti sudaryti Susitarimą kaip galima greičiau, bet ne ilgiau nei per 30 dienų nuo Susitarimo inicijavimo (t. y., įspėjimo pateikimo kitai Šaliai) pagal 25.4 punktą šiame punkte nurodytais atvejais arba per 15 darbo dienų nuo Susitarimo inicijavimo (t. y., pranešimo pateikimo kitai Šaliai) 25.7 punkte nurodytais atvejais (nebent Šalys raštu susitaria dėl ilgesnių terminų).
  4. Tuo atveju, kai Rangovas pagal Sutarties sąlygas inicijuoja Susitarimo sudarymą, be kurio Rangovas negali vykdyti Darbų ar atskirų veiksmų pagal Sutartį arba pagal Įstatymus, privalo stabdyti Statybos darbus arba kitus konkrečius veiksmus pagal Sutartį, Užsakovo vengimas ar nepagrįstas atsisakymas sudaryti tokį Susitarimą sudaro pagrindą Rangovui sustabdyti visų Darbų arba atitinkamų Statybos darbų ar kitų konkrečių veiksmų pagal Sutartį atlikimą ir taikomi 11.5.4-11.5.9 punktai (Darbų vykdymo sustabdymas).
  5. Susitarimai įsigalioja nuo jų sudarymo. Susitarime Šalys gali numatyti, kad jis taikomas Šalių santykiams, atsiradusiems iki Susitarimo sudarymo. Susitarimą, Užsakovas turi paviešinti PĮ 46 ir 94 straipsniuose nustatyta tvarka.

# Sutarties nutraukimas

## Pretenzijos dėl Sutarties pažeidimų

* + 1. Jeigu Šalis pažeidžia Sutartį arba Įstatymus, kita Šalis turi teisę pareikšti jai rašytinę pretenziją, nurodyti, kokią Sutarties ar Įstatymo nuostatą ir kokiu būdu priešinga Šalis pažeidė, bei nustatyti protingą terminą ištaisyti pažeidimą. Tuo atveju, jeigu Šalis tokioje pretenzijoje įspėja kitą Šalį apie Sutarties nutraukimą, jeigu ši neištaisys pažeidimų, tuomet pretenzijoje turi būti nustatytas ne trumpesnis nei 30 dienų terminas pažeidimui ištaisyti.
    2. Gavęs pretenziją Užsakovas ar Rangovas privalo nedelsdamas, bet ne vėliau nei per 5 darbo dienas, atsakyti į pretenziją ir nurodyti, kokių priemonių imsis, siekdamas ištaisyti pažeidimą per pretenzijoje nustatytą terminą, arba motyvuotai pasiūlyti kitą pagrįstą terminą.

## Sutarties nutraukimas Užsakovo iniciatyva

* + 1. Užsakovas turi teisę vienašališkai ne teismo tvarka nutraukti Sutartį, jeigu Rangovas (bet kuris Rangovo jungtinės veiklos partneris) padaro esminį Sutarties pažeidimą, tai yra:
       1. nevykdo Darbų arba vykdo Darbus akivaizdžiai per lėtai, kad spėtų juos užbaigti per Darbų terminus, ir, gavęs Užsakovo pretenziją dėl vėlavimo, nesiima Darbų paspartinimo priemonių;
       2. pažeidžia Darbų terminus ir priskaičiuotų netesybų už vėlavimą suma viršija 20% Pradinės sutarties vertės;
       3. pažeidžia Darbų terminus ir dėl Darbų vėlavimo Darbai praranda prasmę Užsakovui, jeigu tokia sąlyga buvo nurodyta Užsakovo užduotyje;
       4. nepasiekia minimalių ekonominio naudingumo kriterijų reikšmių ir parametrų (išskyrus atvejus, kai jų pasiekimas nepriklauso nuo Rangovo) ir, gavęs Užsakovo pretenziją, neištaiso pažeidimų;
       5. neįvykdo esminių Įstatymų ir Sutarties reikalavimų ir dėl to Objektas neturi įprastai reikalaujamų ir (arba) Įstatymuose bei Sutartyje numatytų savybių ir (arba) negali būti naudojamas pagal paskirtį;
       6. padaro kitą Sutarties pažeidimą, kuris atitinka esminio Sutarties pažeidimo požymius, nurodytus Lietuvos Respublikos civiliniame kodekse, ir, gavęs Užsakovo pretenziją, neištaiso pažeidimo;
       7. tampa nemokus, jam iškelta restruktūrizavimo ar bankroto byla, arba inicijuotos ar pradėtos likvidavimo procedūros, arba jo turtą pradeda valdyti teismas ar bankroto administratorius, arba jo veikla yra sustabdyta ar apribota arba jo padėtis pagal šalies, kurioje jis registruotas, Įstatymus yra tokia pati ar panaši, arba jis su kreditoriais yra sudaręs taikos sutartį (Rangovo ir kreditorių susitarimą tęsti Rangovo veiklą, kai Rangovas prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti) ir nepateikia Užsakovui pagrįstų įrodymų, kad sugebės tinkamai įvykdyti Sutartį bei neištaiso pažeidimo gavęs Užsakovo pretenziją; kai tokias sąlygas atitinka Rangovo jungtinės veiklos partneris ir Šalys pagal 3.4.2 punktą nesusitaria dėl tokio asmens pakeitimo kitu.
    2. Jeigu 26.2.1 punkte numatytos aplinkybės yra susijusios tik su atskira Dalimi, Užsakovas turi teisę nutraukti Sutartį tik tos Dalies atžvilgiu.
    3. Užsakovas turi teisę vienašališkai ne teismo tvarka nutraukti Sutartį kitais Įstatymuose arba Sutartyje numatytais atvejais.
    4. Užsakovas privalo vienašališkai ne teismo tvarka nutraukti Sutartį, jeigu paaiškėja, kad su Rangovu neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES.
    5. Užsakovas privalo vienašališkai ne teismo tvarka nutraukti Susitarimą, jeigu Susitarimas buvo sudarytas pažeidžiant imperatyviąsias Įstatymų nuostatas. Jeigu tik dalis Susitarimo pažeidžia imperatyviąsias Įstatymų nuostatas, turi būti nutraukta tik tokia Susitarimo dalis, jeigu galima daryti prielaidą, kad Susitarimas būtų buvęs sudarytas ir neįtraukiant neteisėtosios dalies.
    6. Užsakovas privalo iš anksto ne mažiau nei prieš 30 dienų įspėti Rangovą apie Sutarties ar Susitarimo nutraukimą. Įspėjimas gali būti nurodytas pretenzijoje, pateiktoje pagal 26.1.1 punktą. Sutartis arba Susitarimas laikomas nutrauktu kitą dieną po įspėjimo termino pabaigos. Įspėjimas dėl Sutarties nutraukimo netenka galios, jeigu Rangovas pašalina Sutarties ar Susitarimo nutraukimo pagrindą per įspėjimo terminą ir apie tai informuoja Užsakovą.
    7. Rangovas, manydamas, kad Užsakovas nepagrįstai nutraukė Sutartį dėl esminio jos pažeidimo, ir norėdamas ginčyti tokį nutraukimą teisme, privalo pareikšti ieškinį teismui per 30 dienų nuo Sutarties nutraukimo dienos, jeigu Įstatymai nenustato ilgesnių terminų.

## Sutarties nutraukimas Rangovo iniciatyva

* + 1. Rangovas turi teisę vienašališkai ne teismo tvarka nutraukti Sutartį, jeigu:
       1. Užsakovas pažeidžia atsiskaitymo su Rangovu terminus, Užsakovo skola Rangovui viršija 20% Pradinės sutarties vertės ir Užsakovas, gavęs Rangovo pretenziją, per 60 dienų nesumoka Rangovui mokėtinų sumų;
       2. Rangovo tiekiamų Statybos produktų ar Įrenginių kaina padidėja iš esmės, o kainos padidėjimas sudaro ne mažiau kaip 20 proc. Pradinės sutarties vertės (įvertinus jos indeksavimą pagal 15.5 punktą „Sutarties kainos perskaičiavimas dėl kainų lygio pokyčio“), bet Užsakovas vengia arba atsisako sudaryti Susitarimą su Rangovu pagal 15.6 punktą „Esminis Sutarties kainos padidėjimas arba sumažėjimas“ per 25.8 punkte (30 dienų) nustatytą terminą ir neištaiso pažeidimo, gavęs Rangovo pretenziją;
       3. Užsakovas tampa nemokus, jam iškelta restruktūrizavimo ar bankroto byla, arba inicijuotos ar pradėtos likvidavimo procedūros, arba jo turtą pradeda valdyti teismas ar bankroto administratorius, arba jo veikla yra sustabdyta ar apribota arba jo padėtis pagal šalies, kurioje jis registruotas, Įstatymus yra tokia pati ar panaši, arba jis su kreditoriais yra sudaręs taikos sutartį (Užsakovo ir kreditorių susitarimą tęsti Užsakovo veiklą, kai Užsakovas prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti) ir nepateikia Rangovui pagrįstų įrodymų, kad sugebės tinkamai įvykdyti Sutartį, bei neištaiso pažeidimo, gavęs Rangovo pretenziją.
    2. Jeigu (a) Užsakovo pateiktuose Statybos produktuose ar Įrenginiuose yra nustatyti defektai, dėl kurių Statybos produktų ar Įrenginių negalima naudoti nepabloginant Statybos darbų kokybės, ir Užsakovas atsisako juos pakeisti ir (arba) (b) Užsakovas pažeidžia 6.4.23.3 p. (nurodymų Rangovui davimas, kai kyla grėsmė Statybos darbams), Rangovas turi teisę Sutartį nutraukti.
    3. Jeigu 26.3.1.1, 26.3.1.2 arba 26.3.2 punkte nurodytos aplinkybės yra susijusios tik su atskira Dalimi arba atskiru Susitarimu, Rangovas turi teisę nutraukti Sutartį tik tos Dalies atžvilgiu arba nutraukti tik tokį Susitarimą.
    4. Rangovas turi teisę vienašališkai ne teismo tvarka nutraukti Sutartį kitais Įstatymuose arba Sutartyje numatytais atvejais, įskaitant numatytąjį 11.5.9 (užsitęsęs Darbų sustabdymas) punkte.
    5. Rangovas privalo iš anksto ne mažiau nei prieš 30 dienų įspėti Užsakovą apie Sutarties ar Susitarimo nutraukimą. Įspėjimas gali būti nurodytas pretenzijoje, pateiktoje pagal 26.1.1 punktą. Sutartis arba Susitarimas laikomas nutrauktu kitą dieną po įspėjimo termino pabaigos. 26.3.1 punkte numatytais atvejais įspėjimas netenka galios, jeigu Užsakovas pašalina Sutarties ar Susitarimo nutraukimo pagrindą per įspėjimo terminą ir apie tai informuoja Rangovą.

## Sutarties nutraukimas Šalių susitarimu

### Šalys turi teisę susitarti nutraukti Sutartį, jeigu tenkinamos visos šios sąlygos kartu:

### Sutarties vykdymas tapo apsunkintas arba nebeįmanomas dėl objektyvių, nuo Šalių valios ir veiksmų nepriklausomų priežasčių;

### Sutarties vykdymo apsunkinimas negali būti panaikintas bendru Šalių susitarimu teisėtai pakeisti Sutartį arba Šalys, pradėjusios derybas dėl Sutarties pakeitimo, nepasiekia bendro, abi Šalis tenkinančio rezultato.

### Susitarimą nutraukti Sutartį gali inicijuoti bet kuri Šalis.

### Kol Šalys derasi dėl Susitarimo nutraukti Sutartį sudarymo, Šalys gali susitarti dėl Darbų vykdymo sustabdymo. Tokiu atveju taikomas 11.5.4 punktas (dėl Darbų ir Darbų terminų sustabdymo).

### Šalims pasiekus susitarimą nutraukti Sutartį, taikomas 26.5 punktas „Šalių teisės ir pareigos Sutarties nutraukimo atveju“, išskyrus 26.5.5 ir 26.5.6 punktus (Šalies atsakomybė, kai Sutartis nutraukiama dėl Šalies kaltės).

### Šalims nepasiekus susitarimo nutraukti Sutartį, bet kuri Šalis gali kreiptis tiesiai į teismą, kad šis savo sprendimu nutrauktų Sutartį. Tokiu atveju netaikomas 29 straipsnis „Pretenzijos ir ginčų sprendimas“.

## Šalių teisės ir pareigos Sutarties nutraukimo atveju

* + 1. Sutarties nutraukimas atleidžia Šalis nuo tolesnio Darbų vykdymo. Tačiau Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų, kurios pagal savo esmę lieka galioti ir po Sutarties nutraukimo, galiojimui.
    2. Jeigu Rangovas iki Sutarties nutraukimo tinkamai užbaigė dalį Darbų pagal 7.1.1 punkto „Darbų pabaiga“ reikalavimus, nutraukus Sutartį Šalys privalo sudaryti Darbų perdavimo-priėmimo aktą dėl tokių Darbų 7.2 punkte „Darbų priėmimas“ nustatyta tvarka. Likusių nebaigtų Darbų, Objekto, statybvietės, Statybos produktų ir Įrenginių bei Darbų dokumentų perdavimas-priėmimas vykdomas pagal 26.5.3 punktą.
    3. Nutraukus Sutartį, Rangovas privalo:
       1. ne vėliau nei per 15 darbo dienų (arba per ilgesnį Šalių sutartą terminą) pašalinti iš statybvietės visą Rangovo turtą ir atliekas, sutvarkyti Objektą ir statybvietę, pagal perdavimo-priėmimo aktus grąžinti statybvietę, perduoti Objektą ir perduoti visus Darbų dokumentus Užsakovui, įskaitant nebaigtus Rangovo dokumentus, kurių prašo Užsakovas. Objekto praradimo ar sugadinimo rizika pereina Užsakovui ir jis įgyja teisę naudotis Objektu tik nuo Objekto perdavimo-priėmimo akto sudarymo;
       2. ne vėliau nei per 15 darbo dienų (arba per ilgesnį Šalių sutartą terminą) pagal perdavimo-priėmimo aktus perduoti Užsakovui visus statybvietėje esančius ir Sutarties reikalavimus atitinkančius Statybos produktus ir Įrenginius, skirtus tapti Objekto esminėmis dalimis;
       3. ne vėliau nei per 15 darbo dienų (arba per ilgesnį Šalių sutartą terminą) pagal perdavimo-priėmimo aktus grąžinti Užsakovui visus iš jo gautus ir dar nepanaudotus Statybos darbams Statybos produktus ir Įrenginius, o jeigu to padaryti neįmanoma, – atlyginti jų vertę pinigais per 15 darbo dienų po Užsakovo pareikalavimo;
       4. į Atliktų darbų aktą (-us) 16.2 punkte „Tarpiniai mokėjimai“ nustatyta tvarka įtraukti visus iki Sutarties nutraukimo tinkamai atliktus Darbus, Rangovo dokumentų vertę (priklausomai nuo Rangovo dokumentų baigtumo), Statybos produktų bei Įrenginių, perduotų Užsakovui pagal 26.5.3.2 punktą, kainą, taip pat Rangovo užsakytų ar nupirktų Statybos produktų ir Įrenginių, skirtų tapti Objekto esminėmis dalimis, kurių užsakymo ar pristatymo Rangovas, gavęs ar pateikęs pranešimą apie Sutarties nutraukimą, nebegali atšaukti, kainą po to, kai jie bus pristatyti į statybvietę ir Rangovas įvykdys pareigas, nurodytas 16.2.15.1 ir 16.2.15.2 punktuose (pateikti Įrenginių ir Statybos produktų dokumentus).
    4. Rangovas privalo sumokėti Užsakovui Specialiosiose sąlygose nurodyto dydžio baudą už kiekvieną dieną, kurią vėluoja įvykdyti 26.5.3.1 punkte nurodytus įsipareigojimus, o Užsakovas turi teisę savo nuožiūra ir Rangovo sąskaita bei rizika pašalinti iš statybvietės viską, kas, Užsakovo nuomone, yra nereikalinga.
    5. Jeigu Sutartis nutraukiama dėl Rangovo kaltės, Užsakovo turi teisę reikalauti, o Rangovas turi atlyginti nuostolius dėl Sutarties nutraukimo;
    6. Jeigu Sutartis nutraukiama dėl Užsakovo kaltės, Užsakovas privalo atlyginti Rangovui šio patirtas Išlaidas ir nuostolius. Rangovas turi teisę sulaikyti Objektą, statybvietę, Darbų dokumentus, Užsakovui perduotinus Statybos produktus bei Įrenginius iki tol, kai Užsakovas atsiskaito su Rangovu pagal Sutartį.

# Bendravimo tvarka ir kalba

* 1. Tais atvejais, kai Sutartis ar Įstatymai numato, jog Šalys turi pateikti viena kitai suderinimus, sutikimus, pritarimus, patvirtinimus, reikalavimus ar pretenzijas, šie dokumentai turi būti surašyti lietuvių kalba, pasirašyti kvalifikuotu elektroniniu parašu ir išsiųsti kitai Šaliai Šalies ir Šalies atstovo elektroninio pašto adresais, nurodytais Specialiosiose sąlygose, arba turi būti pasirašyti ranka, adresuojami Šalies atstovui, arba siunčiami paštu registruotu laišku su patvirtinimu apie laiško įteikimą, arba pristatomi kurjerio su patvirtinimu apie laiško įteikimą tos Šalies adresu, nurodytu Specialiosiose sąlygose. Fiziškai pateikiami dokumentai turi būti papildomai siunčiami elektroniniu paštu.
  2. Visais kitais einamaisiais Sutarties vykdymo klausimais (siunčiant pranešimus, pastabas, nuomonę, prašymus ir pan.) Šalys gali susirašinėti elektroniniais laiškais arba kita sutarta forma keistis elektroniniais laiškais ir skaitmeniniais failais, tačiau turi būti užtikrinama galimybė identifikuoti laiško ar kito dokumento siuntėją bei išsiuntimo laiką ir turi būti technologiniais sprendiniais užtikrinta turinio apsauga. Šalys turi bendrauti lietuvių arba kita abiem Šalims suprantama kalba ar kalbomis.
  3. Jeigu Šalis praneša kitai Šaliai apie savo naujus kontaktinius duomenis, tai po to, kai kita Šalis gauna tokį pranešimą, ji visus remiantis Sutartimi siunčiamus pranešimus ir informaciją turi siųsti pagal naujuosius kontaktinius duomenis. Jei Šalis nepraneša apie kontaktinių duomenų pasikeitimą arba kol kita Šalis negauna tokio pranešimo, pranešimo išsiuntimas pagal paskutinius Šaliai žinomus kontaktinius duomenis laikomas tinkamu.
  4. Šalys įsipareigoja atsakyti į kitos Šalies pranešimus, prašymus, nurodymus, reikalavimus, pretenzijas ar kitus laiškus, nedelsiant, bet ne vėliau kaip per 3 darbo dienas nuo dokumento gavimo, jeigu kitur Sutartyje arba pačiame dokumente ar laiške nenurodyta vėlesnė data. Šalis gali pateikti atsakymą per ilgesnį terminą, jeigu toks terminas yra objektyviai reikalingas ir Šalis apie tai informuoja kitą Šalį, nurodydama priežastis, nedelsiant po to, kai gauna dokumentą arba laišką, bet ne vėliau nei per 2 darbo dienas.
  5. Jeigu pranešimas yra įteikiamas asmeniškai, arba siunčiamas paštu, ar per kurjerį, jis turi būti įteikiamas pasirašytinai ir laikomas gautu gavimo patvirtinime nurodytą dieną.
  6. Jeigu pranešimas siunčiamas el. paštu, laikoma, kad gavėjas jį gavo kitą tą pačia darbo diena, ar kitą darbo dieną – jeigu buvo išsiųstas po darbo valandų.
  7. Jeigu pranešimas siunčiamas keliais skirtingais būdais, laikoma, kad gavėjas jį gavo tada, kai jis gavo pirmesnįjį pranešimą.

# Taikoma teisė

* 1. Sutarties sudarymui, vykdymui ir aiškinimui taikoma Lietuvos Respublikos teisė.

# Pretenzijos ir ginčų sprendimas

* 1. Bet kokie ginčai, nesutarimai ar reikalavimai, kylantys iš Sutarties arba susiję su Sutartimi, jos pažeidimu, nutraukimu ar galiojimu, visų pirma privalo būti sprendžiami derybomis tarp Šalių vadovų arba jų įgaliotų vadovaujančias pareigas einančių darbuotojų ar darbuotojų grupių.
  2. Bet kuri Šalis gali inicijuoti ginčą, išsiųsdama pretenziją kitos Šalies vadovui. Pretenzijoje turi būti nurodyta, kad ji teikiama pagal šį straipsnį.
  3. Abi Šalys turi nedelsdamos suteikti abiejų Šalių vadovams visą informaciją, kurios, nagrinėjant ginčą, gali prireikti Šalių vadovams, kad jie galėtų priimti sprendimą kilusiame ginče.
  4. Abiejų Šalių vadovai turi susitarti dėl ginčo išsprendimo. Šalių vadovų priimtas bendras sprendimas yra privalomas Šalims ir Šalys privalo nedelsdamos jį vykdyti.
  5. Jeigu Šalys taikiai neišsprendžia ginčo per 30 dienų (arba per kitą Šalių sutartą terminą) po to, kai Šalis gauna kitos Šalies pretenziją pagal šį straipsnį, arba jeigu viena iš Šalių nevykdo Šalių vadovų sprendimo, arba jeigu nepradedamos Šalių vadovų derybos, Šalys gali bandyti išspręsti ginčą mediacijos būdu, pagal Lietuvos Respublikos mediacijos įstatymą.
  6. Bet kuri Šalis turi teisę inicijuoti mediacijos procedūrą pagal Lietuvos Respublikos mediacijos įstatymą, išsiųsdama atitinkamą pranešimą kitos Šalies vadovui su pasiūlymu dėl mediatoriaus kandidatūros (ar kelių alternatyvių kandidatūrų). Šalys turi raštu susitarti dėl mediatoriaus kandidatūros kaip galima greičiau, bet ne vėliau nei per 21 dieną po to, kai Šalis gauna kitos Šalies pranešimą su pasiūlymu dėl mediatoriaus kandidatūros.
  7. Jeigu Šalys per nustatytą terminą nesusitaria dėl mediatoriaus kandidatūros, arba neišsprendžia ginčo mediacijos būdu (nesudaro taikos sutarties) per 90 dienų (arba per kitą Šalių sutartą terminą) po to, kai Šalys raštu susitaria dėl mediatoriaus kandidatūros, arba jei Šalis nevykdo Šalių sudarytos taikos sutarties, tuomet toks ginčas, nesutarimas ar reikalavimas, kylantis iš šios Sutarties arba susijęs su ja, ar jos pažeidimu, nutraukimu arba negaliojimu, yra galutinai sprendžiamas Lietuvos Respublikos teismuose.
  8. Kilę ginčai nesudaro pagrindo Šalims atsisakyti vykdyti savo prievoles pagal Sutartį.
  9. Kalba, kuria rengiami ginčo dokumentai (įskaitant procesinius dokumentus) ir kuri vartojama ginčo procesuose, yra lietuvių kalba, o tais atvejais, kai Rangovas yra užsienietis, ginčo kalba yra lietuvių ir (arba) kita abiem Šalims suprantama kalba, nurodyta Specialiosiose sąlygose.

# Sutarties sudarymas, įsigaliojimas ir pabaiga

* 1. Sutartis laikoma sudaryta, kai Šalys ranka, arba kvalifikuotu elektroniniu parašu, arba kitokiu Specialiosiose sąlygose sutartu būdu pasirašo Specialiąsias sąlygas. Jeigu Šalys šiuos dokumentus pasirašo ne vienu metu, Sutartis laikoma sudaryta tą dieną, kai Specialiąsias sąlygas pasirašo paskutinioji Šalis.
  2. Nuo Sutarties sudarymo Sutarties dalimi tampa Bendrosios sąlygos ir priedai, taip pat Užsakovo priimtas Rangovo pasiūlymas ir su juo Rangovo pateikti dokumentai: Darbų kainų žiniaraštis, Sutarties kainos (įkainių) detalizacijos žiniaraštis (jeigu toks teikiamas ir rengiamas), taip pat kiti Specialiosiose sąlygose išvardyti priedai, kuriuos pagal Pirkimo dokumentus privalo pateikti Rangovas kartu su Rangovo pasiūlymu.
  3. Sutartis sudaroma lietuvių kalba. Jeigu Sutartis ar kuris nors ją sudarantis dokumentas papildomai sudaromas kita kalba arba išverčiamas į kitą kalbą, visais atvejais viršenybę turi tekstas lietuvių kalba.
  4. Sutarties sąlygos dėl Rangovo pareigos pateikti Užsakovui Sutarties įvykdymo užtikrinimą (13.1 ir 13.2 punktai) įsigalioja nuo Sutarties sudarymo.
  5. Tuo atveju, kai Rangovas pagal Sutarties sąlygas pateikia Užsakovui Sutarties įvykdymo užtikrinimą, kitą dieną įsigalioja visos kitos Sutarties sąlygos.
  6. Jeigu Rangovas nepateikia ir atsisako pateikti Užsakovui Sutarties įvykdymo užtikrinimo pagal Sutarties sąlygas, laikoma, kad Rangovas nepagrįstai atsisakė Sutarties. Tokiu atveju laikoma, kad kitą dieną po termino Rangovui pateikti Sutarties įvykdymo užtikrinimą (išskyrus jei šis terminas pratęsiamas, ar Sutarties įvykdymo užtikrinimui pateikti suteikiamas papildomas terminas) Sutartis pasibaigia, Užsakovas įgyja teisę Įstatymų nustatyta tvarka pasiūlyti sudaryti Sutartį kitam tiekėjui ir reikalauti Rangovo atlyginti dėl to kylančius Užsakovo nuostolius bei tuo tikslu pasinaudoti Rangovo pasiūlymo galiojimo užtikrinimu, neviršydamas patirtų nuostolių sumos.
  7. Sutartis pasibaigia, kai ji tinkamai įvykdoma. Sutartis taip pat pasibaigia kitais Sutartyje ir Įstatymuose numatytais atvejais.

\_\_\_\_\_\_\_\_\_\_\_\_\_\_\_\_\_\_\_\_\_